text:
༄༅། །ང་སློབ་གཉེར་བྱེད་སྐབས། ༡༩༤༨ ལོར་ཡུལ་ནང་རྒྱ་མི་གུང་བྲན་གྱི་སོ་པ་ཡོད་པ་གཞུང་ནས་ཤེས་ཐོས་བྱུང༌། ཁོང་ཚོ་ནི་ང་ཚོའི་དམག་ཤུགས་ཆེ་ཆུང་དང༌། ཕྱི་རྒྱལ་ནས་དྲག་པོའི་རོགས་རམ་ཡོད་མེད་བལྟ་བའི་ཆེད་ཡོང་བ་རེད།
ཁོང་ཚོས་ཤེས་དགོས་པ་རྣམས་རྙེད་རྟོགས་ལ་དཀའ་ངལ་བྱུང་ཡོད་ཀྱི་མ་རེད། ངས་ཤེས་རྟོགས་ལ་དྲག་པོའི་རོགས་རམ་ལེན་རྒྱུ་ལྟ་ཅི། སྐབས་དེར་བོད་ནང་ཕྱི་རྒྱལ་མི་རིགས་དྲུག་ལས་མེད། ཡེ་ཤུའི་ཆོས་སྤེལ་མཁན་གཅིག་དང། ང་ཚོའི་གཞུང་ནས་རླུང་འཕྲིན་ལས་ཀ་སྤྲད་པ་གཉིས་བཅས་ཁོང་གསུམ་དབྱིན་ཇི་དང༌། གཞན་གསུམ་གྱི་ནང་ནས་གཉིས་ནི་ཨོ་སེ་ཀྲི་རི་ཡན་ཡིན། གཅིག་ནི་རུ་སུ་དཀར་པོ་རེད། ཁོང་གསུམ་རྒྱ་གར་གྱི་དབྱིན་ཇིའི་བཙོན་ཁང་ནས་བྲོས་བྱོལ་དུ་ཡོང་བ་རེད། ཁོང་ཚོ་ཚང་མས་དྲག་པོའི་ལས་དོན་གང་ཡང་བྱས་ཡོད་པ་མིན།
ང་ཚོའི་འགོ་དམག་ཡོངས་རྫོགས་བསྡོམས་ན་བརྒྱད་སྟོང་ལྔ་བརྒྱ་ཙམ་ལས་མེད། མེ་མདའ་རིང་མདའ་ནི་ཚང་མར་ལྡེང་ལྷག་ཙམ་ཡོད། མོ་ཀྲར་ཆེ་ཆུང་ ༢༥༠། མི་ཤིན་གྷན་དང༌། འཁོར་ལོ་ཅན་སོགས་ ༢༠༠ སྐོར། རིགས་མི་འདྲ་བ་གཞན་དག་ལྔ་བཅུ་སྐོར་བྱས་པ་འགའ་ཤས་ཡོད། དམག་མིའི་ལས་དོན་ནི་ངས་གོང་བརྗོད་ལྟར་བཀའ་འཁྲོལ་མེད་པའི་མི་སྣ་འགོག་སྲུང་དང༌། བསྐོར་བྱ་བའི་དོན་དུ་རེད། དེང་དུས་ཀྱི་དམག་འཁྲུག་རྒྱག་ཐུབ་པ་གང་ཡང་མེད། ཉེན་ཁའི་རྟགས་མཚན་དང་པོའི་རྗེས་རིང་མིན་བོད་ཀྱི་ཤར་ཕྱོགས་ས་ཁུལ་ནས་གནས་ཚུལ་གལ་ཆེ་ཉེན་ཁ་ཅན་འབྱོར་གྱི་ཡོད་པ་རེད། བོད་ཤར་ཕྱོགས་སྤྱི་ཁྱབ་ལྷ་ཀླུ་ས་མཚམས་ཀྱི་ཉེ་སྐོར་ཆབ་མདོར་ཡོད། ཁོང་དང་མཉམ་དུ་རླུང་འཕྲིན་ལས་བྱེད་དབྱིན་ཇི་གཅིག་ཡོད་ཅིང༌། མི་གཞན་དག་ལྷ་སར་ཡོད་པ་རེད། རྒྱ་མྀའི་དམག་དཔུང་ཆེན་པོ་ཤར་ཕྱོགས་ས་ཁུལ་དུ་གསོག་འབྱོར་ཡོད་པའི་གནས་ཚུལ་གསང་ཏར་རླུང་འཕྲིན་ནས་བརྗོད་ཀྱི་ཡོད་པ་དང༌། ཁོང་ཚོས་ང་ཚོར་རྒོལ་འཛིངས་བྱེད་རྒྱུའི་འཇིགས་སྣང་སྟོན་པ་གསལ་པོ་མཐོང་གི་ཡོད་པ་རེད།
ཛ་དྲག་གི་གསར་འགྱུར་དེ་བཀའ་ཤག་ཏུ་འབྱོར་ཏེ་ཚོགས་ཆེན་ཚོགས་འདུ་ཞིག་ཚོགས་འདུག སྐབས་དེར་བོད་ཤར་ཕྱོགས་སུ་དེ་སྔའི་དུས་རབས་མང་པོའི་ནང་བྱུང་མ་མྱོང་བའི་ཉེན་ཁ་ཆེན་པོ་ཞིག་ལྷགས་པ་དང༌། རྒྱ་ནག་དམར་ཤོག་གིས་རྒྱ་ནག་དབང་སྟེ་ཡུལ་དེར་མི་རབས་མང་པོར་མ་བྱུང་བའི་ཤུགས་དང་ཆིག་བསྒྲིལ་བྱུང་ཞིང༌། དེར་བརྟེན་ང་ཚོར་བྱུང་བའི་ཉེན་ཁ་དེ་ནུས་ཤུགས་ཆེ་བ་མ་ཟད། རྣམ་པ་མི་འདྲ་བ་ཞིག་ཀྱང་རེད། སྔ་དུས་ང་ཚོ་ཡུལ་ཕན་ཚུན་ལ་རྒྱུན་དུ་ཆོས་ཀྱི་མཐུན་འབྲེལ་ཡོད་ན་ཡང༌། ད་ཆ་ང་ཚོ་དྲག་པོའི་དབང་ཤུགས་འོག་ཏུ་ཚུད་ཉེན་ཡོད་པས་མ་ཚད། དངོས་གཙོར་ལྟ་བའི་དབང་ཤུགས་འོག་ཏུའང་ཚུད་ཉེན་ཡོད་པ་རེད། ང་ཚོ་བོད་མིས་ཤེས་ཚོད་ལྟར་བྱས་ན་གནས་ཚུལ་དེ་ལ་ནམ་ཡང་འདོད་བབས་ཡོད་པ་མིན། ཚོགས་ཆེན་ནས་བོད་སྲུང་སྐྱོབ་ཀྱི་ཆེད་དུ་རྒྱ་མིར་དངོས་སུ་འཐབ་འཛིངས་བྱེད་དགོས་ན། མི་འབོར་དང༌། གོ་ལག་གང་ས་ནས་ལྡེངས་ཐབས་མེད་པར་བརྟེན་རྒྱ་དམར་བཀག་འགོག་ཕྱིས་སྐྱོན་མེད་པ་ཡོང་ཆེད་རྒྱལ་ཁབ་གཞན་དག་ལ་ཛ་དྲག་གི་སྙན་ཞུ་འབུལ་རྒྱུར་མོས་ཐག་བཅད་དེ། དབྱིན་ཇི་དང༌། ཨ་རི། རྒྱ་གར། བལ་ཡུལ་བཅས་པར་རོགས་རམ་ཞུ་བསྐུལ་ཆེད་སྐུ་ཚབ་ཚོགས་ཁག་བཞི་བསྐོས་ཐོག སྐུ་ཚབ་ཚོ་ལྷ་ས་ནས་མ་ཐོན་གོང་རྒྱལ་ཁབ་དེ་ཚོའི་གཞུང་ལ་ང་ཚོའི་རང་དབང་རང་བཙན་ལ་ཉེན་ཁ་ཡོད་པ་དང༌། སྐུ་ཚབ་གཏོང་འདོད་ཡོད་པའི་སྐོར་ཏར་བཏང་བ་ལ་བློ་ཕམ་འོས་པའི་ཏར་ལན་འབྱོར་འདུག དབྱིན་གཞུང་ནས་རྒྱ་གར་ལ་རང་བཙན་སྤྲད་ཟིན་པར་བརྟེན་བོད་ཀྱི་ས་ཆའི་ཆགས་བབས་དང་བཅས་རོགས་རམ་བྱེད་ཐབས་དཀའ་ཡང༌། བོད་མི་ཚོར་སེམས་གསོ་གཏིང་ཟབ་ཡོད་ཚུལ་བརྗོད་ཅིང༌། ཨ་རི་གཞུང་ནས་ཀྱང་ལན་འདེབས་ཕྱོགས་མཐུན་བྱས་ཏེ་ང་ཚོའི་སྐུ་ཚབ་དང་ལེན་བྱས་མི་འདུག། རྒྱ་གར་གཞུང་ནས་ང་ཚོར་སློབ་སྟོན་བྱས་གསལ་དུ། རྒྱ་གར་གཞུང་ནས་དྲག་པོའི་རོགས་རམ་བྱེད་མི་ཐུབ་པ་གསལ་པོར་བརྗོད་པ་དང༌། མཚོན་ཆ་བཟུང་སྟེ་འགོག་ཐབས་མ་ཡིན་པར་ ༡༩༡༤ སིམ་ལའི་ཆིངས་དོན་རྩ་འཛིན་གྱིས་ཞི་གྲོས་བྱས་ན་ལེགས་ཚུལ་བརྗོད་སྟབས་དྲག་པོའི་ཆ་ནས་ང་ཚོ་གཅིག་པུར་གནས་པ་ཤེས་རྟོགས་བྱུང༌།
༡༩༥༠ ལོར་ཞབས་པད་ལྷ་ཀླུ་བ་བོད་ཤར་ཕྱོགས་སྤྱི་ཁྱབ་པའི་ལོ་དུས་རྫོགས་ཤིང༌། གནས་ཚུལ་ཛ་དྲག་ཅན་དེ་འདྲའི་སྐབས་ལྷ་ཀླུའི་ཚབ་ཏུ་ཞབས་པད་ང་ཕོད་ངག་དབང་འཇིགས་མེད་བཏང་སྟེ་ང་ཕོད་ལྷ་ས་ནས་བོད་ཤར་ཕྱོགས་སུ་ཐོན་པ་དང༌། བཀའ་ཤག་ནས་གནས་ཚུལ་ཛ་དྲག་ཅན་ལ་བརྟེན་ལྷ་ཀླུ་ཡང་ང་ཕོད་དང་འཁུར་མཉམ་ལེན་གྱིས་སྡོད་དགོས་གནས་ཚུལ་བཏང་ཞིང༌། རིང་པོར་མ་སོང་བར་ང་ཕོད་ནས་འགན་འཁུར་ཚང་མ་ཐུབ་ཚུལ་བརྗོད་པར་བརྟེན་ལྷ་ཀླུ་ཕྱིར་ལོག་བྱས། དེ་རྗེས་ང་ཚོར་བརྡ་སྤྲོད་གང་ཡང་མ་བྱས་པར་གློ་བུར་ཞིག་ལ་རྒྱ་དམར་གྱི་དཔུང་དམག་བོད་དུ་བཙན་འཛུལ་བྱས་པ་རེད།
དུས་ཡུན་ཐུང་ངུ་ཞིག་རིང་ས་ཁུལ་འགའ་ཤས་སུ་བོད་དམག་ལ་ཁམས་རིགས་དྭང་བླངས་པས་རོགས་རམ་གྱིས་རྒྱ་མིར་འཐབ་འཛིངས་བྱས་པར་རྒྱལ་ཁ་ཕྲན་བུ་ཐོབ་ན་ཡང༌། དམག་མི་མང་ཉུང་ཤོར་ཏེ་ཕམ་ཉེས་དབང་མེད་དུ་བྱུང༌། སྤྱི་ཁྱབ་གསར་རྙིང་བརྗེས་པ་དེས་ཀྱང་སྲིད་བྱུས་འཁྲུགས་ཟིང་དུ་གྱུར་པ་མ་ཟད། ང་ཕོད་ཀྱི་ལས་ཁང་ཆབ་མདོ་ནས་ནུབ་ཕྱོགས་སུ་སྤོས་ཤིང༌། ཆབ་མདོའི་གོ་མཛོད་མེར་བསྲེགས་བྱས་འདུག
སྐབས་དེར་ཁོང་ཚོ་ཕྱིར་བྲོས་བྱས་པ་དེར་ཕལ་ཆེར་དགེ་མཚན་བྱུང་མེད་ཅིང༌། ནང་ཁུལ་གྱི་འབྲེལ་བ་ཆད་པ་དང༌། རྒྱ་དམག་རྣམས་ང་ཕོད་ཀྱི་ཉེ་སྐོར་དུ་འགྲིམས་འགྲུལ་མྱུར་བདེར་ཕྱིན་ཏེ་ང་ཕོད་དང༌། བོད་དམག་མང་པོ་མགོ་སྒུར་བྱ་དགོས་བྱུང༌།
རྒྱ་མིས་ཆབ་མདོའི་རླུང་འཕྲིན་ཁང་དང༌། གཏོང་མི་དགེ་རྒན་དབྱིན་ཇིའི་མི་དེ་འཛིན་བཟུང་བྱས་པར་བརྟེན་དུས་ཡུན་གང་འཚམས་རིང་གནས་ཚུལ་གང་ཡང་འབྱོར་མ་ཐུབ། དེ་རྗེས་རྒྱ་མིའི་དམག་དཔོན་གྱི་བློ་མོས་ཐོག་ང་ཕོད་ནས་དཔོན་རིགས་གཉིས་ལྷ་སར་བཏང་འབྱོར་བྱུང་དོན་དུ། ང་ཕོད་བཙོན་པ་ཡིན་ལུགས་དང༌། ཞི་མོལ་བྱེད་པའི་དབང་ཆ་དགོས་ཚུལ། རྒྱ་མིའི་དམག་དཔོན་ནས་ད་ལྟའི་ས་གནས་ལས་བརྒལ་བའི་དབང་འཛིན་མི་བྱེད་པའི་ཁས་ལེན་བྱུང་ཚུལ་བཅས་ཡོད་པ་རེད།
བོད་ཤར་ཕྱོགས་སུ་གནས་ཚུལ་ཛ་དྲག་ཅན་ཤིན་ཏུ་སྡུག་པོ་དེ་ལྟར་ཡོང་སྐབས་ལྷ་སར་བོད་གཞུང་ནས་ལྷ་དང༌། བླ་མ་ཆེ་ཁག་ཚོར་སློབ་སྟོན་ཞུས་ཏེ། ཁོང་ཚོའི་བསླབ་བྱའི་ལམ་སྟོན་གྱིས་བཀའ་ཤག་ནས་བོད་ཀྱི་འགན་དབང་ཕྲན་ནས་འཛིན་དགོས་བརྗོད་བྱུང༌། ལྷ་བླའི་ལུང་བསྐུལ་དེ་ལྟར་བྱས་ན་ཡང༌། སྐབས་དེར་ང་ལོ་བཅུ་དྲུག་ལས་མ་སོན་ཞིང༌། ཆོས་ཀྱི་སློབ་གཉེར་བྱ་རྒྱུ་མང་པོ་བསྡད་ཡོད་པ་མ་ཟད། འཛམ་གླིང་གི་གནས་ཚུལ་ཤེས་རྒྱ་ཆུང་ཞིང༌། སྲིད་དོན་གྱི་ཉམས་མྱོང་གང་ཡང་མེད། དེར་བརྟེན་ངས་ཐོག་མར་བཀའ་ཤག་ལ་རྒྱལ་དབང་གོང་མས་ལུགས་གཉིས་འགན་བཞེས་དགུང་ལོ་བཅོ་བརྒྱད་ཙམ་ལ་བཞེས་པར་བརྟེན་ད་ལྟ་ལོ་ན་ཆུང་བས་འགན་འཁུར་མི་ཐུབ་ཚུལ་བརྗོད་པ་ཡིན། ཏཱ་ལའི་བླ་མ་སྐུ་ཕྲེང་སོ་སོའི་དབར་རྒྱལ་ཚབ་ཀྱི་དུས་ཡུན་རིང་པོར་ང་ཚོའི་གཞུང་གི་ཆབ་སྲིད་ཉམས་དམས་སུ་ཕྱིན་ཡོད་པ་དང༌། ཕྲན་ལོ་ན་ཆུང་སྐབས་ང་ཚོའི་གཞུང་ནང་མི་མཐུན་པའི་གནས་ཚུལ་བྱུང་ཞིང༌། ཆབ་སྲིད་སྐྱོང་སྟངས་ཀྱང་ཉམས་རྒུད་གྱུར་ཏེ་མི་ཕལ་ཆེ་བས་འགན་དབང་ལ་གཡོལ་ཐབས་བྱེད་པའི་དུས་ཤིག་ཏུ་སླེབས་ཡོད། ད་ཆ་བཙན་འཛུལ་གྱི་ཉེན་ཁའི་འོག་ང་ཚོའི་ཆིག་བསྒྲིལ་དགོས་མཁོ་སྔར་ལས་ཆེ་བ་བྱུང་བ་དང༌། ཡུལ་མི་ཚང་མས་མོས་བཀུར་བྱེད་ཡུལ་ནི་ཕྲན་ཙམ་ཡིན། ཕྲན་ནས་ཐེ་ཚོམ་བྱས་པར་བརྟེན་ཚོགས་ཆེན་ཚོགས་ཤིང༌། བཀའ་ཤག་གི་རེ་འདུན་ལ་ཚོགས་ཆེན་ནས་རྒྱབ་གནོན་བྱས་པར་བརྟེན་ང་ཚོའི་རྒྱལ་རབས་ནང་གི་གནས་ཚུལ་ཉེན་འགན་ཅན་དེ་འདྲའི་སྐབས་རང་གི་འགན་འཁུར་དང་དུ་མ་བླངས་པར་འཇོག་ཐབས་མ་བྱུང་ཞིང༌། ཕྲན་ལོ་ན་ཆུང་ངུ་ཡིན་ཀྱང༌། ཆུང་ངུའི་དུས་སྐབས་དེ་རྒྱབ་བསྐྱུར་ཐོག རང་ངོས་ནས་གང་ཐུབ་ཀྱིས་རང་གི་ལུང་པའི་འགོ་འཁྲིད་ཐོག ནུས་ཤུགས་ཅན་གྱི་རྒྱ་དམར་གྱི་ཁ་ཡ་བྱེད་པའི་འགན་ཁུར་དེ་བློ་གཡེང་དང་བཅས་ལེན་དགོས་བྱུང༌། ལུགས་སྲོལ་ལྟར་གྱི་མཛད་སྒོ་སོགས་བྱས་ཏེ་དབང་ཆ་ཚང་མ་བླངས། ཕྲན་གྱི་མིང་ཐོག་ནས་དྲིལ་བསྒྲགས་ཀྱིས་བོད་ནང་བཙོན་པ་ཡོད་ཚད་གློད་བཀྲོལ་རང་དབང་དུ་བཏང་བ་ཡིན། སྐབས་འདིར་ཕྲན་གྱི་གཅེན་པོ་རྒན་ཤོས་ཤར་ཕྱོགས་ནས་ལྷ་སར་འབྱོར། ཁོང་ནི་ང་ཚོ་སྐྱེས་པའི་གྲོང་གསེབ་ཉེ་སྐོར་སྐུ་འབུམ་དགོན་པའི་མཁན་པོ་གནང་དུ་ཕེབས། རྒྱ་མིའི་དབང་འོག་ཁོང་མཁན་པོ་གནང་སའི་ས་ཁུལ་དེར་ཅང་ཀེ་ཤའི་གཞུང་གི་སྤྱི་ཁྱབ་རྨ་སྤུ་ཧྥང་གི་དབང་ཆ་ཤོར་བ་དང༌། གཞུང་གསར་པ་རྒྱ་དམར་གྱི་དཔུང་དམག་འབྱོར་བ་གཅེན་པོས་གཟིགས་ཡོད་པ་རེད། ཁོང་ནས་ཟིང་འཁྲུག་དང༌། བཙན་གནོན་དངངས་སྐྲག་ཅན་གྱི་གནས་ཚུལ་ལོ་གཅིག་གཟིགས་པ་དེའི་ནང་རྒྱ་དམར་ཚོས་བརྗོད་གསལ་དུ། ང་ཚོས་མི་མང་སྐྱོང་བ་དང༌། ཆོས་དད་རང་དབང་སྤྲོད་ཆེད་ཡོང་ཚུལ་བརྗོད་བཞིན་དུ་ཆོས་ཀྱི་དབང་ཆ་འཕྲོགས་པ་དང༌། རང་ཉིད་སྲུང་སྐྱོབ་དམ་བཙན་འོག་ཏུ་བཞག་སྟེ་དམར་པོའི་ལྟ་སྤྱོད་སློབ་སྦྱོང་མུ་མཐུད་དུ་གནང་དགོས་བྱུང༌། མཐར་རྒྱ་མིས་ཁོང་ལ་བརྗོད་རིགས་སུ། བོད་རྒྱ་ནག་གི་ཆ་ཤས་ལ་བརྟེན་ང་ཚོས་བོད་ཡོངས་རྫོགས་བླངས་ཏེ་བོད་གུང་བྲན་རིང་ལུགས་སུ་བསྒྱུར་རྒྱུ་ཡིན་ལུགས་བརྗོད་ཅིང༌། དེ་ནས་ཁོང་ལྷ་སར་རྒྱ་དམར་གྱི་སྐུ་ཚབ་ལྟ་བུར་བཏང་སྟེ་ང་དང༌། ངའི་གཞུང་རྒྱ་དམར་གྱི་དབང་འོག་ཏུ་ཞུགས་རྒྱུའི་འབོད་བསྐུལ་བྱེད་དགོས་མངགས་འདུག གལ་སྲིད་ཁོང་ནས་ལས་དོན་དེ་འགྲུབ་ན་བོད་ཀྱི་གོ་མིང་མཐོ་བ་ཞིག་སྤྲོད་རྒྱུའི་ཁས་ལེན་བྱས་འདུག་པར་ཁོང་གིས་དེ་ལྟར་ཡོང་མིན་བརྗོད་ཀྱང༌། དེ་ལ་མཐའ་བཀག་བྱས་ན་སྲོག་ཉེན་ཡོད་པར་མཐོང་བ་མ་ཟད། རྒྱ་མིའི་འཆར་དོན་རྣམས་ཕྲན་ལ་བརྗོད་དགོས་པ་ཁོང་གི་ལས་འགན་ཡིན་པ་ཡང་དྲན་ཏེ་དེ་ལ་མོས་མཐུན་བྱེད་ཁུལ་བྱས་འདུག དེས་རྒྱ་མིའི་མིག་འོག་ནས་ཐར་ཏེ་ལྷ་སར་འབྱོར་རྗེས་རྒྱ་མིའི་ཉེན་ཁ་ཇི་ཡོད་ང་ཚོར་ཞིབ་གསལ་གསུང་གི་འདུག སྐབས་དེར་བོད་དོན་འདི་དག་བཀའ་ཤག་ནས་མཉམ་འབྲེལ་རྒྱལ་ཚོགས་སུ་ཞུས་འབྲས་སྒུག་སྡོད་རིང་ངའི་བསམ་པར། ཐོག་མའི་ལས་དོན་ནི་རྒྱ་གར་གྱི་སློབ་སྟོན་ལྟར་ཞི་མོལ་འགྲིགས་ཐབས་བྱ་རྒྱུ་དང༌། རྒྱ་མི་ནས་གནོད་འགལ་ཇི་ཆེར་མ་བཏང་གོང་ཞི་འཕྲོས་ཡོང་ཐབས་བྱས་ན་སྙམ་སྟེ། ཆབ་མདོའི་དམག་དཔོན་བརྒྱུད་རྒྱ་ནག་གཞུང་ལ་ཡི་གེ་བཏང་བའི་ནང༌། ང་ལོ་ན་མ་སོན་བར་བོད་དང༌། རྒྱ་ནག་དབར་ལ་འབྲེལ་ལམ་སྡུག་པོ་བྱུང་ཡང༌། ད་ཆ་ཕྲན་རང་ནས་ལས་འགན་བླངས་པར་བརྟེན་རང་རེའི་དབར་སྔར་གྱི་མཛའ་གྲོགས་འབྲེལ་ལམ་བཟང་པོ་བསྐྱར་གསོ་བྱེད་འདོད་ཡོད་ལུགས་དང༌། བོད་དམག་འཛིན་བཟུང་བྱས་པ་རྣམས་ཕྱིར་སློག་དགོས་པ། རྒྱ་དམག་བོད་སར་བཙན་འཛུལ་བྱས་པ་རྣམས་ཕྱིར་འཐེན་དགོས་ལུགས་བརྗོད་པ་ཡིན།
སྐབས་དེར་གནས་ཚུལ་ཉེན་འགན་ཅན་དེར་མི་མང་གི་བསམ་ཚུལ་ཇི་ཡོད་ཤེས་རྟོགས་ཆེད་བཀའ་ཤག་ནས་ཚོགས་ཆེན་ཞིག་བསྡུ་འགུགས་བྱས་ཤིང༌། ཚོགས་འདུའི་བརྗོད་དོན་ལ་རྒྱ་ནག་བཅིངས་བཀྲོལ་དམག་ནས་ནམ་ཞིག་ལྷ་སར་བཙན་འཛུལ་བྱེད་རྒྱུར་བརྟེན་ངའི་ལུས་སྲོག་ལ་ཉེན་འགན་མི་འབྱུང་ཆེད་གྲོ་མོར་འགྲོ་བསྐྱོད་དགོས་པའི་རེ་འདུན་བཏོན་བྱུང༌། སྐབས་དེར་རང་ངོས་ནས་མི་མང་ལ་རོགས་རམ་གང་ཐུབ་བྱས་ཏེ་སྡོད་འདོད་ལས། འགྲོ་རྒྱུར་འདོད་པ་མེད་སྟབས་རེ་འདུན་དེ་ལ་འདོད་བབས་མ་བྱུང་ན་ཡང༌། བཀའ་ཤག་ནས་བརྗོད་ནན་ཆེ་བར་བརྟེན་མཐར་ཐུག་ཁོང་ཚོའི་རེ་འདོད་ལ་ཉན་འཇོག་བྱས་པ་ཡིན། བསམ་ཚུལ་མི་འདྲ་བ་ཡང་ཡང་ཡོང་གི་ཡོད་པ། དཔེར་ན། ངའི་རང་བཞིན་གྱི་བསམ་ཚུལ་ལ་ངེད་རང་ན་གཞོན་གཟུགས་ཐང་ཞིག་ཡིན་གཤིས། མི་མང་ལ་དཀའ་ཉེན་ཇི་ལྟར་བྱུང་རུང་རང་གི་བགོ་སྐལ་མཉམ་དུ་མྱོང་འདོད་ཡོད་ཀྱང༌། བོད་མི་ཚོས་ཏཱ་ལའི་བླ་མའི་སྐུ་སྲོག་ནི་ཤིན་ཏུ་རྩ་ཆེར་འཛིན་ཞིང༌། ངས་རང་ཉིད་ལ་སྲུང་སྐྱོབ་བྱེད་རྒྱུའི་བསམ་པ་ལས་ཆེས་ལྷག་པ་མི་མང་ནས་བདག་གཅེས་བྱེད་ཀྱི་ཡོད་པ་རེད། དེར་བརྟེན་ངས་འགྲོ་རྒྱུའི་གྲ་སྒྲིག་བྱས་ཤིང༌། མ་ཐོན་གོང་སྲིད་བློན་གཉིས་བསྐོས་པའི་གཅིག་སེར་མོ་བ་བློ་བཟང་བཀྲ་ཤིས་དང༌། གཅིག་ནི་ལོ་མང་གཞུང་དོན་བྱས་པའི་ཉམས་མྱོང་ཅན་ཀླུ་ཁང་པ་ཡིན། ཁོང་གཉིས་ལ་དབང་ཆ་ཚང་མ་སྤྲད་དེ་འགན་འཁུར་མཉམ་དུ་ལེན་བཅུག་ཐོག ་དོན་གལ་ཤིན་ཏུ་ཆེན་པོའི་རིགས་མ་གཏོགས་ངོས་ལ་དྲི་བསྡུར་མ་དགོས་ཞེས་མངགས་པ་ཡིན། ལོ་བཞི་བཅུའི་གོང་རྒྱ་མིས་བཙན་འཛུལ་སྐབས་ཏཱ་ལའི་བླ་མ་ཇི་ཕེབས་ལྟར་གནས་ཚུལ་ཐབས་རྡུགས་བྱུང་ན་ངོས་རྒྱ་གར་དུ་འགྲོ་དགོས་ཡོང་རྒྱུར། ངེད་ཀྱི་མཛོད་སྦུག་ནས་གསེར་དངུལ་ཕྲན་བུ་གཏོང་དགོས་ཞེས་བཀའ་བློན་ཚོས་བསམ་ཚུལ་ལྟར་གསེར་ཕྱེ་ལེབ་དང༌། དངུལ་ས་ཕག་གང་འཚམས་ལྷ་ས་ནས་འབྲས་ལྗོངས་སུ་བཏང་སྟེ་ལོ་དགུའི་རིང་བཞག་པ་དེས་མཐར་ང་ཚོར་དགོས་མཁོ་ཆེན་པོ་བྱུང༌། མཉམ་འབྲེལ་རྒྱལ་ཚོགས་ཚོགས་ཆེན་ནས་བོད་དོན་སྐོར་གོ་བསྡུར་མི་བྱེད་པའི་གནས་ཚུལ་སྡུག་པོ་ཞིག་གོ་ཐོས་བྱུང་བས་ང་ཚོ་བློ་ཕམ་གྱི་གནས་སུ་གྱུར། མཉམ་འབྲེལ་རྒྱལ་ཚོགས་ནི་བདེན་པའི་གནས་ཡུལ་ལྟ་བུར་ཡིད་ཆེས་བྱེད་བཞིན་ཡོད་ཀྱང༌། དབྱིན་ཇིའི་བརྗོད་རྗེས་སུ་འབྲངས་ཏེ་བོད་དོན་བདག་མེད་བཞག་པ་ནི་ཧ་ལས་པའི་བྱ་བཞག་ཡིན། དབྱིན་ཇི་དང་ང་ཚོ་སྔར་ནས་འབྲེལ་བ་ཡུན་རིང་བྱུང་ཞིང༌། དབྱིན་གཞུང་གི་ལས་བྱེད་ཤེས་ཡོན་ཅན་མང་པོའི་ས་ནས་ང་ཚོར་ཕན་ཐོགས་ཀྱང་ཆེན་པོ་བྱུང་ཡོད། ང་ཚོ་དབང་ཆ་ཚང་མ་ཡོད་པར་ཆ་འཇོག་དང༌། ཆིངས་ཡིག་མཉམ་འཇོག་བྱེད་མཁན་ཡང་དབྱིན་ཇི་ཡིན། ད་ཆ་དབྱིན་ཇིའི་སྐུ་ཚབ་ནས་རྒྱལ་སྤྱིའི་ནང་ང་ཚོའི་གནས་སྟངས་ལ་དྭོགས་འཆར་གྱིས་བོད་ནང་རྒྱ་མི་མེད་པར་ལོ་སུམ་ཅུ་སོ་བརྒྱད་ཙམ་ཕྱིན་ཀྱང༌། ད་དུང་རྒྱ་མིའི་ཁོངས་གཏོགས་མིན་ནམ་སྙམ་པ་ལྟ་བུའི་བརྗོད་ཚུལ་སྟོན་པ་དང༌། དེ་བཞིན་རྒྱ་གར་སྐུ་ཚབ་ཀྱི་རྣམ་འགྱུར་ཡང་བློ་ཕམ་འོས་པ་ཞིག་རེད། རྒྱ་གར་གྱི་བརྗོད་དོན་ལ་རྒྱ་ནག་དང༌། བོད་དབར་ཞི་འགྲིགས་ངེས་པར་ཡོང་རྒྱུ་དང༌། ནང་གི་རང་དབང་ཡང་བརྟན་པོ་བཟོ་ཐུབ། དེའི་ཐབས་ལམ་བཟང་ཤོས་ནི་རྒྱལ་ཚོགས་ཚོགས་ཆེན་ནང་གོ་བསྡུར་བྱེད་རྒྱུ་འཐེན་དགོས་ཚུལ་བརྗོད་འདུག
གོང་དུ་བརྗོད་གསལ་སུས་ཀྱང་དྲག་པོའི་རོགས་རམ་མི་བྱེད་པའི་གསར་འགྱུར་དེ་ལས་ཀྱང་ད་ལྟའི་གནས་ཚུལ་དེ་ལ་བློ་ཕམ་ཆེ་བ་བྱུང་ཞིང༌། ང་ཚོའི་གྲོགས་པོ་ཚོས་བདེན་རྒྱབ་ཞུ་འབོད་བྱེད་རྒྱུར་ཡང་རོགས་རམ་མ་བྱས་པར་ང་ཚོ་རྒྱ་ནག་བཅིངས་བཀྲོལ་དམག་མིའི་མདུན་དུ་བསྐྱུར་འཇོག་བྱས་པ་རེད། ད་ཆ་ལོ་རྒྱུས་ལ་བལྟས་ན་ང་ཚོ་དཀའ་ངལ་འདི་ལྟ་བུར་ཚུད་པ་ལ་ང་ཚོ་རང་གི་སྲིད་བྱུས་ཀྱིས་གྲོགས་རམ་ཇི་བྱས་ཀྱང་གསལ་པོ་མཐོང་ཐུབ། ༡༩༡༢ ལོ་ང་ཚོར་རང་དབང་རང་བཙན་གཙང་མ་ཐོབ་པའི་སྐབས་སུ་རང་ཉིད་གཅིག་པུར་སྡོད་རྒྱུ་དེར་འདོད་ཁེངས་བྱུང་སྟེ། ང་ཚོ་རང་དབང་རང་བཙན་ཡིན་པ་དེ་ཕྱི་རྒྱལ་ལ་ཁྲིམས་མཐུན་ཁུངས་སྐྱེལ་དགོས་ཀྱི་ཡོད་པའི་བསམ་བློ་འཁོར་བ་མ་བྱུང༌། ང་ཚོར་གནས་ཚུལ་སྡུག་པོ་འདི་ལྟར་མ་བྱུང་གོང་ང་ཚོ་རྒྱལ་ཁབ་ལྷན་ཚོགས་སམ། མཉམ་འབྲེལ་རྒྱལ་ཚོགས་ནང་ཞུགས་འཐུས་བརྗོད་པའམ། ཡང་ན། རྒྱལ་ཁབ་ཆེ་ཁག་འགའ་ཤས་ལ་ང་ཚོའི་ཕྱི་འབྲེལ་སྐུ་ཚབ་བཏང་ཡོད་ན། ང་ཚོར་དབང་ཆ་ཚང་མ་ཡོད་པ་འདི་དག་ཚང་མས་ཁས་ལེན་རྩོད་མེད་དུ་བྱེད་རྒྱུ་ཡིན་པ་ལ་ཡིད་ཆེས་གཙང་མ་ཡོད་པ་མ་ཟད། བོད་ཀྱི་བདེན་དོན་གསལ་པོ་འདི་དག་སྔར་དུས་གནས་ཚུལ་ཐ་དད་སྐབས་བཞག་པའི་ཆིངས་ཡིག་རྙིང་པ་ཚོར་དྲན་འཁྲུལ་གོ་བསྡུར་བྱེད་པའི་སྒྲིབ་གཡོག་འདི་འདྲར་ཚུད་མི་ཐུབ། འཛམ་གླིང་འདི་དག་ཆེས་ཆུང་ངུར་གྱུར་ཏེ་མི་རིགས་སུ་ཞིག་ཡིན་ཡང་གཞན་ལ་འཚེ་གནོད་མེད་པར་སྔར་བཞིན་རང་ཉིད་གཅིག་པུར་སྡོད་ཐབས་མེད་པའི་སློབ་སྦྱོང་དང་ཉམས་མྱོང་ང་ཚོར་དཀའ་སྦྱོང་ཆེན་པོའི་ངང་བྱུང་བ་རེད།
ད་ཆ་ཕན་ཚུན་ཞི་མོལ་ཐོག་ནས་འགྲིགས་ཐབས་ལས་བྱེད་ཐབས་གཞན་མེད་པར་བརྟེན་ང་ཕོད་ལ་ཁོང་གི་ཞུ་མོས་ལྟར་ང་ཚོས་དབང་ཆ་སྤྲོད་གཏན་འཁེལ་ཏེ། ང་ཕོད་ནས་ལྷ་སར་བཏང་བའི་དཔོན་རིགས་གཅིག་ལ་ང་དང༌། ངའི་བཀའ་ཤག་གི་ཕྱིར་ལན་བསྐུར་བའི་ནང༌། རྒྱ་དམག་ད་ལྟ་ཡོད་ས་ལས་ལྷག་ཡོང་རྒྱུ་མེད་པ་གཞི་རྩར་བཟུང་སྟེ་འཕྲོས་མོལ་བྱ་དགོས་མངགས་ཡོད། ང་ཚོའི་བསམ་ཚོད་ལ་ལྷ་སའམ། རྒྱ་ནག་གི་དམག་མི་ཡོད་ས་ཆབ་མདོར་འཕྲོས་མོལ་བྱ་རྒྱུ་ཡིན་ཡང༌། རྒྱ་གར་ནང་ཡོད་པའི་རྒྱ་མིའི་སྐུ་ཚབ་ནས་འཕྲོས་མོལ་བྱེད་པར་པེ་ཅིང་དུ་འགྲོ་དགོས་བརྗོད་སྟབས། ང་ཕོད་ཀྱི་རོགས་སུ་མི་སྣ་བཞི་བསྐོ་བཞག་བྱས་ཤིང༌། ཁོང་ཚོ་པེ་ཅིང་དུ་ ༡༩༥༡ གི་ལོ་འགོར་འབྱོར་པ་རེད།
དུས་ཡུན་རིང་པོའི་རྗེས་ཁོང་ཚོ་ལྷ་སར་ཕྱིར་ལོག་ཟིན་ནས་མ་གཏོགས་ང་ཚོས་ཁོང་ཚོས་ཇི་བྱས་ཞིབ་གསལ་ཤེས་རྟོགས་མ་བྱུང་ཞིང༌། སྐབས་དེར་ཁོང་ཚོས་སྙན་སེང་ཞུ་གསལ། ཁོང་ཚོ་འབྱོར་གདོང་རྒྱ་ནག་ཕྱི་འབྲེལ་བློན་ཆེན་ནས་སྣེ་ལེན་གསོལ་སྟོན་བཤམས་པ་དང༌། དེའི་སར་རྒྱ་མིའི་སྐུ་ཚབ་ཚོ་ངོ་སྤྲོད་བྱས་ལུགས། ཚོགས་འདུ་ཐོག་མར་ཚོགས་ཉིན་རྒྱ་མིའི་སྐུ་ཚབ་གཙོ་བོ་ནས་དོན་ཚན་བཅུ་འཁོད་པའི་གྲོས་མཐུན་ཟིན་བྲིས་ཤིག་སྟོན་པ་ལ་ཉིན་མང་གོ་བསྡུར་བྱས་ཤིང༌། ང་ཚོའི་སྐུ་ཚབ་ཚོས་བོད་རང་བཙན་ཡིན་ལུགས་བརྗོད་དེ་ཁུངས་སྐྱེལ་མང་པོ་བྱས་ཡོད་ཀྱང༌། རྒྱ་མིས་དོ་སྣང་ཙམ་ཡང་མ་བྱས་པར་མཐའ་མར་རྒྱ་མིས་བཟོ་བཅོས་ཀྱིས་གྲོས་མཐུན་ཟིན་བྲིས་དོན་ཚན་བཅུ་བདུན་ཡོད་པ་ཞིག་བཏོན་ཏེ་དེ་ལྷག་བྱེད་ཐབས་མེད་པའི་རྣམ་འགྱུར་བསྟན་ཅིང༌། དེ་ལ་ང་ཚོའི་སྐུ་ཚབ་ཚོས་བསམ་འཆར་འདོན་པ་དང༌། བཟོ་བཅོས་བྱེད་མ་བཅུག་པའི་ཐོག ཁོང་ཚོར་དམའ་འབེབས་དང༌། ཚིག་རྩུབ་བརྗོད། ཁོང་ཚོའི་ལུས་སྲོག་ལའང་འཇིགས་སྣང་བསྐུལ། བོད་མི་མང་ཐོག་ཏུ་ཡང་དྲག་ཤུལ་ཆེ་རུ་གཏོང་རྒྱུའི་རྣམ་འགྱུར་བསྟན་ཏེ་ང་དང༌། བོད་གཞུང་ལ་དྲི་སྐོར་བྱེད་དུ་བཅུག་མི་འདུག
བོད་རྒྱ་ནག་གི་ཆ་ཤས་ཡིན་པ་གཞི་རྩར་བཟུང་སྟེ་བཞག་པའི་གྲོས་མཐུན་དེ་ནི་བདེན་འབྲེལ་ནམ་ཡང་མིན། ཁོང་ཚོ་གཞན་གྱི་དབང་འཛིན་འོག་མ་ཚུད་ན་ང་དང༌། ངའི་གཞུང་ལ་དྲི་བསྡུར་མ་བྱས་པར་ཁས་ལེན་འདི་ལྟར་བྱེད་མི་སྲིད། ང་ཕོད་ནི་རྒྱ་མིའི་བཙོན་པ་བྱས་ཏེ་ཡུན་རིང་སོང་ཞིང༌། སྐུ་ཚབ་གཞན་ཚོ་ཡང་བཙོན་པ་དང་ཆ་མཐུན་ཡིན། ཁོང་ཚོར་སློབ་སྟོན་བྱེད་མཁན་མ་བྱུང་སྟབས་མཐར་དབང་མེད་དུ་གྲོས་མཐུན་དེར་མིང་ཡིག་བཀོད་འདུག ཡིག་ཆ་ཁུངས་གཏན་ཡོང་ཆེད་དམ་ཕྲུག་རྒྱག་དགོས་པར་ཁོང་ཚོས་ཀ་ཀོར་བརྗོད་སྟབས་རྒྱ་མིས་པི་ཅིང་དུ་བོད་ཀྱི་རྟགས་ཐེལ་འདྲ་བརྫུས་བཟོས་ཏེ་ང་ཚོའི་སྐུ་ཚབ་ཚོར་ཡིག་ཆའི་ཐོག་ཕབ་བཅུག་པ་རེད།
ང་དང༌། ངའི་གཞུང་ལ་གྲོས་མཐུན་མིང་རྟགས་བཀོད་ཚུལ་མ་བརྗོད་ཀྱང༌། པི་ཅིང་རླུང་འཕྲིན་ནང་ང་ཕོད་ཀྱིས་དྲིལ་བསྒྲགས་བྱས་པ་ཞིག་ནས་ང་ཚོར་ཐོག་མར་གོ་ཐོས་ཤེས་རྟོགས་བྱུང་སྟེ་ཧ་ལས་བྱུང༌། གྲོས་མཐུན་དེའི་ནང་རྒྱ་མི་གུང་བྲན་གྱི་དྲིལ་བསྒྲགས་མང་པོ་བཅུག་པ་དང༌། དོན་གནད་འགའ་ཤས་རྩ་བ་ནས་མི་བདེན་པ་དང༌། འགའ་ཤས་ཆ་ཚང་བདེན་འབྲེལ་མིན་པ་བཀོད་ཡོད་པ་མ་ཟད། དོན་ཚན་དེ་ཚོའི་ནང་ང་ཚོའི་བསམ་ཚུལ་ལས་སྡུག་པ་དང༌། བཙན་གནོན་ཆེ་བ་འདུག
གྲོས་མཐུན་དེའི་གླེང་གཞིའི་ནང༌། ལོ་བརྒྱ་ཕྲག་ལྷག་ཙམ་ནང་ཕྱི་རྒྱལ་བཙན་དབང་རྒྱལ་ཁབ་ཀྱི་བཙན་ཤུགས་རྒྱ་ནག་དང་བོད་ནང་འཛུལ་ཏེ་མགོ་གཡོག་དང༌། དཀྲུགས་ཤིང་བྱས་པའི་འབྲས་བུར་བོད་མི་མང་ཚེ་གཡོག་དང༌། སྡུག་བསྔལ་དུ་ཚུད་ལུགས་ཁུངས་མེད་ཀྱི་བརྗོད་ཚིག་བཀོད་ཡོད་པ་དང༌། རྒྱ་ནག་གཞུང་ནས་བཅིངས་བཀྲོལ་དམག་བོད་དུ་བཏང་ལུགས། དེའི་རྒྱུ་མཚན་ནི་བཙན་རྒྱལ་རིང་ལུགས་པའི་བཙན་ཤུགས་བོད་ནས་མཐར་སྐྲོད་གཏོང་ཆེད་དང༌། བོད་མི་མང་བཙན་དབང་ལས་གྲོལ་ཏེ་རྒྱ་ནག་མི་མང་ཁྱིམ་ཚང་ཆེན་པོའི་ནང་ལོག་ཆེད་བཅས་ཡིན་ཚུལ་བརྗོད་ཅིང༌།
དོན་གནད་འདི་ནི་གྲོས་མཐུན་གྱི་དོན་ཚན་དང་པོའི་ནང་དུ་ཡང་བཀོད་འདུག ་གྲོས་མཐུན་ནང༌། བོད་མི་མང་ཆིག་སྒྲིལ་གྱིས་ཕྱི་རྒྱལ་བཙན་དབང་རྒྱལ་ཁབ་ཀྱི་བཙན་ཤུགས་བོད་ནས་མཐར་སྐྲོད་བཏང་སྟེ་བོད་མི་རྣམས་རང་གི་མེས་པོའི་རྒྱལ་ཁབ་ཁྱིམ་ཚང་ཆེན་པོའི་ནང་ལོག་དགོས་ཞེས་བྲིས་འདུག་ཕྱི་ལོ་ ༡༩༡༢ ལོ་བོད་ནས་རྒྱ་མིའི་དམག་མི་མཐར་སྐྲོད་བཏང་བ་ནས་བཟུངས་བོད་ནང་ཕྱི་རྒྱལ་གྱི་བཙན་ཤུགས་རྩ་བ་ནས་མེད་སྟབས་གནས་ཚུལ་དེ་ཀློག་དུས་ང་ཚོ་བློ་ཕམ་ཆེན་པོ་བྱུང༌། དོན་ཚན་གཉིས་པའི་ནང་བོད་ས་གནས་སྲིད་གཞུང་ནས་བཅིངས་བཀྲོལ་དམག་བོད་དུ་ཡོང་རྒྱུར་རོགས་རམ་བྱས་ཏེ་ཡུལ་གྱི་སྲུང་སྐྱོབ་སྲ་བརྟན་དུ་གཏོང་དགོས། ཞེས་འཁོད་པ་འདི་དག་ནི་ང་ཚོས་ང་ཕོད་ལ་སྤྲད་པའི་དབང་ཚད་ལས་བརྒལ་བ་ཞིག་རེད། དོན་ཚན་བརྒྱད་པར། བོད་དམག་རྣམས་རྒྱ་མིའི་དམག་ཏུ་བསྒྱུར་རྒྱུ། དོན་ཚན་བཅུ་བཞི་པའི་ནང༌། བོད་ཀྱི་ཕྱི་འབྲེལ་དབང་ཆ་རྣམས་འཕྲོག་ཡོད་པ་རེད།
བོད་མི་སུས་ཀྱང་ཁས་ལེན་བྱེད་ཐབས་མེད་པའི་དོན་ཚན་འདི་དག་གི་བར་ལ་རྒྱ་མིས་ཁས་ལེན་བྱས་པ་མང་པོ་བྲིས་ཡོད་པ། དཔེར་ན། བོད་ཀྱི་ད་ལྟའི་ཆབ་སྲིད་སྐྱོང་སྟངས་བསྒྱུར་བཅོས་མི་བྱེད་པ་དང༌། ཏཱ་ལའི་བླ་མའི་གོ་གནས། ལས་དོན། དབང་ཆར་བསྒྱུར་བཅོས་མི་བྱེད་པ། ཆོས་དད་རང་མོས། དགོན་ཁག་ལ་སྲུང་སྐྱོབ། ཡུལ་གོམས་གཤིས་ལུགས་ལ་བརྩི་འཇོག་བྱེད་རྒྱུ། སོ་ནམ་ཡར་རྒྱས་དང༌། མི་མང་གི་འཚོ་ཐབས་ཇེ་ལེགས་སུ་གཏོང་རྒྱུ། མི་མང་ལ་བཙན་ཤེད་ཀྱིས་བཅོས་བསྒྱུར་མི་བྱེད་པ་བཅས་བཀོད་ཡོད་ཀྱང༌། རང་གི་ལུང་པ་དང༌། རྒྱལ་ཁབ་རྩ་བརླག་འགྲོ་རྒྱུར་བརྟེན་ཁས་ལེན་དེ་ཚོར་དགའ་སྤྲོ་སྐྱེ་འོས་པ་མ་ཡིན་ཡང༌། ང་ཚོར་མཛའ་གྲོགས་མེད་སྟབས་བློ་ཕམ་ཇི་བྱུང་སྡུག་གོམ་བྱས་ནས་ཁོང་ཚོའི་རེ་འདོད་མ་བསྒྲུབ་མཐུ་མེད་ལས། བྱ་ཐབས་གང་ཡང་མེད་ཅིང་ཁོང་ཚོས་བཀོད་པའི་གྲོས་མཐུན་གྱི་འཇམ་མཁས་ཚོར་སོར་གནས་ཡོང་བའི་རེ་བ་བྱེད་རྒྱུ་ཙམ་ཞིག་ཡིན། གྲོས་མཐུན་ལ་མིང་རྟགས་བཀོད་རྗེས་རིང་མིན་ང་ཚོའི་སྐུ་ཚབ་ཚོས་རླུང་འཕྲིན་བཏང་འབྱོར་དུ། རྒྱ་མིའི་དམག་དཔོན་ཀྲང་ཅིན་ཨུར་ལྷ་སའི་སྐུ་ཚབ་བསྐོས་ཚུལ་གསལ་ཞིང༌། ཁོང་བོད་ཤར་བརྒྱུད་ནས་མིན་པར་རྒྱ་གར་བརྒྱུད་ཡོང་གི་ཡོད་པ་རེད། སྐབས་དེར་ཕྲན་བོད་ཀྱི་ས་མཚམས་ནང་གྲོ་མོར་ཡོད་ཅིང༌། གྲོ་མོ་རྒྱ་གར་དང་བོད་ཀྱི་གཞུང་ལམ་ཁར་ཡོད་སྟབས་ཁོང་བོད་སར་གོམས་པ་སྤོས་འཕྲལ་ཕྲན་ནས་ཐུག་འཕྲད་བྱེད་དགོས་པ་གསལ་པོ་ཡོད། སྔར་རྒྱ་མིའི་དམག་དཔོན་ནམ། དམག་དཔོན་གཞན་དག་མཐོང་མྱོང་མེད་ཀྱང་དམིགས་བསལ་མཐོང་འདོད་གང་ཡང་མེད། ཁོང་གིས་མཛའ་བརྩེ་དང་དྲག་ཤུལ་གྱི་རྣམ་འགྱུར་ཇི་འདྲ་ཞིག་སྟོན་རྒྱུ་ཡིན་པ་ཡང་སུས་ཀྱང་ཚོད་དཔག་དཀའ་བ་ཞིག་རེད། གྲོས་མཐུན་དེར་མིང་རྟགས་བཀོད་རྗེས་ངའི་ཞབས་འབྲིང་འགའ་ཤས་ཀྱི་བསམ་ཚུལ་ལ་བརྟན་པོའི་ཆེད་དུ་ཕྱིས་སྐྱོན་མེད་པར་རྒྱ་གར་དུ་ཕྱིན་ན་ལེགས་པར་མཐོང་ཞིང༌། དེ་སྐོར་ཕན་ཚུན་གོ་བསྡུར་གླེང་རྩོད་མང་པོ་བྱས་མཐར་དམག་དཔོན་དེ་མ་འབྱོར་བར་སྒུག་སྡོད་ཀྱིས་ཁོང་གི་རྣམ་འགྱུར་ལ་བརྟག་དཔྱད་བྱེད་རྒྱུ་བྱས། གྲོ་མོར་ཁོང་ལ་ངའི་ཞབས་འབྲིང་འགའ་ཤས་ནས་སྣེ་ལེན་བྱས་ཤིང༌། ཕྲན་དེའི་ཉེ་སྐོར་དགོན་པ་ཞིག་ཏུ་བསྡད་ཡོད་པ་དགོན་པའི་རྩེའི་གཟིམ་ཆུང་ཞིག་ཏུ་ཁོང་ལ་མཇལ་འཕྲད་བྱེད་རྒྱུ་བྱས། ཁོང་ནས་ཕྲན་དང་འདྲ་མཉམ་གྱི་ཐོག་ནས་འཕྲད་རྒྱུའི་འདོད་པ་བྱས་སྟབས་བོད་ལུགས་ལ་གདན་མཐོ་དམན་སོགས་ཀྱི་དཀའ་ངལ་ཡོད་པ་སེལ་ཆེད་ཚང་མར་སྡོད་སྟེགས་གོ་སྒྲིགས་བྱས་པ་རེད། སྐབས་དེར་ཁོང་ཇི་འདྲ་ཞིག་ཡོད་མེད་ངས་ཕྲ་མ་ནས་བལྟས་པར། དེ་དུས་བསམ་ཚུལ་ཇི་བྱུང་དྲན་པོ་མི་འདུག་ཀྱང༌། ང་ཚོའི་དཔོན་རིགས་གྱོན་ཆས་དམར་སེར་གྱོན་པ་ཚོའི་ཁྲོད་དུ་རྒྱ་གོས་འུང་མདོག་དང༌། ཀེབ་ཞྭ་ཉི་སྒྲིབ་ཅན་གྱོན་པའི་མི་ཕལ་བ་གནད་མེད་ལྟ་བུ་གསུམ་འདུག མི་ཕལ་བ་ནི་བོད་མི་རྣམས་དེ་ལྟར་བཟོ་རྒྱུ་ཡིན་པ་དང༌། གནད་མེད་ནི་བསམ་ཚུལ་ཙམ་ཞིག་རེད། འོན་ཀྱང༌། ཁོང་ཚོ་དགོན་ནང་ཕྲན་གྱི་སྡོད་སར་འབྱོར་སྐབས། དམག་དཔོན་དེ་མཛའ་བརྩེའི་རྣམ་འགྱུར་ཅན་མི་ཆེན་པོའི་ཉམས་དང་རྣམ་འགྱུར་མེད་པ་ཞིག་འདུག མི་གཞན་གཉིས་ནི་ཁོང་གི་རོགས་དང་སྐད་བསྒྱུར་རེད། ཁོང་གིས་མའོ་ཙེ་ཏུང་གི་ཡི་གེ་ཞིག་སྤྲད་བྱུང་བའི་ནང་གྲོས་མཐུན་གྱི་བརྗོད་ཚིག་ལྟར་མེས་པོའི་རྒྱལ་ཁབ་ཁྱིམ་ཚང་ཆེན་པོའི་ནང་དུ་ལོག་རྒྱུ་སོགས་འཁོད་འདུག་ཅིང༌། བརྗོད་ཚིག་དེ་ལ་དེ་དུས་ནས་མི་འདོད་པ་ཞིག་ཡོད། སྐད་སྒྱུར་དེ་བརྒྱུད་ནས་ཀྱང་དེ་དག་ཡང་བསྐྱར་ཟེར་གྱི་འདུག་ཁོང་ལ་མགྲོན་ཇ་བཏང༌། ང་ཚོའི་སེམས་ཀྱི་གནས་ཚུལ་མ་ཤེས་པར་བལྟ་མཁན་ཡོད་ན་མཇལ་འཕྲད་དེ་མཛའ་མཐུན་ཆེ་མདོག་ཁ་པོ་ཞིག་མཐོང་གི་རེད། ཁོང་ལྷ་སར་འབྱོར་སྐབས་གྲ་འགྲིགས་པོ་རང་བྱུང་མི་འདུག ཁོང་ལ་སྐུ་མགྲོན་ལྟ་བུའི་སྣེ་ལེན་གང་ཟབ་ཞུ་དགོས་ཕྲན་ནས་བཀའ་ཤག་ཏུ་མངགས་པ་ལྟར་འོས་བབས་ཀྱི་མཛད་སྒོ་གྲ་སྒྲིག་བྱས་ཏེ་བཀའ་ཤག་ནས་ཕེབས་བསུ་ཞུ་མཁན་བཀའ་བློན་གཉིས་ནོར་གླིང་བརྒལ་ཏེ་ཕྱིན་ཐོག ཕྱི་ཉིན་སྲིད་བློན་དང༌། བཀའ་ཤག་ནས་ཁོང་ལ་གསོལ་སྟོན་ཕུལ་འདུག་ཀྱང༌། གྲ་སྒྲིག་དེ་ཚོས་ཁོང་འདོད་ཁེངས་མ་བྱུང་བར་རྒྱལ་ཁབ་ཆེན་པོ་ཞིག་གི་སྐུ་ཚབ་ལ་འོས་པའི་གྲ་སྒྲིག་མ་བྱུང་ཞེས་བརྗོད་པ་རེད། དེར་བརྟེན་ང་ཚོས་ཐོག་མའི་མཐོང་སྣང་ལྟར་གྱི་གནས་ཚུལ་དེ་མེད་པ་ཤེས་རྟོགས་བྱུང༌། གནས་ཚུལ་དེ་འདྲའི་མུར་ཕྲན་ལྷ་སར་ཕྱིར་ལོག་བྱས་ཏེ། རྒྱ་དམར་གྱི་དྲག་པོའི་དམག་ཤུགས་རྣམས་ཀྱང་མཐོང་བ་རེད། དམག་དཔོན་ཀྲང་ཅིན་ཨུ་འབྱོར་ཏེ་ཟླ་བ་གཉིས་རྗེས་རྒྱ་མིའི་དཔོན་དམག་སུམ་སྟོང་ཙམ་ལྷ་སར་འབྱོར། དེ་རྗེས་དམག་འབོར་གོང་ཙམ་ཞིག་འབྱོར་ཞིང༌། དམག་དཔོན་ནི་ཀྲང་གོ་ཧ་དང༌། ཐན་ཀོན་སན་རེད། སྐབས་དེར་ལྷ་ས་བའི་མི་ཕལ་པ་རྣམས་ནས་དམིགས་བསལ་དོ་སྣང་དེ་ཙམ་མ་བྱས་ཤིང༌། རང་གི་རྒྱལ་ཁབ་ལ་ཉམས་དམས་བྱུང་དུས་མི་ཕལ་པ་ཚོའི་སྤྱོད་ཚུལ་འདི་འདྲ་ཞིག་ཡིན་གྱི་རེད་བསམ་པ་བྱུང༌། ཟ་ཆས་དང༌། སྡོད་ས་དགོས་ཚུལ་བརྗོད་ནས་མ་གཏོགས་ཐོག་མའི་ཆར་རྒྱ་མིའི་དཔོན་རིགས་དང༌། ང་ཚོའི་གཞུང་དབར་འབྲེལ་བ་བྱེད་ཀྱི་ཡོད་པ་མ་རེད། ཁོང་ཚོས་དེ་ལྟར་དགོས་ཚུལ་བརྗོད་པ་དེས་གྲོང་ཁྱེར་ནང་དཀའ་ངལ་ཆེན་པོ་བྱུང༌།
དེ་ནས་རྒྱ་མིས་ས་ཁང་གཡར་ལེན་དང༌། སྤུས་ཉོས་བྱས། ནོར་གླིང་བརྒལ་ཙམ་གྱི་གཙང་པོའི་འཁྲིས་སུ་དབྱར་དུས་སྤྲོ་སྐྱིད་གཏོང་ཡུལ་ལྷ་ས་བ་ཚང་མས་དགའ་བོ་བྱེད་པའི་ས་ཆ་ཡག་པོ་ཞིག་ཡོད་པ་དེར་རྒྱ་མིའི་སྡོད་སྒར་ཆེན་པོ་ཞིག་བཟོས། ཁོང་ཚོས་འབྲུ་ཀྲོན་སྟོང་ཕྲག་གཉིས་གཡར་དགོས་བརྗོད་པའི་ཁྱོན་འབོར་དེ་ཙམ་གཞུང་ནས་འབྲེལ་མཚུངས་ནས་གཡར་གཏོང་མ་ཐུབ་སྟབས་དགོན་ཁག་དང༌། སྒེར་འབྲུའི་རིགས་ནས་གཡར་ལེན་བྱས། ཟ་ཆས་རིགས་འདྲ་མིན་གཞན་དག་མང་པོ་དགོས་ལུགས་བརྗོད་དེ་གྲོང་ཁྱེར་ནང་གི་མཐུན་རྐྱེན་ལ་དཀའ་ངལ་བཟོས་ཤིང༌། རིན་གོང་རིམ་འཕར་དུ་ཕྱིན་པ་རེད། དེ་རྗེས་དམག་དཔོན་གཞན་ཞིག་དང༌། མི་གྲངས་སྟོང་ཕྲག་བརྒྱད་ནས། བཅུ་ཙམ་བར་འབྱོར་ཏེ་ཁོང་ཚོས་སྡོད་སྒར་ཁག་གཅིག་ཟིན། ཁོང་ཚོར་བཟའ་བཅའ་དགོས་ཚུལ་གྱི་འཁུར་ལྗིད་འོག་ང་ཚོའི་སྟབས་བདེའི་དཔལ་འབྱོར་ཉམས་རྒུད་དུ་སོང༌། རྒྱ་མི་ཚོས་གང་ཡང་འཁྱེར་མེད་ཅིང༌། དགོས་མཁོ་རྣམས་ང་ཚོའི་ཕྲན་ཡོད་ཀྱི་ཐོག་ནས་ལེན་ཤག་བྱས་པར་བརྟེན་གློ་བུར་དུ་འབྲུ་རིགས་བཟའ་བཅའ་རྣམས་ཀྱི་རིན་གོང་ལྡབ་བཅུ་དང༌། མར་གོང་ལྡབ་དགུ་ཙམ། དངོས་རིགས་གཞན་ལ་རིན་གོང་ལྡབ་གཉིས་གསུམ་ཙམ་འཕར་སྟབས་ལྷ་སའི་མི་ཚོར་སྔོན་མེད་མུ་གེའི་ཉེ་འགྲམ་དུ་སོན་པའི་བསམ་བློ་ཐོག་མ་དེ་འཁོར་ཞིང༌། རྒྱ་མི་ལ་མི་དགའ་བའི་རྣམ་འགྱུར་སྡུག་ཏུ་ཕྱིན་ནས། བུ་ཕྲུག་ཚོས་སྐད་ཅོར་དང༌། རྒྱ་དམག་ལ་རྡོ་འཕེན་པ་སོགས་བྱས། མི་རྒན་པ་ཚོས་ཀྱང་བཟོད་སྒོམ་དཀའ་བའི་རྟགས་མཚན་སྟོན་གྱི་ཡོད་འདུག བཀའ་ཤག་ཏུ་བདེ་སྡུག་ཞུ་འབོད་བྱེད་མཁན་མང་པོ་བྱུང་ཡང༌། བྱེད་ཐབས་གང་ཡང་ཡོད་པ་མ་རེད། རྒྱ་དམག་རྣམས་བཅའ་སྡོད་བྱས་ཏེ། ཁོང་ཚོས་ང་ཚོའི་བསམ་འཆར་དང་ལེན་དང༌། གཞུང་ལ་རོགས་རམ་བྱེད་རྒྱུ་ལྟ་ཅི། ཁོང་ཚོའི་དགོས་མཁོ་ཉིན་བཞིན་ཇེ་མང་དུ་སོང༌། འབྲུ་ཀྲོན་ཉིས་སྟོང་དགོས་ཚུལ་བརྗོད་པ་ཡང་ང་ཚོས་ཐབས་འཚོལ་བྱེད་དགོས་པ་བྱུང་བའི་མིང་ལ་བུ་ལོན་བཏགས་ཤིང༌། ཚབ་སྐྱིན་བོད་དུ་བཟོ་གྲྭ་བཙུགས་ཏེ་སྤྲོད་རྒྱུ་ཡིན་ཚུལ་དམག་དཔོན་ཚོས་བརྗོད་ཀྱང༌། དེ་དག་ལག་ལེན་བྱས་ཡོད་པ་མ་རེད།
བོད་ནང་གནས་ཚུལ་སྡུག་པོ་ནས་ཇེ་སྡུག་ཏུ་འགྲོ་མུར་ལྷ་སའི་ནང་རྒྱ་མིའི་དཔོན་རིགས་མང་པོ་འབྱོར་ཞིང༌། ཀྲང་ཅིན་ཨུ་ནས་ཚོགས་འདུ་ཡུན་རིང་ཚོགས་བཅུག་པའི་ནང༌། བཀའ་བློན་ཚོ་འབོད་འགུགས་བྱས་ཤིང༌། མི་མང་ལ་ངེས་པར་དགོས་ཁོ་གལ་ཆེའི་རིགས་དང༌། བཙན་འཛུལ་མཁན་གྱི་རེ་འདུན་བསྒྲུབ་རྒྱུ་ཉེ་སྙོམས་བྱེད་རྒྱུའི་ལས་འགན་དེ་སྲིད་བློན་ཀླུ་ཁང་པར་བབས་པ་རེད། ཁོང་ནས་བརྗོད་དོན། བོད་མི་རྣམས་སྙོམ་ཆུང་ཆོས་བྱེད་པ་ཡིན་སྟབས་ཡུལ་གྱི་ཐོན་སྐྱེད་རང་ཉིད་ལྡེངས་ཙམ་ལས་མེད། ཁ་ལྷག་ཕྲན་བུ་ཡོད་རིགས་ནས་རྒྱ་དམག་རྣམས་ལ་ཟླ་བ་རེ་ཟུང་ལས་མི་ལྡེངས། གློ་བུར་དུ་ཐོན་སྐྱེད་མང་པོ་བཟོ་མི་ཐུབ། ལྷ་སར་དམག་ཤུགས་ཆེན་པོ་འདི་འདྲ་ཉར་དགོས་པའི་རྒྱུ་མཚན་མེད། ཁྱེད་ཚོས་ཡུལ་གྱི་སྲུང་སྐྱོབ་བྱེད་དགོས་ན་དཔུང་དམག་རྣམས་ས་མཚམས་སུ་གཏོང་དགོས། གྲོང་ཁྱེར་ནང་དཔོན་རིགས་འགའ་ཤས་དང༌། སྐུ་སྲུང་གང་འཚམས་བསྡད་ན་འགྲིགས་ཞེས་བསམ་ཚུལ་རྣམས་ཞུམ་མེད་གསལ་པོར་བརྗོད་འདུག
རྒྱ་མིས་ཐོག་མའི་ཆར་ལན་འདེབས་མཁས་པོ་བྱས་ཏེ་དམག་དཔོན་ཀྲང་ཅིང་ཨུས་བརྗོད་གསལ། ང་ཚོའི་གཞུང་ནས་གྲོས་མཐུན་ལ་མིང་རྟགས་བཀོད་གསལ་ལྟར་རྒྱ་དམག་བོད་དུ་འཇོག་དགོས་ཤིང༌། སྡོད་ས་དང༌། ཟ་ཆས་སྤྲོད་དགོས། ཁོང་ཚོ་ནི་བོད་ཀྱི་ཐོན་སྐྱེད་ཡར་རྒྱས་དང༌། བཙན་རྒྱལ་རིང་ལུགས་ཀྱི་བཙན་ཤུགས་འོག་ནས་སྲུང་སྐྱོབ་བྱེད་ཆེད་ཡོང་བ་ཡིན། བོད་དོན་རྣམས་རང་མགོ་ཐོན་པ་དང༌། ས་མཚམས་ཀྱི་སྲུང་སྐྱོབ་བོད་མིས་བྱེད་ཐུབ་ན་རྒྱ་དམག་རྣམས་རྒྱ་ནག་ཏུ་ཕྱིར་ལོག་ཕྱིན་པས་ཆོག་ཅེས་དང༌། ཁྱོད་ཚོ་ཁྱེད་རང་ཚོའི་རྐང་པའི་སྟེང་ལངས་ཐུབ་ན་ང་ཚོར་སྡོད་གྲོགས་བརྗོད་ཀྱང་སྡོད་ཀྱི་མ་རེད་ཅེས་སོགས་བརྗོད་འདུག
ཀླུ་ཁང་པས་བརྗོད་གསལ། ས་ཚོའི་ས་མཚམས་སུ་ཉེན་ཁ་བཟོ་མཁན་རྒྱ་མི་མ་གཏོགས་མེད། ང་ཚོ་རང་མགོ་ཐོན་ནས་ལོ་བརྒྱ་ཕྲག་མང་པོ་ཕྱིན་སོང༌། ཞེས་དང༌། ཡང་ཚོགས་འདུ་གཞན་ཞིག་ལ་ཁོང་ནས་དམག་དཔོན་དེར་བརྗོད་གསལ། ཁྱོད་ཚོ་བོད་དུ་རོགས་རམ་ཆེད་ཡོང་ཚུལ་བརྗོད་མུས་ཀྱང༌། ད་ཕན་རོགས་རམ་གང་ཡང་བྱས་མ་སོང་བ་མ་ཟད། རྒྱ་མི་བོད་དུ་ཡོད་པ་ཙམ་གྱིས་ང་ཚོར་དཀའ་ངལ་ཡོང་གི་འདུག རྒྱ་མིས་ལས་ཀ་ཇི་བྱས་ལ་མི་མང་ནས་ཁོང་ཁྲོ་དང༌། འདོད་པར་མི་འབབ་པ་ཤུགས་ཆེར་འགྲོ་བཞིན་འདུག ཡང་ཁོང་ནས། སྤྱིར་བཏང་གནད་གལ་མེད་ཀྱང༌། ང་ཚོར་གནོད་འགལ་ཆེ་བ་ཞིག་གྲོང་ཁྱེར་ལྷ་སའི་ཉེ་སྐོར་སེམས་ཅན་གྱི་རུས་པ་མེར་བསྲེགས་གཏོང་བ་འདིས་བོད་མིའི་ཆོས་དད་ལ་གནོད་ཅིང༌། འདི་ལ་མི་དགའ་བ་བྱེད་ཀྱི་འདུག་ཅེས་བརྗོད་འདུག
དེར་ཀྲང་ཅིང་ཨུས། མི་མང་ནས་དགའ་བོ་མི་བྱེད་པའི་རྒྱུ་རྐྱེན་ལ་གོ་བསྡུར་མ་བྱས་པར་དགའ་བོ་མི་བྱེད་མཁན་ང་ཚོའི་གཞུང་ནས་བཀག་འགོག་བྱེད་དགོས་ཞེས་དང༌། མི་མང་ཚོས་ཁྲོམ་དཀྱིལ་དུ་རྒྱ་མིར་མི་དགའ་བའི་གླུ་གཞས་ལེན་ཚུལ། ད་དུང་ཁོང་ནས་བོད་མི་ཚོས་རྒྱ་མིར་མཐུན་ལམ་ལེགས་པོ་བྱེད་དགོས་སྐོར་གྱི་ཡིག་ཟིན་ཞིག་ཀླུ་ཁང་པར་སྤྲད་དེ་འདི་བཞིན་དྲིལ་བསྒྲགས་བྱ་དགོས་བརྗོད་པར། ཀླུ་ཁང་པས་ཡིག་ཟིན་དེ་ཀློག་སྐབས་ཁྲོམ་དཀྱིལ་དུ་གླུ་གཞས་བཏང་མི་ཆོག་ཅེས་འཁོད་ཡོད་སྟབས་ཁོང་ནས་དེ་ལ་བཟོ་བཅོས་འབྲེལ་ཆགས་པོ་ཞིག་བྱས་འདུག་ཀྱང༌། ངའི་བསམ་པར་དེ་ལ་རྒྱ་མི་ཁོང་ཁྲོ་ཞི་ཐབས་བྱུང་ཡོད་ཀྱི་མ་རེད།
ཚོགས་འདུ་ཐེངས་མང་དེ་ལྟར་ཚོགས་སྐབས་རྒྱ་མིའི་བརྗོད་ནན་ཇེ་ཆེར་ཕྱིན་ཞིང༌། རྒྱ་རིགས་རྣམས་བོད་དུ་རོགས་རམ་ཆེད་ཡོང་ཚུལ་གོ་རྟོགས་གསལ་པོར་ཡོང་ཐབས་བྱེད་ཀྱི་ཡོད་ཀྱང༌། མི་མང་ནི་རྒྱ་མིར་རྣམ་འགྱུར་བྱ་སྤྱོད་ཉིན་རེ་ནས་ཇེ་སྡུག་ཏུ་གྱུར། མི་མང་ནས་རྒྱ་མིའི་འགོ་འཁྲིད་ལ་སྐྱོན་བརྗོད་བྱེད་ཆེད་ཚོགས་འདུ་ཚོགས་པ་དེ་དག་བཀག་འགོག་བྱེད་དགོས་ཞེས་རྒྱ་མིས་བཀའ་ཤག་ཏུ་ཡང་ཡང་བརྗོད་པ་ལྟར་བཀའ་ཤག་ནས་བཀག་འགོག་བྱས་ཀྱང༌། མི་མང་ནས་ང་ཚོ་ལྟོགས་ངལ་ཆེ་བས་རྒྱ་མི་ཕྱིར་ལོག་འགྲོ་དགོས་ཟེར་བ་སོགས་བྲིས་ཏེ་ཁྲོམ་ནང་ཡི་གེ་སྦྱར་འགྲེམས་བྱས་པ་རེད། དེར་མ་ཟད། ཚོགས་འདུ་ཚོགས་མི་ཆོག་པ་བཟོས་ཡོད་ཀྱང༌། ཁོང་ཚོས་ཚོགས་འདུ་ཆེན་པོ་ཞིག་ཚོགས་ཏེ་ཚིག་ཐོ་བཏོན་པའི་ནང༌། མི་མང་ལ་དཀའ་ངལ་ཡོད་ཚུལ་དང༌། ལྷ་སའི་གནས་ཚུལ་ཛ་དྲག་ཆེ་ཚུལ། ལྷ་སར་རྒྱ་མི་དཔོན་རིགས་འགའ་ཤས་ལས་དམག་མི་རྣམས་ཕྱིར་འཐེན་དགོས་ལུགས་སོགས་བྲིས་ཏེ་ངོ་བཤུས་གཅིག་རྒྱ་མིའི་དམག་དཔོན་ཚོ་དང༌། གཅིག་བཀའ་ཤག་ལ་སྤྲད་འདུག ་རྒྱ་མིས་ཟེར་ན། དེ་ནི་བཙན་རྒྱལ་རིང་ལུགས་པས་འགུལ་སྐྱོད་བྱས་ལུགས་དང༌། ལྷ་སར་རྙོག་ཁྲ་བཟོ་མཁན་ཆེད་མངགས་ཡོད་ལུགས་བརྗོད་ཅིང༌། སྐབས་ཤིག་ཀྲང་ཅིང་ཨུ་ཁོང་ཁྲོ་དང་བཅས་བཀའ་ཤག་ཏུ་ཡོང་སྟེ་བརྗོད་གསལ། པི་ཅིང་དུ་མིང་རྟགས་བཀོད་པའི་གྲོས་མཐུན་བརྡལ་བཤིགས་གཏོང་མཁན་གྱི་འགོ་འཁྲིད་ནི་སྲིད་བློན་གཉིས་ཡིན་ཚུལ་བརྗོད་འདུག
སྐྱོ་ཤས་ཅན་གྱི་གནས་ཚུལ་ཡོང་སྟངས་འདི་ཚོ་བཙན་འཛུལ་བྱུང་བའི་ཉམས་མྱོང་ཅན་གྱི་ཡུལ་ཁག་ནས་ཤེས་རྟོགས་ཡོང་གི་རེད། བཙན་གནོན་བྱེད་མཁན་ཚོ་རོགས་རམ་བྱེད་མཁན་ཡིན་ཚུལ་གྱིས་ཡོང་གི་ཡོད་ཀྱང༌། དེའི་བསམ་ཚུལ་ཇི་ཡིན་སུས་ཀྱང་བརྗོད་པ་དཀའ། བཙན་གནོན་བྱེད་ཡུལ་མི་མང་ལ་རོགས་རམ་མི་དགོས་པ་ཤེས་ནས་ཡ་མཚན་དུ་གྱུར། རྒྱ་མིས་མི་མང་གི་འདོད་པ་མེད་པའི་རྣམ་འགྱུར་མཐོང་སྟེ་ཕྱིར་ལོག་མ་བྱས་ཤིང༌། མི་མང་གི་རེ་འདོད་ཀྱང་མ་བསྒྲུབ་པར་བཙན་གནོན་བྱེད་ཀྱི་ཡོད་པ་རེད། ཁ་གཡོག་རང་ལ་བྱུང་བ་དེ་གཞན་ལ་འགེལ་ས་འཚོལ་ཞིང༌། བོད་ནང་བསྙོན་དཀྲི་བྱེད་པའི་ཐོག་མ་ནི་ཁོང་རང་ཚོའི་བསམ་ཡུལ་དུ་གྱུར་པའི་བཙན་རྒྱལ་རིང་ལུགས་པ་དང༌། ངའི་སྲིད་བློན་ཀླུ་ཁང་པ་ཡིན། འོན་ཀྱང༌། བྱེད་སྟངས་དེ་ལ་རྗེས་འབྲས་བཟང་པོ་འབྱུང་བ་དཀའ། མི་མང་མི་དགའ་བའི་རྣམ་འགྱུར་དེ་བཙན་ཤུགས་ཀྱིས་དུས་ཡུན་ཐུང་ངུ་ལས་གནོན་མི་ཐུབ། བཙན་ཤུགས་ཇི་ཙམ་བྱས་པ་དེ་ཙམ་གྱིས་མི་དགའ་བའི་གནས་ཚུལ་ཇེ་ཆེར་འགྲོ་བ་དེ་ཚང་མས་གསལ་པོར་ཤེས་ཀྱི་ཡོད་ཀྱང་རྒྱ་དམར་ནས་ད་ལྟ་ཤེས་རྒྱུར་བསྡད་ཡོད་པ་རེད།
གནས་ཚུལ་ཛ་དྲག་ཅན་དེ་འདྲའི་སྐབས། རྣམ་ཀུན་ཕྱི་མི་སུ་ཡང་ངའི་རྩར་ཡོང་དུས་བཀའ་ཤག་དང། ལས་ཁུངས་གཞན་དག་བརྒྱུད་དགོས་ན་ཡང༌། རྒྱ་མིས་དེ་ལྟར་མིན་པར་ཐད་ཀར་ཡོང་གི་ཡོད་པ་དང༌། ཐོག་མའི་ཆར་ང་དང་ཐུག་འཕྲད་སྐབས་སྲིད་བློན་གཉིས་ནས་ཕྲན་ལ་སློབ་སྟོན་བྱེད་ཀྱི་ཡོད་ཀྱང༌། སྐབས་ཤིག་སྲིད་བློན་བློ་བཟང་བཀྲ་ཤིས་ཀྱི་བརྗོད་ཕྱོགས་གཅིག་ལ་ཀྲང་ཅིང་ཨུ་ཁོང་ཁྲོ་ཆེན་པོ་ལངས་སོང༌། ང་རང་ལོ་ཚོད་དེ་འདྲར་མི་རྒན་ཞིག་བྱ་སྤྱོད་དེ་ལྟ་བུ་མཐོང་སྟེ་ཧ་ལས་བྱུང༌། ངེད་ལོ་ན་ཆུང་ཡང་ཁོང་ཁྲོ་ཞི་འཇགས་བྱེད་དུ་བཅུག། དེ་ནས་ཕྲན་གཅིག་པུ་ཐུག་འཕྲད་བྱེད་དགོས་པའི་འགོ་འཛུགས་བྱས། ཁོང་ཚོ་ངའི་རྩར་ནམ་ཡོང་སྐབས་སྲུང་དམག་མཉམ་འཁྲིད་ཀྱིས་སྡོད་ཁང་སྒོ་འགག་ཏུ་འཇོག་གི་འདུག དེ་དག་སྤྱོད་ཚུལ་ངན་པ་ཙམ་ལས་མིན་ཡང་གནས་ལུགས་ཤེས་མཁན་བོད་མི་ཚོ་བློ་ཕམ་ཆེན་པོ་བྱེད་ཀྱི་ཡོད་པ་རེད།
རྒྱ་མི་དང༌། ཀླུ་ཁང་པ་མཐའ་མའི་གླེང་རྩོད་ཡོང་ས་ནི་བོད་ཀྱི་དཀའ་ངལ་སྐོར་མ་ཡིན་པ་ཞིག་ཐོག་བྱུང་འདུག ཀྲང་ཅིང་ཨུ་ནས་དམིགས་བསལ་གྱི་ཚོགས་འདུ་ཆེན་པོ་ཞིག་བསྡུ་བསྐོང་ཐོག ངའི་སྲིད་བློན་དང༌། བཀའ་བློན་རྣམས་འབོད་འགུགས་དང་འབྲེལ། རྒྱ་མིའི་ཞི་དྲག་དཔོན་རིགས་མཐོ་རིམ་རྣམས་ཀྱང་བོད་འགུགས་བྱས་པའི་སར་དམག་དཔོན་དེས་བརྗོད་གསལ། བོད་དམག་རྣམས་བཅིངས་བཀྲོལ་དམག་ལ་བསྒྱུར་བའི་དུས་སུ་བབས་ལུགས་དང༌། དེའི་བྱེད་ཐབས་སུ། བོད་དམག་གཞོན་ནུ་འདེམས་བསྒྲུགས་ཀྱིས་ལྷ་སར་རྒྱ་མིའི་དམག་སྒར་ནང་སློབ་སྦྱོང་དུ་གཏོང་དགོས། དེ་ནས་ཁོང་ཚོ་སོ་སོའི་དམག་སྒར་དུ་ཕྱིན་ཏེ་བྱིངས་ལ་སློབ་སྦྱོང་བྱེད་ཐུབ་ལུགས་བརྗོད་པ་རེད།
དེ་ལ་ཀླུ་ཁང་པས་སྔར་ལས་ཤུགས་ཆེས་བརྗོད་དོན། བསམ་འཆར་དེ་ནི་དགོས་དོན་མེད་ལ་ཁས་ལེན་ཐུབ་པའང་མ་རེད་ཅེས་དང༌། ཁོང་ནས། རྒྱ་ནག་ཏུ་གྲོས་མཐུན་དོན་ཚན་བཅུ་བདུན་ལ་མིང་རྟགས་བཀོད་ཚུལ་རྒྱ་མི་ཚོས་བརྗོད་པ་དེ་དག་ང་ཚོའི་མི་མང་ནས་ཁས་ལེན་བྱས་པ་མེད། གྲོས་མཐུན་ནང་གི་དོན་ཚན་རྣམས་ལ་ནི་རྒྱ་དམར་རང་ཉིད་ནས་ཡང་ཡང་འགལ་འདས་བྱས། བོད་ཤར་ཕྱོགས་ད་དུང་རྒྱ་མིའི་དམག་འོག་ཏུ་ཡོད། ས་ཆ་དེ་རྣམས་བོད་གཞུང་ལ་སྤྲོད་དགོས་ཀྱང་སྤྲད་ཡོད་པ་མ་རེད། བོད་ལ་རྒོལ་འཛིངས་བྱས་པ་ནི་བདེན་འབྲེལ་ཞིག་མ་ཡིན། ཞི་བའི་གྲོས་མོལ་བྱེད་སྐབས་རྒྱ་མིའི་དཔུང་དམག་དངོས་སུ་ས་ཐོག་ཏུ་བཙན་འཛུལ་བྱས་པ་རེད། བོད་དམག་རྒྱ་དམག་ཏུ་བསྒྱུར་རྒྱུའི་ཐད་བཅོས་བསྒྱུར་སྐོར་བོད་མིར་བཙན་ཤེད་མི་བྱེད་པ་གྲོས་མཐུན་ནང་གསལ་ཡོད། བཅོས་བསྒྱུར་དེ་ལ་བོད་མིས་དགའ་མོས་མི་བྱེད་ཅེས་བརྗོད་ཅིང༌། སྲིད་བློན་ཁོང་རང་ལ་འདོད་བབས་མ་བྱུང་བ་རེད།
རྒྱ་མིའི་དམག་དཔོན་ཚོས་བརྗོད་གསལ། དོན་གནད་དེ་དག་གལ་ཆེན་པོ་མིན། བོད་གཞུང་ནས་དགག་བྱ་བྱེད་པའི་རྒྱུ་མཚན་མཐོང་གི་མི་འདུག་ཅེས་དང༌། ཡང་ཁོང་ཚོས་བསམ་འཆར་བཏོན་གསལ། བོད་ཀྱི་རྒྱལ་དར་དེ་རྣམས་བོད་ཀྱི་དམག་སྒར་ཁག་ནས་ཕབ་སྟེ་རྒྱ་མིའི་དར་ཆ་འཛུགས་དགོས་ཚུལ་བརྗོད་པར། ཀླུ་ཁང་པས། རྒྱ་མིའི་དར་ཆ་བཙུགས་ན་བོད་དམག་གིས་ཕབ་ཀྱི་རེད། དེ་ལྟར་བྱུང་ན་ངོ་ཚ་བོ་ཡོང་གི་རེད། ཅེས་དང༌། དར་ཆའི་སྐོར་རྩོད་གླེང་སྐབས་ཀླུ་ཁང་པས། བོད་དུ་རྒྱ་མིས་བཙན་འཛུལ་བྱས་ཟིན་པར་བརྟེན་འབྲེལ་ལམ་བཟང་པོ་བྱེད་དགོས་ཚུལ་བརྗོད་པ་དེར་སྙིང་པོ་མེད་པ་ཞིག་རེད། མི་ཞིག་གི་མགོ་ལ་བརྡུངས་ཏེ་ཀ་ལི་བཅག་ནས་ཁྲག་མ་བསྐམ་པར་ཡོད་མུས་སུ་དེ་དང་ལམ་སེང་གྲོགས་པོ་ཡོང་ཐབས་མེད་པ་ལྟར་རེད་ཅེས་བརྗོད་པ་དེར་རྒྱ་མི་ཁོང་ཁྲོ་ཆེན་པོ་ལངས་ཤིང༌། ཉིན་གསུམ་ཙམ་རྗེས་ཚོགས་འདུ་འཚོགས་རྒྱུ་བྱས་ཏེ་དེ་ཉིན་ཚོགས་འདུ་གྲོལ་འདུག
འཐུས་མི་ཚོ་ཡང་བསྐྱར་ཚོགས་འཛོམས་སྐབས། དམག་དཔོན་ཕན་མིང་ནས་ཀླུ་ཁང་པར་བརྗོད་གསལ། ཁྱེད་ནས་ཁར་སང་གསུངས་པའི་བཀའ་མོལ་ནང་ནོར་འཁྲུལ་བྱུང་མི་འདུག་གམ། ཞེས་དགོངས་སེལ་ཞུ་རེས་དྲིས་པར། ཀླུ་ཁང་པས་སྔོན་མ་ལྟར་ལས་བསྒྱུར་བཅོས་མ་བཏང་བའི་ཐོག་བརྗོད་གསལ། གནས་ཚུལ་དྲང་པོར་བརྗོད་རྒྱུ་ནི་ང་རང་གི་ལས་འགན་ཡིན། བོད་ཤར་ཕྱོགས་སུ་རྒྱ་མིས་བཙན་གནོན་བྱས་ཚུལ་གླེང་གྲགས་བྱུང་བ་དེས་བོད་མིའི་བློ་བག་མི་ཕེབས་པར་ཕྱིན་པ་རེད། གལ་ཏེ་དམག་མིའི་སྐོར་རྒྱ་མིའི་བསམ་འཆར་རྣམས་བླངས་ན་དམག་མི་ཙམ་མིན་པར་མི་མང་ནས་ཀྱང་རྣམ་འགྱུར་ངན་པ་བསྟན་གྱི་རེད་ཅེས་བརྗོད་འདུག
དེ་ལ་དམག་དཔོན་ཕན་མིང༌། ཁོང་ཁྲོ་བཟོད་སྒོམ་མ་ཐུབ་པར་ཀླུ་ཁང་པས་ལོག་ཏུ་ཕྱི་རྒྱལ་བཙན་དབང་རྒྱལ་ཁབ་ཀྱི་དབང་ཤུགས་དང་འབྲེལ་བ་བྱས་ཚུལ་བརྗོད་ཅིང༌། སྐད་ཅོར་ཆེན་པོའི་ངང་ཀླུ་ཁང་པ་ལས་འཁུར་ཕྱིར་འཐེན་དགོས་ཚུལ་ཏཱ་ལའི་བླ་མར་ཞུ་རྒྱུ་ཡིན་ཞེས་བརྗོད་པར་ཀླུ་ཁང་པས། ཏཱ་ལའི་བླ་མས་ངས་ནོར་འཁྲུལ་བྱས་པ་གཟིགས་ཡོད་ན་ལས་འཁུར་ལས་ལྷག་པ་སྲོག་ཀྱང་གཏོང་གི་ཡིན། དེ་མིན་རྒྱ་མིས་ང་ཚོར་བཀའ་གནང་དགོས་དོན་མེད། རྒྱ་མིའི་བཀའ་ལ་མི་ཉན་ཐག་ཆོད་ཡིན་ཞེས་གསུངས་པར། དེར་ཀྲང་ཅང་ཨུས་བར་འཚངས་ཀྱིས་བརྗོད་དོན། ད་ལྟ་ཕན་མིང་ནས་བརྗོད་དོན་ལ་ཕྲན་བུ་ནོར་འཁྲུལ་བྱུང་ཡོད་སྟབས་དོན་གནད་དེ་ཚོར་བདག་སྤྲོད་མ་གནང་ཞེས་བརྗོད་འདུག ་ཚོགས་འདུ་དེར་གྲོས་མཐུན་གང་ཡང་མ་བྱུང་བར་གྲོལ་བ་རེད། ཀྲང་ཅིང་ཨུས་སྐབས་དེར་དོན་གལ་ཆུང་དུ་བཏང་ཡང༌། དེ་རྗེས་ཕྲན་ལ་སྙན་ཞུ་ཞིག་བཏང་འབྱོར་ནང༌། ཀླུ་ཁང་པར་བོད་དང་རྒྱ་ནག་མཐུན་འབྲེལ་བྱེད་འདོད་མི་འདུག་ན་ཁོང་གི་ལས་འཁུར་ཕྱིར་འཐེན་དགོས་ལུགས་བྲིས་འདུག་ཅིང༌། དེ་སྐོར་བཀའ་ཤག་ཏུའང་བརྗོད་འདུག བཀའ་ཤག་ནས་སྲིད་བློན་གཉིས་ཀ་དགོངས་པ་ཞུ་བཅུག་ན་ལེགས་ཚུལ་བསམ་འཆར་སྤྲད་བྱུང་ཞིང༌། གནས་ཚུལ་དེ་རྩེ་མཐར་ཐུག་སྟབས་དཀའ་ཚེགས་ཅན་གྱི་ལས་ཀ་ཞིག་བྱེད་དགོས་པ་བྱུང༌། ཀླུ་ཁང་པས་སྙིང་སྟོབས་ཆེན་པོས་རྒྱ་མིར་ལན་འདེབས་བྱས་པ་དེར་ཕྲན་བརྩི་མཐོངས་ཆེན་པོ་ཡོད་ཀྱང༌། ཡང་ན་ཀླུ་ཁང་པ་མུ་མཐུད་ལས་ཀ་བྱེད་འཇུག་རྒྱུ་དང༌། ཡང་ན་རྒྱ་མིའི་ངག་བཞིན་ཕྱིར་འཐེན་བྱེད་རྒྱུ་དེ་གཉིས་རེད།
དེ་ལ་གནད་དོན་གཉིས་ཡོད། དང་པོ་ཀླུ་ཁང་པའི་ལུས་སྲོག་གི་ཉེན་ཁ་དང༌། གཉིས་པ་མ་འོངས་པའི་བོད་ཀྱི་གནད་དོན་དེ་རེད། ཀླུ་ཁང་པའི་ལུས་སྲོག་ནི་ཁོ་རང་གིས་ཉེན་ཁའི་ནང་བཅུག་ཟིན་པ་དང༌། ངས་ལས་འཁུར་མུ་མཐུད་ཀྱིས་བཞག་ཀྱང་རྒྱ་མིས་ཐབས་སྣ་ཚོགས་ཤིག་བྱེད་རྒྱུ་ཡིན་པ་གསལ་པོ་མཐོང་གི་ཡོད་པ་རེད།
དོན་གནད་དེ་ཚོའི་སྐོར་དུས་ཡུན་རིང་པོའི་སྔོན་ནས་རྒྱུ་མཚན་བྱུང་ཡོད་ཅིང༌། ཕྲན་ནས་རྒྱལ་སྤྱིའི་སྲིད་དོན་གྱི་སློབ་སྦྱོང་ནི་བྱས་མེད། ཆོས་ཀྱི་སློབ་སྦྱོང་གིས་དོན་གནད་འདི་ཚོར་བེད་སྤྱོད་བྱེད་ཐབས་དཀའ་ཡང༌། ཆོས་ཀྱི་སློབ་གཉེར་ནི་ལམ་སྟོན་ངེས་གཏན་ཞིག་ཡིན་པར་སྔར་ནས་ཡིད་ཆེས་ཡོད་པ་ལྟར་ད་དུང་ཡང་ཡོད།
ངའི་བསམ་པར། ང་ཚོས་མུ་མཐུད་རྒྱ་མིར་ངོ་རྒོལ་དང༌། ཁོང་ཁྲོ་བསླངས་ན། འཁོན་འཁྲུག་རྒྱུན་མི་འཆད་པ་ལས་དོན་ཕན་ཡོང་རྒྱུ་མེད། འཁོན་འཁྲུག་བྱུང་ན་མཚོན་ཆ་དང༌། སྒྲིགས་འཛུགས་མེད་པའི་མི་མང་ཐོག་གྱོང་གུན་ཡོང་གི་རེད། ང་ཚོར་རེ་ལམ་གཅིག་ཡོད་པ་ནི་གྲོས་མཐུན་ནང་ཁས་ལེན་བྱས་པའི་དོན་ཚན་སྡུག་ཤོས་ཀྱི་ལེགས་ངོ་ཆེ་བ་རྣམས་ལ་སོར་གནས་ཡོང་བ་བྱེད་གྲོགས་ཞེས་རེ་སྒུག་བྱ་རྒྱུ་ཙམ་རེད། ང་ཚོས་ལོ་མང་རིང་འཚེ་མེད་ཞི་བའི་ཐབས་ལམ་དུ་བཟོད་སྲན་ཆེན་པོས་ངང་སྒུག་བྱས་ན་ནམ་ཞིག་རང་དབང་ཅུང་ཟད་ཙམ་ཡོང་བའི་རེ་བ་ཞིག་ཡོད་པ་རེད། དེ་ལ་གང་ཐུབ་ཅི་ཐུབ་ཀྱིས་རྒྱ་མི་དང་མཉམ་དུ་ལས་དོན་བྱེད་དགོས། དེ་ལྟར་མ་བྱུང་ན་ཞི་བའི་རྒོལ་གླེང་བྱེད་དགོས། དྲག་པོའི་ངོ་རྒོལ་ལག་ལེན་བྱེད་མི་ཐུབ་པ་མ་ཟད། ཆོས་ཕྱོགས་དང་ཡང་མི་མཐུན་པ་ཞིག་རེད། ཞི་བའི་ཐབས་ལམ་ནི་སངས་རྒྱས་ཀྱི་ཆོས་དང་ཡང་མཐུན་པ་ཞིག་ཡིན་ཞིང༌། དེ་ལ་ཕྲན་རང་ཡིད་ཆེས་གཏིང་ཟབ་ཡོད་པ་མ་ཟད། ངོས་རང་བོད་ཀྱི་ཆོས་ལུགས་ཁག་གི་འགོ་འཁྲིད་ཡིན་སྟབས་དེ་ལ་བརྩི་འཇོག་མ་བྱས་མཐུ་མེད་ཡིན། ང་ཚོར་དམའ་འབེབས་དང༌། མི་ལོ་སྟོང་ཕྲག་སྔོན་གྱི་ཕ་མེས་ནས་བྱུང་བའི་ལུགས་སྲོལ་རྩ་ཆེར་འཛིན་པ་རྣམས་རེ་ཞིག་བོར་བརླག་ལྟ་བུར་གྱུར་ཀྱང་བཟོད་སྒོམ་བྱེད་དགོས་པར་མཐོང༌།
ངས་བློ་ཕམ་ངང་བཀའ་ཤག་གི་བསམ་འཆར་ལྟར་སྲིད་བློན་གཉིས་ལས་འཁུར་དགོངས་ཞུ་བྱ་དགོས་བརྗོད་ཅིང༌། སྲིད་བློན་གཉིས་ངའི་སར་འཕྲད་འབྱོར་སྐབས་ཁ་བཏགས་དང༌། འདྲ་པར། དངོས་སྐྱེས་བཅས་སྤྲད་པ་ཡིན། ངའི་གནས་སྟངས་ཇི་ཡོད་ནི་ཁོང་གཉིས་ཀྱིས་ཤེས་ཀྱི་ཡོད་ཤག་རེད་སྙམ་ཞིང༌། རྒྱ་མིའི་བསྙད་འདོགས་བྱེད་ཡུལ་དུ་གྱུར་ཚེ་སྲིད་བློན་བསོས་ཏེ་དོན་ཕན་མེད་སྟབས་སྲིད་བློན་གསར་པ་བསྐོ་གཞག་མ་བྱས་པར་འགན་འཁུར་ངས་འཁུར་ན་ལེགས་པར་བསམ་བྱུང༌། གང་ཡིན་ཞེ་ན། བོད་མིའི་མཐོང་སྣང་ལེགས་པ་ཡོང་གི་རེད། དེ་རྗེས་ཀླུ་ཁང་པ་རྒྱ་གར་དུ་ཕེབས་ཏེ་སྲིད་བློན་གནང་ཡང༌། དགུང་ན་མཐོ་བས་དེང་སྐབས་དགོངས་ཞུས་ལས་མེད་དུ་བཞུགས་ཡོད་ཅིང༌། ད་དུང་ཕྲན་ལ་སློབ་སྟོན་གནང་བཞིན་ཡོད། བློ་ཕམ་ངང་བརྗོད་རྒྱུར། ༡༩༥༩ ལོ་ཕྲན་བོད་ནས་ཡོང་རྗེས་སྲིད་བློན་བློ་བཟང་བཀྲ་ཤིས་རྒྱ་མིས་བཙོན་འཇུག་གིས་ཕྱིར་བྲོས་ཐུབ་མི་འདུག དོན་གནད་དེ་ཐག་ཆོད་བྱུང་སྟབས་རྒྱ་མི་དགའ་མོས་བྱུང་སྟེ་ང་ཚོར་རྣམ་འགྱུར་སྟོན་སྟངས་ཕྲན་བུ་དྲག་ཏུ་ཕྱིན་སོང༌། རྒྱ་མིས་བཀའ་ཤག་ཏུ་བསམ་འཆར་བརྗོད་གསལ་དུ། བོད་ཀྱི་གཞུང་ཞབས་དང༌། གྲྭ་རིགས། ཚོང་པ། དེ་མིན་གཞན་དག་གི་འཐུས་མི་ཚོགས་པ་ཞིག་རྒྱ་ནག་ཏུ་བཏང་སྟེ་ཆོས་དད་རང་དབང་ཇི་ཡོད་ལ་ལྟ་སྐོར་བྱེད་འཇུག་དགོས་ཟེར་བ་ལྟར་ང་ཚོས་ཁས་ལེན་གྱིས་མི་འགྲོ་འདེམས་གཏོང་བྱས། ཁོང་ཚོ་རྒྱ་ནག་ཏུ་ལྟ་སྐོར་ནས་ཕྱིར་ལོག་རྗེས་ྋསྙན་ཞུ་ཞིག་བཏོན་པ་དེ་དག་རྒྱ་མིའི་འགྲོ་འཁྲིད་ཚོས་བྲིས་པ་ཚང་མས་ཤེས་གསལ་རེད།
དེ་རྗེས་ཕྲན་རྒྱ་ནག་ཏུ་ལྟ་སྐོར་དུ་མགྲོན་འབོད་བྱས་བྱུང༌། སྐབས་དེར་ང་ཚོའི་གཞུང་དང༌། བོད་ནང་ཡོད་པའི་རྒྱ་མིའི་འགོ་འཁྲིད་ཚོ་འབྲེལ་བ་ཕྲན་བུ་ལེགས་སུ་ཕྱིན་ཡོད་ཀྱང༌། བློ་ཕམ་ཞིག་ལ་བོད་མི་མང་གི་ཡར་རྒྱས་སྐོར་ལས་དོན་གང་ཡང་བྱས་ཡོད་པ་མ་རེད། རྒྱ་ནག་གི་འགོ་འཁྲིད་མཐོ་ཤོས་དང་ངོས་རང་ཐུག་འཕྲད་ཀྱིས་གྲོས་མཐུན་ནང་ཁོང་ཚོས་ཁས་ལེན་ཇི་བྱས་རྣམས་ལག་ལེན་བསྟར་དགོས་བརྗོད་ན་སྙམ་སྟེ་རྒྱ་ནག་ཏུ་འགྲོ་རྒྱུར་གཏན་འཁེལ་བྱས་པ་ཡིན།། །།


c: text/html

text:
ལྷོ་ཁ་གོང་དཀར་རྫོང་ཁོངས་སུ་གནས་པའི་ཕ་དམ་པ་སངས་རྒྱས་ཀྱི་དགོན་པ་ནི། རྡོར་བྲག་གྲུ་ཁ་ནས་ཤར་དུ་སྣུམ་ནག་འཁོར་ལམ་དེད་སྤྱི་ལེ་བཞི་ཙམ་ཕྱིན་ན་ལྕེ་བདེ་ཞོལ་ཟུར་ཁར་ཞེས་པར་མཇལ་རྒྱུ་ཡོད། “ལྕེ་བདེ”ཞེས་པ་ནི་ཡུལ་དེའི་མི་རྣམས་ཁ་ལྕེ་བདེ་བས་ལྕེ་བདེ་ཞེས་དང་། ཡང་ཤོད་སྲོལ་གཞན་ཞིག་ལ་སྔོན་འགྲུལ་པ་ཞིག་གནས་དེར་གནས་ཚང་གཡར་ནས་སྡོད་སྐབས་འགྲུལ་པ་དེའི་སེམས་ལ་གནས་མོས་ཅི་སྟེར་འོང་སྙམ་པ་དང་། གནས་མོའི་སེམས་ལ་འགྲུལ་པ་དེས་ཅི་སྟེར་འོང་བསམས་པ་ལས“ཅི་སྟེར”ཞེས་པའི་སྒྲ་ལས“ལྕེ་བདེ”ཞེས་པ་བྱུང་ཟེར། ཕ་དམ་པ་ནི་བོད་དུ་ཕ་རྒྱུད་ཐབས་ཀྱི་གཅོད་རྒྱུན་དར་བ་མཛད་མཁན་ཡིན། ཕ་དམ་པ་བོད་དུ་ཕེབས་ནས་རྒྱབ་རིའི་ལྡེབས་སུ་སྒྲུབ་པ་བསྐྱོན་ནས་བཞུགས། དེ་ནས་གནས་དེར་བལ་ཡུལ་མཆོད་རྟེན་བྱ་རུང་ཁ་ཤོར་འདྲ་བ་ལ་འོག་ཏུ་བདེ་གཤེགས་མཆོད་རྟེན་བརྒྱད་ཀྱིས་བསྐོར་བ་ཞིག་བཞེངས་གནང་མཛད། དེ་རྗེས་གཏེར་སྟོན་གྲྭ་པ་མངོན་ཤེས་ཀྱིས་འདུ་ཁང་ཀ་བ་བཞི་བཅུ་ཡོད་པའི་དགོན་ཞིག་ཕྱག་བཏབ་གནང་མཛད། སྔོན་གསུང་རབ་གླིང་གི་ཁོངས་ཡིན་པས་སྐུ་གཉེར་གཉིས་རེ་བཏང་གནང་གི་ཡོད།
ད་ལྟ་གསར་བཞེངས་འདུ་ཁང་ཆུང་ངུར་སྤྱན་རས་གཟིགས་ཕྱག་སྟོང་སྤྱན་སྟོང་ཐོག་སོ་ཅན་དང་། འཇམ་དབྱངས་དང་གུར་གྱི་མགོན་པོ་མི་ཚད་ལྷག ཉམས་གསོ་ཞུས་པའི་ཕ་དམ་པ་སངས་རྒྱས་ཀྱི་མཆོད་རྟེན་ན་ཕ་དམ་པའི་དབུ་ཐོད་དུམ་བུ་ལྔ་ཆ་གཅིག་ཙམ་བཞུགས་པ་བཅས་སོགས་མཇལ་རྒྱུ་ཡོད།

robotstxt: allowed

filter: keep


text:
ལྟ་གྲངས།
[གླེང་གཞི]《བདུན་རེའི་ཆ་འཕྲིན》བདུན་དེབ་ཀྱིས་ཁེ་ལས་ལ་གལ་འགངས་ཤིན་ཏུ་ཆེ་བའིITཀུང་སི་ཆེན་པོ་ཡི་ཨང་རིམ་བསྒྲིགས་པ་དང་། དེ་ཚོ་ཁེ་ལས་ཀྱི་ཉིན་རེའི་འཁོར་སྐྱོད་ལ་མེད་ཐབས་མེད་པར་གྱུར་ཡོད་ལ། ITཕོ་བྲང་གི་གདུང་འདེགས་ཀ་བ་ལྟ་བུ་ཡིན་པར་མ་ཟད། འཐབ་ཇུས་གོ་གནས་ཡང་ཚབ་བྱེད་མི་ཐུབ་པར་གྱུར་ཡོད། འདས་པའི་ལོ་བཅུའི་ནང《བདུན་རེའི་ཆ་འཕྲིན》བདུན་དེབ་ཀྱི་རྩོམ་སྒྲིག་པས་ཁེ་ལས་མང་པོའི་འགན་འཛིན་པར་བཅར་འདྲི་བྱས་ཤིང་། ཡང་ཐེངས་གྲངས་མེད་དུ་དྲིས་པའི་དྲི་བ་ནི་འདི་ལྟ་སྟེ། “ཁྱེད་རང་གིསITལས་རིགས་ནང་གི་ཁེ་ལས་གལ་ཆེ་ཤོས་སུ་ཚང་ཡིན་སྙམ”ཞེས་པ་དེ་རེད། དེ་ལ“གལ་ཆེ་ཤོས”ཀྱི་ཨང་རིམ་དེར་ཚུད་དགོས་པར་མ་མཐའ་ཡང་ཆ་རྐྱེན་འདི་དག་ཚང་དགོས་སྟེ། གཞི་རྒྱ་ཆེ་བ། ITགདུང་འདེགས་ཀ་བ་ལྟ་བུའི་ནུས་པ་ཐོན་དགོས་པ། ནུས་པ་དེ་ཡང་ལས་སླ་པོར་གཞན་གྱིས་ཚབ་བྱེད་མི་ཐུབ་པ་བཅས་སོ། ། ཚད་གཞི་འདི་དག་གཞིར་བཟུང་ནས་ཡང་ཡང་བརྟག་ཅིང་དཔྱད་མཐར། ང་ཚོས་ཁེ་ལས་ཀྱི་ངོས་ནས་བརྗོད་ན་གལ་འགངས་ཤིན་ཏུ་ཆེ་བའིITཁེ་ལས་བཅུ་ཡི་ཨང་རིམ་བསྒྲིགས་ཡོད། ཡིན་ཡང་དོ་སྣང་བྱ་དགོས་པ་ཞིག་ལ་སྤྱིར་ཁེ་ལས་འདི་ཚོ་སོ་སོའི་ཁྱབ་ཁོངས་སུ་དབང་སྒྱུར་གོ་གནས་ཡོད་ཀྱང་། ཕྱིས་འབྱུང་གི་ཁེ་ལས་གསར་པས་ཚབ་བྱེད་པའི་ཉེན་ཁ་སྔར་བཞིན་ཡོད་དེ། དུས་ཡུན་ཞིག་གི་ནང་སྐད་གྲགས་ཤིན་ཏུ་ཆེ་བའིBECདངUnisysལ་འདང་ཞིག་རྒྱོབས་དང་ཤེས་ངེས།


text:
༢༠༡༦ལོའི་ཟླ་༡༢་ཀྱི་ནང་དུ། བདེ་ཆེན་བོད་རིགས་སྐྱོང་ཁུལ་བདེ་ཆེན་རྫོང་ཆོས་ལུགས་དོ་དམ་ལས་ཁུངས་དང་རྫོང་སྤྱི་བདེ་ལས་ཁུངས་གཉིས་ཀྱིས་རྫོང་དེའི་དུས་འཁོར་དབང་ཆེན་ཞུ་མཁན་རྣམས་བཀག་འགོག་གི་ཆེད་དུ་སྲིད་འཛིན་བརྡ་སྦྱོར་གཤམ་དུ་གསལ་བ་འདི་ཁྱབ་བསྒྲགས་བྱས་པ་རེད་། སྲིད་འཛིན་རང་བཞིན་ལྡན་པའི་བརྡ་སྦྱོར་ཐུང་ཐུང་འདིའི་མགོ་ནས་མཇུག་བར་དུ་རྒྱལ་ཁབ་ཀྱི་ཁྲིམས་དང་མཐུན་པའི་བརྗོད་པའམ་ཚིག་དོན་གཅིག་ཀྱང་མེད། བརྡ་སྦྱོར་དེ་རྒྱལ་ཁབ་ཀྱི་ཁྲིམས་གང་དང་གང་ལ་འགལ་ཡོད་པ་དེ་གཤམ་དུ་རེ་རེ་བཞིན་ཏུ་བཀོད་ཡོད། རྒྱལ་ཁབ་ཁྲིམས་ཀྱིས་སྐྱོང་ཞིང་སྲིད་གཞུང་གིས་ཁྲིམས་ལྟར་ལས་དོན་སྒྲུབ་དགོས་པའི་དེང་གི་དུས་སྐབས་
ད་ལོའི་ཟླ་༦པའི་ཚེས་གཅིག་ནས་བཟུང་། རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ལྷན་ཁང་ནས་གྲོས་ཆོད་བྱུང་བའི་༼དྲ་རྒྱ་བདེ་འཇགས་ཀྱི་ཁྲིམས་༽《网 络安全法》ཞེས་པ་དེ་ལག་བསྟར་བྱེད་པའི་འགོ་བརྩམས། ཁྲིམས་དེ་ནི་དྲ་རྒྱ་བདེ་འཇགས་ཐད་ལ་སྲིད་གཞུང་གིས་སྟངས་འཛིན་ཇི་ལྟར་བྱེད་ཆེད་བཟོས་པའི་ཁྲིམས་ལུགས་ཐོག་མ་དེ་ཆགས་ཡོད།
© 2018 — Powered by WordPress
Theme by Anders Noren — Up ↑


text:
ཚེས་༥སྟེ། རེས་གཟའ་ཉི་མའི་ཉིན་ཝ་ཤིན་ཏུང་གྲོང་ཁྱེར་སྲང་ལམ་ ༡༨ སྟེང་། ལོ་ན་གཉིས་དང་ཕྱེད་ཀར་སོན་པའི་བུ་ཆུང་ཉི་ཟླ་དང་། ངེད་གཉིས་དཔེ་དེབ་རྙིང་བ་བཙོང་སའི་ཚོང་ཁང་ཞིག་ཏུ་སོང་བ་ན། ༼ལྷ་ས་ནས་ཕེབས་པའི་སྨན་པ།༽ བློ་བཟང་རམས་པས་བརྩམས་ཞེས་པའི་དེབ་རྙིང་ཞིག་མཐོང་། དེབ་འདིས་ངའི་ཡིད་ཀྱི་དྲན་པ་ལོ་བཅུ་བཞི་ཡར་སྔོན་དུ་ཕྱིར་འཁྲིད་བྱས་སོང༌། དེ་ནི་༡༩༩༤་ལོའི་དབྱར་ཁའི་ཉིན་ཞིག་ལོན་དོན་གྲོང་ཁྱེར་ནང་དུ་དགོང་དྲོ་གསོལ་ཚིགས་ཞིག་གི་སྐབས་སུ། ལོ་ན་བཞི་བཅུ་ཡས་མས་ལ་སོན་པའི་དབྱིན་ཇུའི་བུད་མེད་ཞིག་གིས། “ངས་བློ་བཟང་རམས་པས་བརྩམས་པའི་སྦྱན་མིག་གསུམ་པ་དང༌། ལྷ་ས་ནས་ཕེབས་པའི་སྨན་པ་ཅེས་པའི་བོད་སྐོར་གྱི་དེབ་གཉིས་བཀླགས་མྱོང་། བོད་ནི་མཛེས་སྡུག་ཡིད་ཏུ་འོང་བའི་གནས་ཞིག་རེད། ཡིན་ནའང་བོད་མི་ཞིག་ལ་མཇལ་བ་ཐོག་དང་པོ་ཡིན་པས་ཧ་ཅང་དགའ་བོ་བྱུང་།” ཟེར།
དེ་ནི་ངའི་བློ་བཟང་རམས་པ་ཞེས་པའི་མིང་འདི་གོ་བ་ཐོག་མ་ཡིན། དེ་ནས་ངས་བློ་བཟང་རམས་པའི་སྐོར་ལ་ཉམས་འཇོག་བྱས་པ་ཡིན། ཁོང་ནི་དབྱིན་ཇུ་བ་ཞིག་ཡིན་པ་ལས་བོད་པ་མ་རེད། ཁོང་གི་དབྱིན་ཇུའི་མིང་ལ་Cyril Henry Hoskin (8 April 1910 – 25 January 1981)ཟེར་བ་དང་། བོད་ལ་ཕེབས་མྱོང་མེད་ནའང་། བོད་པའི་གྲྭ་བ་ཞིག་ལ་བརྫུས་ནས་བོད་ནང་གི་གནས་སྟངས་སྐོར་གྱི་དེབ་ཁ་ཤས་བརྩམས་འདུག དེབ་དེ་དག་གིས་སྤྱི་ལོ་༥༠་དང་༦༠་ནང་འཛམ་གླིང་དང་ཁེར་ཆད་དུ་གནས་པའི་བོད་གྱི་རྣམ་པ། གསང་བ་ལྐོག་གྱུར་ལྟ་བུའི་འཛམ་གླིང་མི་མང་དཀྱུས་མ་ཚོར་ངོ་སྤྲོད་བྱས་འདུག
དེ་རིང་དཔེ་དེབ་རྙིང་བ་བཙོང་ས་དེ་རུ ༼ལྷ་ས་ནས་ཕེབས་པའི་སྨན་པ།༽ བློ་བཟང་རམས་པས་བརྩམས་ཞེས་པའི་དེབ་དེ་ངས་བསམ་བློ་ཅི་ཡང་གཏོང་མ་དགོས་བར་རང་བཞིན་གྱིས་ཉོས་ཡོང་བ་ཡིན།


text:
དེ་ཡང་མཚན་སྙན་གླིང་ལ་ཁྱབ་ཅིང་ཕྱོགས་ཐམས་ཅད་ལས་རྣམ་པར་རྒྱལ་བའི་ཆོས་སྡེ་ཆེན་པོ། འཇམ་མགོན་བླ་མ་ཙོང་ཁ་བ་ཆེན་པོའི་གདན་ས་རྗེ་སྐུ་འབུམ་བྱམས་པ་གླིང་གི་སྒྱུ་རྩལ་རྣམ་གསུམ་སྟེ། མེ་ཏོག་མཆོད་པ་དང་ལྡེབས་རིས། འཚེམ་དྲུབ་གསུམ་ལ་བོད་བརྒྱུད་ནང་བསྟན་གྱི་བསམ་བློ་དང་རིག་གནས་ཀྱི་ཁྱད་ཆོས་ལྡན་པར་མ་ཟད། ཆེས་ཕུལ་དུ་བྱུང་བའི་སྒྱུ་རྩལ་གྱི་ཉམས་འགྱུར་དང་གསར་སྐྲུན་གྱི་སྙིང་སྟོབས་སོགས་ཀྱང་ལྡན་པས། བོད་མི་རིགས་ཀྱི་རིག་གནས་སྒྱུ་རྩལ་གྱི་ནོར་བུའི་བང་མཛོད་ཁྲོད་དུ་མཚར་སྡུག་འོད་སྟོང་ལྡན་པའི་རིག་གནས་ཤིག་ཏུ་གྲུབ་ཡོད། ལོ་ངོ་བརྒྱ་ཕྲག་མང་པོའི་ལོ་རྒྱུས་ལྡན་པའི་སྒྱུ་རྩལ་རྣམ་གསུམ་འདི་ནི་བོད་བརྒྱུད་ནང་བསྟན་པའི་གཟི་བརྗིད་དང་བླ་ན་མེད་པའི་རིག་གནས་ཀྱི་སྒྱུ་རྩལ་ཞིག་ཡིན་པར་མ་ཟད། རྒྱལ་ཁབ་གཞན་དང་མི་རིགས་གཞན་ལ་ངོམ་ཆོག་ཆོག་གི་བོད་ཀྱི་རིག་གནས་ཤིག་ཀྱང་ཡིན་པ་སྨོས་མེད་ལགས། འདིར་སྐུ་འབུམ་བྱམས་པ་གླིང་གི་སྒྱུ་རྩལ་རྣམ་གསུམ་གྱི་ཡ་གྱལ་མར་བཟོས་མེ་ཏོག་མཆོད་པའི་ལོ་རྒྱུས་དང་འབྲེལ་ཏེ་བོད་ས་ཁྱི་ལོའི་མེ་ཏོག་མཆོད་པ་མཚམས་སྦྱོར་མདོར་བསྡུས་ཙམ་བྱའོ། །
༡ བོད་གངས་ཅན་ཡུལ་དུ་མེ་ཏོག་མཆོད་པ་དར་ཚུལ།
དེ་ཡང་མར་བཟོས་མེ་ཏོག་མཆོད་པ་ནི་ཐོག་མར་རང་རེའི་བོད་གངས་ཅན་པའི་ལྗོངས་འདིར། བོད་བཙན་པོའི་རྒྱལ་རབས་སོ་གསུམ་པ་ཆོས་རྗེ་སྲོང་བཙན་སྐབས་སུ་ནང་ཆོས་དར་བ་ནས། ནང་བའི་སྲོལ་དུ་དཀོན་མཆོག་ལ་མཆོད་པའི་ཡོ་བྱད་ཅི་འཛོམས་ཀྱིས་ལྷ་བཤོས་སོགས་ཕུལ་ཏེ། སྟེང་དུ་མར་བཟོས་ཕྲ་ཚོམ་གྱི་མེ་ཏོག་བཞེངས་ནས་འབུལ་བའི་སྲོལ་གྱི་ཐོག་མའི་རྨང་གཞིའི་སྟེང་ནས་རིམ་གྱིས་དར་རྒྱས་སུ་སོང་བ་ཡིན་ཞེས་ལོ་རྒྱུས་སྨྲ་བ་དག་ནས་བཞེད། ཕྱིས་སུ་བོད་རབ་བྱུང་བདུན་པའི་ས་གླང་སྟེ་ཕྱི་ལོ༡༤༠༩ལོར་༧འཇམ་མགོན་ཆོས་ཀྱི་རྒྱལ་བོ་ཤར་ཙོང་ཁ་པ་མཆོག་གིས་ལྷ་སའི་སྨོན་ལམ་ཆེན་མོ་གསར་འཛུགས་གནང་རྗེས་ཀྱི་མཚན་མོ་ཞིག་ལ། རྗེ་ཉིད་ཀྱི་རྨི་ལམ་དུ་ས་གཞིའི་སྟེང་གི་རྩྭ་དང་རྩི་ཤིང་དང་། རྡོ་དང་ནགས་ཚལ་ལ་སོགས་ཐམས་ཅད་མེ་ཏོག་དང་སངས་རྒྱས་བྱང་སེམས་ཀྱི་སྐུ་གཟུགས་ཀྱི་རྣམ་པར་གྱུར་བའི་རྨི་ལམ་ངོ་མཚར་བ་ཞིག་རྨིས། ཕྱི་ཉིན་རྗེ་ཉིད་ཀྱིས་འཁོར་རྣམས་ལ་མཚན་གྱི་རྨི་ལམ་དུ་བྱུང་བ་ཇི་བཞིན་གསོལ་མར་གྱིས་བཟོ་བར་བསྐུལ་ཏེ་བཞེངས་དུས། མཚན་གྱི་རྨི་ལམ་ཇི་ལྟ་བ་བཞིན་ལེགས་འགྲུབ་བྱུང་། དེ་ནས་བཟུང་སྟོན་པ་སངས་རྒྱས་བཅོམ་ལྡན་འདས་ཀྱི་ཆོ་འཕྲུལ་ཆེན་པོའི་དུས་ཆེན་ཏེ་བོད་ཟླ་དང་པོའི་ཚེས་བཅོ་ལྔའི་དགོང་མོར། ལྷ་ལྡན་གཙུག་ལག་ཁང་དུ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་མར་བཟོས་མེ་ཏོག་མཆོད་པ་འབུལ་བའི་སྲོལ་དར། རིམ་བཞིན་རང་རེའི་བོད་ཀྱི་མདོ་དབུས་ཁམས་གསུམ་གྱི་དགོན་སྡེ་དང་སོག་ཡུལ་གྱི་དགོན་སྡེ་དག་ལའང་མར་བཟོས་མེ་ཏོག་མཆོད་པ་འབུལ་བའི་སྲོལ་དར་ཏེ། དུས་ཆེན་ཁྱད་པར་ཅན་སྟོན་པའི་ཆོ་འཕྲུལ་དུས་ཆེན་རྗེས་སུ་དྲན་པ་དང་འབྲེལ་ནས་ཚེས་བཅོ་ལྔའི་དགོང་མོར་མེ་ཏོག་མཆོད་པ་རྒྱ་ཆེར་བཤམས་པའོ། །
༢ སྐུ་འབུམ་བྱམས་པ་གླིང་དུ་མེ་ཏོག་མཆོད་པ་དར་ཚུལ།
བོད་རབ་བྱུང་བཅུ་བའི་ཤིང་རྟ་ཕྱི་ལོ༡༥༩༤ལོར་ཟི་ན་བླ་མ་དཔལ་འབྱོར་རྒྱལ་མཚན་དང་དཔལ་འབྱོར་རིན་ཆེན་ཁུ་དབོན་གཉིས་ཀྱིས་སྐུ་འབུམ་བྱམས་པ་གླིང་གི་རྗེ་གསེར་སྡོང་ཆེན་མོའི་མདུན་གྱི་མགོན་ཁང་ཆེན་མོ་གསར་བཞེངས་ལེགས་འགྲུབ་ཀྱི་རབ་གནས་གནང་རྗེས། ལོ་དེའི་ཟླ་དང་པོའི་ནང་ནས་ཟི་ན་ཁུ་དབོན་གཉིས་ཀྱིས་སྦྱིན་བདག་གནང་སྟེ། སྐུ་འབུམ་བྱམས་པ་གླིང་དུ་ཆོ་འཕྲུལ་སྨོན་ལམ་དུས་ཆེན་གྱི་ཚེས་བཅོ་ལྔའི་དགོང་མོར་མར་བཟོས་མེ་ཏོག་མཆོད་པ་འབུལ་བའི་སྲོལ་དར།
དུས་དེ་ནས་བཟུང་སྐུ་འབུམ་བྱམས་པ་གླིང་གི་དགེ་འདུན་པ་ཚོས་ལོ་རེ་བཞིན་བོད་ཟླ་བཅུ་བའི་ཚེས་བཅོ་ལྔའི་ཉིན་ནས་བཟུང་མེ་ཏོག་མཆོད་པ་བཞེངས་འགོ་བརྩམས་ཏེ། ཕྱི་ལོའི་ཟླ་དང་པོའི་ཚེས་བཅོ་ལྔའི་བར་ཕལ་ཆེར་ཟླ་གསུམ་ལྷག་གི་རིང་མཐོ་ཚད་ཐོག་བརྩེགས་གསུམ་ལྷག་ཡོད་པའི་ཆོ་འཕྲུལ་མཆོད་རྟེན་གྱི་རྣམ་པ་ཅན། དཀྱིལ་དུ་གཙོ་སྐུ་ལོ་རེ་བཞིན་རྗེ་ཙོང་ཁ་པ་དང་རྗེ་བཙུན་འཇམ་པའི་དབྱངས། འཕགས་མཆོག་སྤྱན་རས་གཟིགས་སོགས་རེས་མོས་ཀྱི་སྒོ་ནས་བཞེངས་པ་དང་། གཡས་གཡོན་དུའང་ལོ་རེ་བཞིན་རེས་མོས་ཀྱི་སྒོ་ནས་སངས་རྒྱས་ཀྱི་མཛད་པ་བཅུ་གཉིས་དང་ཙོང་ཁ་བརྒྱད་ཅུ། རྒྱན་དྲུག་མཆོག་གཉིས་ཀྱི་མཛད་རྣམ། བོད་ཀྱི་རྣམ་ཐར་ཆེན་མོ་བརྒྱད། རྒྱལ་བ་པཎ་ཆེན་གྱི་རྣམ་ཐར། དེ་མིན་རྒྱ་གར་དང་བོད་ཀྱི་གྲུབ་མཐའ་རིས་མེད་ཀྱི་སྐྱེས་ཆེན་དག་གི་རྟོགས་བརྗོད། བོད་ཀྱི་ཆོས་རྒྱལ་རིམ་བྱོན་གྱི་ལོ་རྒྱུས་སོགས་བརྗོད་བྱར་བཟུང་སྟེ་བཞེངས་སྐྲུན་དང་། སྟེང་དུ་བཀྲ་ཤིས་རྟགས་བརྒྱད་དང་འདོད་ཡོན་རྣམ་ལྔ། མཐུན་པ་སྤུན་བཞི། ཚེ་རིང་རྣམ་དྲུག རྒྱལ་སྲིད་སྣ་བདུན་དང་། མཐའ་འཁོར་དང་བར་དང་བར་མཚམས་སུ་ཕྲ་ཚོམ་གྱི་མེ་ཏོག་དཀར་དམར་དང་། བྱ་དང་རི་དྭགས། རི་ཆུ་སོགས་ཀྱིས་བརྒྱན་པ་བཞེངས་ཏེ། ལོ་རེའི་ཧོར་ཟླ་དང་པོའི་ཆོ་འཕྲུལ་སྨོན་ལམ་ཆེན་མོའི་ཚེས་བཅོ་ལྔའི་དགོང་མོར། གནའ་བོའི་འཚེམ་དྲུབ་ཀྱི་ཐང་རྙིང་རིན་ཐང་ལྡན་པ་མང་པོའི་མཆོད་རྫས་བསམ་གྱིས་མི་ཁྱབ་པ་དང་བཅས་བཤམས་སྲོལ་བྱུང་།
ཆུ་བཟང་བ་རྣམ་རྒྱལ་དཔལ་འབྱོར་མཆོག་ལྕགས་རྟ་ཕྱི་ལོ༡༦༣༠ལོར་སྐུ་འབུམ་བྱམས་པ་གླིང་གི་ཁྲི་ཆེན་ལྔ་བར་བཞུགས་སྐབས། ཕར་ཕྱིན་སྐབས་དང་པོའི་རྗེ་སྒོ་གཉིས་ལ་ཡིག་ཆའི་བཞེད་མཚམས་ཐད་རྩོད་པ་བྱུང་སྟེ་འཛིན་གྲྭ་གཉིས་སུ་ཕྱེས་པ་ནས། སྒོ་མང་འཛིན་གྲྭའི་ཕར་ཕྱིན་སྐབས་དང་པོའི་དགེ་འདུན་པ་དག་གིས་བཞེངས་པའི་མེ་ཏོག་མཆོད་པ་གཅིག་དང་། རྗེ་བཙུན་འཛིན་གྲྭའི་ཕར་ཕྱིན་སྐབས་དང་པོའི་དགེ་འདུན་པ་དག་གིས་བཞེངས་པའི་མེ་ཏོག་མཆོད་པ་གཅིག་བཅས་མེ་ཏོག་མཆོད་པ་ཆེན་པོ་གཉིས་སོ་སོར་བཞེངས་བའི་སྲོལ་དར། གཞན་སྔོན་གྱི་དུས་རྗེ་སྒོ་འཛིན་གྲྭ་གཉིས་ཀྱི་མེ་ཏོག་མཆོད་པ་གཞིར་བཞག་པའི་སྟེང་དུ། སྐུ་འབུམ་བཤད་སྒྲུབ་གླིང་གི་དབུ་མ་དང་མཛོད། འདུལ་བ། བཀའ་རམས་པ། བློ་རྟགས་འཛིན་གྲྭ་སོགས་དང་། རྒྱུད་པ་གྲྭ་ཚང་དང་སྨན་པ་གྲྭ་ཚང་། དུས་འཁོར་གྲྭ་ཚང་། བླ་སྤྱི་སྒར་བ་སོ་སོ་ནས་ཀྱང་མེ་ཏོག་མཆོད་པ་ཆུང་ངུ་རེ་བཞེངས་ཏེ་བཅོ་ལྔའི་དགོང་མོར་རྗེ་གསེར་སྡོང་ཆེན་མོའི་མདུན་རྒྱབ་དང་། ཚོགས་ཆེན་འདུ་ཁང་གི་སྒོ་མདུན་སོགས་སུ་བཤམས་པའི་སྲོལ་ཡོད་ཀྱང་དེང་སྲོལ་དེ་གཞི་ནས་ཉམས་ཏེ་མཐོང་རྒྱུ་མི་འདུག ཕལ་ཆེར་མཚོ་སྔོན་དུས་འཁྲུག་རྗེས་ཀྱི་རྒྱ་སོག་གི་འཁྲུག་པ་ལན་གཉིས་དང་། ང་བརྒྱད་དང་རིག་གསར་སོགས་དུས་འགྱུར་གྱི་དབང་གིས་སྐུ་འབུམ་བྱམས་པ་གླིང་ལ་ཉམས་ཆགས་ཆེན་པོ་ཐེབས་དུས་ཉམས་སོང་བ་ཨེ་ཡིན་ནམ་སྙམ།
དེང་ཡང་སྔོན་གྱི་ཕྱག་སྲོལ་བཞིན་སྒོ་མང་འཛིན་གྲྭའི་མེ་ཏོག་མཆོད་པ་ཚོགས་ཆེན་འདུ་ཁང་གི་གཡས་ཕྱོགས་ཀྱི་ཆོས་གྲྭའི་སྒོ་ཆེན་མདུན་དུ་བཤམས་པ་དང་། རྗེ་བཙུན་འཛིན་གྲྭའི་མེ་ཏོག་མཆོད་པ་ཐམས་ཅད་མཁྱེན་པའི་ལྷ་ཁང་གི་རྒྱབ་ཕྱོགས་སུ་ཤོམ་ཀྱིན་ཡོད། འཛིན་གྲྭ་འདི་གཉིས་ཀྱིས་ལོ་རེ་བཞིན་མེ་ཏོག་མཆོད་པའི་བརྗོད་བྱའི་སྙིང་བོ་ཕན་ཚུན་ལ་གསང་རྒྱ་དང་བཅས། འཛིན་གྲྭ་རང་རང་གི་ལྷ་བཟོ་ལེགས་ཤོས་དག་ནས་བློ་གྲོས་ཀྱི་རྩལ་དང་། རང་རང་གི་ཐུན་མོང་མ་ཡིན་པའི་འཛིན་གྲྭའི་ཕྱག་རྒྱུན་གྱི་བཟོ་རྩལ་འགྲན་བསྡུར་གྱིས་བཞེངས་བས། ད་ལྟའི་བཟོ་རྩལ་ཁྱད་དུ་འཕགས་ཤིང་ཉམས་འགྱུར་ཕུན་སུམ་ཚོགས་པའི་"སྐུ་འབུམ་མེ་ཏོག་མཆོད་པ"ཞེས་སྙན་པ་གླིང་ལ་གྲགས་པ་འདི་བྱུང་།
༣ བོད་རབ་བྱུང་བཅུ་བདུན་པའི་ས་ཁྱི་ལོའི་སྐུ་འབུམ་མེ་ཏོག་མཆོད་པ།
ད་ལོ་སྟེ་བོད་རབ་བྱུང་བཅུ་བདུན་པའི་ས་ཁྱི་ཕྱི་ལོ༢༠༡༨ལོའི་སྐུ་འབུམ་མེ་ཏོག་མཆོད་པ་ཡང་ལོ་སྔ་མ་དག་དང་མཚུངས་བར། རྗེ་སྐུ་འབུམ་དགོན་པའི་སྒོ་མང་འཛིན་གྲྭ་དང་རྗེ་བཙུན་འཛིན་གྲྭ་གཉིས་ཀྱི་དགེ་འདུན་པ་དག་གིས་བརྗོད་བྱའི་སྙིང་བོ་ཕན་ཚུན་དང་ཕྱི་ལ་གསང་བའི་སྒོ་ནས། འཛིན་གྲྭ་རང་རང་གི་ལྷ་བཟོ་ལག་རྩལ་ཆེས་ཕུལ་དུ་ཕྱིན་པ་དག་གིས་ལོ་སྔ་མའི་ཟླ་བཅུ་བའི་ཚེས་བཅོ་ལྔའི་ཉིན་ནས་འགོ་བརྩམས་ཏེ། ད་ལོའི་ལོ་གསར་གྱི་ཚེས་བཅོ་ལྔའི་ཉིན་བར་ཕལ་ཆེར་ཟླ་གསུམ་ལྷག་གི་རིང་། འཛིན་གྲྭ་རང་རང་གི་ཕྱག་རྒྱུན་ཇི་ལྟ་བ་བཞིན་དུ་མེ་ཏོག་མཆོད་པ་ལེགས་པར་འགྲུབ་པར་བྱས་ཏེ། ད་ལོའི་ལོ་གསར་ཚེས་བཅོ་ལྔའི་དགོང་མོར་འཚེམ་དྲུབ་ཀྱིས་བཞེངས་པའི་གནའ་བོའི་ཐང་རྙིང་གི་ཁང་བཟང་དབུས་སུ། ཕྱོགས་བཅུའི་སངས་རྒྱས་ཐམས་ཅད་ལ་མཆོད་པ་དང་འབྲེལ། རྒྱ་ཆེའི་དད་ལྡན་མང་ཚོགས་ཀྱི་དད་འདུན་དང་བསྔགས་བརྗོད་ཀྱི་མེ་ཏོག་ཐོར་བའི་བཀྲ་ཤིས་དགའ་འབོད་ཁྲོད་འགྲེམས་སྟོན་བྱས།
ད་ལོའི་སྒོ་མང་འཛིན་གྲྭའི་མེ་ཏོག་མཆོད་པའི་གཙོ་སྐུ་རྒྱལ་བ་ཀུན་ཀྱི་མཐུ་སྟོབས་གཅིག་བསྡུས་རྗེ་བཙུན་ཕྱག་ན་རྡོ་རྗེ་དང། གཡས་གཡོན་དུ་བྱང་ཕྱོགས་ཤམ་བྷ་ལའི་ཞིང་བཀོད་རྟེན་དང་བརྟེན་པ་བཞེངས་པ་སྟེ། གཡས་སུ་ཤམ་བྷ་ལའི་གྲོང་ཁྱེར་ཀ་ལཱ་པའི་བཀོད་པ་དང་། ཆོས་རྒྱལ་ཟླ་བོ་བཟང་པོ་དང་རིགས་ལྡན་རྒྱལ་བོ་རྣམས་བཞུགས་པའི་ཕོ་བྲང་དང་། གཡོན་དུ་བྱང་ཤམ་བྷ་ལའི་རིགས་ལྡན་རྒྱལ་བོ་འགས་གདུལ་བྱའི་ཚོགས་ལ་ཆོས་གསུངས་པ་དང་ནག་ཕྱོགས་ཀླ་ཀློའི་དཔུང་སྡེ་ཐམས་ཅད་རྩད་ནས་བཅོམ་པའི་རྣམ་པར་ཐར་བ་བཞེངས་ཡོད།
གཞན་རྗེ་བཙུན་འཛིན་གྲྭའི་མེ་ཏོག་མཆོད་པའི་གཙོ་སྐུ་ཡང་རྒྱལ་བ་ཀུན་ཀྱི་མཐུ་སྟོབས་གཅིག་བསྡུས་རྗེ་བཙུན་ཕྱག་ན་རྡོ་རྗེ་དང་། གཡས་གཡོན་དུ་བདག་ཅག་གི་སྟོན་པ་ཐུགས་རྗེ་ཅན་དེ་ཉིད་སྔོན་བྲམ་ཟེ་ནྱ་གྲོདྷ་ཞེས་པའི་སྲས་སྦྱིན་པ་ཆེན་པོ་ཞེས་བྱ་བའི་སྐྱེ་བ་བཞེས་ཏེ། འཛམ་བུའི་གླིང་གི་སེམས་ཅན་དབུལ་ཕོངས་དང་བཀྲེས་སྐོམ་གྱིས་མནར་བ་ཀུན་གྱི་སྡུག་བསྔལ་སེལ་ཕྱིར་ནོར་གྱི་སྦྱིན་པ་རྒྱ་ཆེར་བཏང་བ་དང་། དེ་ནས་རྒྱ་མཚོ་ཆེན་པོར་ཞུགས་ཏེ་ཡིད་བཞིན་གྱི་ནོར་བུ་བླངས་བའི་རྣམ་པར་ཐར་བ་མར་བཟོས་ཀྱི་རི་མོའི་ལམ་ནས་ལེགས་པར་བཞེངས་ཡོད།
འཛིན་གྲྭ་གཉིས་ཀྱི་མེ་ཏོག་མཆོད་པའི་མཐའ་སྐོར་དང་ཕྱོགས་ཀྱི་བར་མཚམས་སོགས་ལ་འཛིན་གྲྭ་རང་རང་གི་སྔོན་གྱི་ཕྱག་རྒྱུན་བཞིན་བཀྲ་ཤིས་རྟགས་བརྒྱད་དང་རྒྱལ་སྲིད་སྣ་བདུན། འདོད་ཡོན་རྣམ་ལྔ། རབ་མཛེས་དཀར་དམར་གྱི་ཕྲ་ཚོམ་མེ་ཏོག་དང་། གནའ་བོའི་བོད་ཀྱི་ལྷ་ཁང་དང་གནས་ཁང་། བྱ་དང་རི་དྭགས། རང་བྱུང་གི་རི་ཆུ་སོགས་བོད་ཀྱི་རིག་གནས་ཀྱི་ཆ་ཡོངས་མཚོན་པའི་རི་མོས་རྣམ་པར་བརྒྱན་ཅིང་། སྐྱེ་རྒུའི་མིག་གི་དྭངས་པ་དང་དད་པའི་གསོས་སུ་གསོན་ཉམས་ལྡན་པའི་སྒོ་ནས་བཞེངས་སྐྲུན་བྱས་ཡོད།
གཞན་ད་ལོའི་མར་བཟོས་མེ་ཏོག་མཆོད་པའི་མཐའ་སྐོར་གྱི་མཆོད་རྫས་སྐོར་ལ། སྒོ་མང་འཛིན་གྲྭའི་མཆོད་རྫས་དང་པོ་ལ་མ་ལུས་སེམས་ཅན་མ་དང་། མཆོད་རྫས་གཉིས་པ་རིགས་ལྡན་ཉེར་ལྔ། མཆོད་རྫས་གསུམ་པ་གནས་བརྟན་བཅུ་དྲུག་དང་རྒྱལ་ཆེན་བཞི་སོགས་དང་། རྗེ་བཙུན་འཛིན་གྲྭའི་མཆོད་རྫས་དང་པོ་ལ་༧གོང་ས་རྒྱལ་དབང་ཐམས་ཅད་མཁྱེན་པ་ཕྱག་ན་པད་མོ་སྐུ་ཕྲེང་རིམ་བྱོན་གྱི་འཁྲུངས་རབས་དང་། མཆོད་རྫས་གཉིས་པ་སྒྲོལ་མ་ཉེར་གཅིག མཆོད་རྫས་གསུམ་པ་ཉེས་པའི་སྲས་ཆེན་བརྒྱད་སོགས་བྱིན་རླབས་ཀྱི་ཚན་ཁ་འབར་བའི་མཆོད་རྫས་བསམ་གྱིས་མི་ཁྱབ་པ་བཅས། རྒྱ་ཆེ་བའི་མཇལ་བ་ཁྲི་སྟོང་མང་པོའི་དད་པའི་རྟེན་དུ་བཤམས་ཡོད་དོ། །
ཅེས་བོད་རབ་བྱུང་བཅུ་བདུན་པའི་ས་ཁྱི་ཕྱི་ལོ༢༠༡༨ལོའི་ཧོར་ཟླ་དང་པོའི་ཚེས༡༥ཉིན། འཇམ་མགོན་བླ་མ་ཙོང་ཁ་པ་ཆེན་པོའི་གདན་ས་སྐུ་འབུམ་བྱམས་པ་གླིང་དུ་ཁྲི་སྐལ་བཟང་བརྩོན་འགྲུས་ཀྱིས་ངོ་སྤྲོད་ཀྱི་ཚུལ་དུ་བྲིས་པའོ། ། ཁ་དྲོ།


text:
སྙིང་པོ་རྣམ་གསུམ་རྣམས་བོན་རྫོགས་སྤྲུལ་གསུམ་གྱི་སྙིང་པོ་གང་དང་གང་ཡིན།
རྩོམ་བྲིས་པ། ཞང་ཞུང་ཁྱུང་ལུང་དངུལ་མཁར་བ་སོགས། དྲི་བ་གནང་མཁན། ཨར་ལྟ་བླ་མ།
དྲི་བ། སྙིང་པོ་རྣམ་གསུམ་རྣམས་བོན་རྫོགས་སྤྲུལ་གསུམ་གྱི་སྙིང་པོ་གང་དང་གང་ཡིན་ཚུལ་རྒྱུ་མཚན་ལུང་རིག་གྱི་སྒོ་ནས་མཁྱེན་མཁན་རྣམ་པས་གསུང་གནང་ཡོད་པ་ཞུ།
ལན། སལེ་འོད་ནི་ཀུན་བཟང་གི་སྙིང་པོ་ཡིན་པ་ནི། གསལ་པོ་རེད། དུ་ཏྲི་སུ་ནི། བདེར་གཤེགས་གཙོ་བཞིའི་སྙིང་པོ་ཡིན་པ་རྫོགས་སྐུ་དང་། མ་ཏྲི་ནི། སྟོན་པ་གཤེན་རབ་ཡབ་ཡུམ་དང་འདུལ་བ་གཤེན་དྲུག་ཡིན་པས་སྤྲུལ་སྐུ་རེད་མོད། དེང་དུང་འགའ་ཞིག་གིས་དུ་ཏྲི་སུ་སྤྲུལ་སྐུ་དང་། མ་ཏྲི་རྫོགས་སྐུ་བྱེད་སྲོལ་འདུག་མོད་དེ་རྒྱུ་མཚན་ཆེར་མི་འདུག་སྙམ་པ་ཡིན།
ཞང་ཞུང་ཁྱུང་ལུང་དངུལ་མཁར་བས།
ལན། དུ་ཏྲི་སུ་ཡི་གཞུང་སྒྲིབ་སྦྱོང་གི་ལྷ་གཙོ་བོ་དེ་བོན་སྐུ་ཀུན་བཟང་ཡིན་པས་ན་བོན་སྐུ་དང་། ས་ལེ་འོད་ཀྱི་གཞུང་ཨ་གསལ་ལྟ་བུའི་ལྷ་གཤེན་ལྷ་འོད་དཀར་དེ་རྫོགས་སྐུ་ཡིན་པས་ན་རྫོགས་སྐུ་དང་། མ་ཏྲིའི་གཞུང་རིན་ཆེན་སྒྲོན་མ་ལྟ་བུའི་ལྷ་གཙོ་བོ་གཤེན་རབ་ཡིན་པས་ན་སྤྲུལ་སྐུའི་སྙིང་པོ་རུ་བདག་གིས་འདོད་དོ།
གཏོ་སྒྲོམ་ནས།
ཡང་ལན། གུས་པ་ནི། གསང་རྒྱུད་ཐམས་ཅད་བོན་གྱི་སྐུ་ལ་རྒྱུད། ཅེས་གསུངས་པས་གསལ་བ་དགུ་འཛབ་ཀྱི་ནང་དོན་དང་། སྙིང་པོ་བོན་སྒོ་སྤྱི་ལ་རྒྱུག་པ་མ་ཟད་ལྷག་པར་བླ་མེད་བོན་སྡེ་དང་། རྫོགས་ཆེན་གྱི་བོན་སྡེ་རྣམས་ལ་གསལ་བ་དགུ་འཛབ་གལ་ཆེ་ཤོས་སུ་མཐོང་། ནང་རྒྱུད་ཐམས་ཅད་རྫོགས་པའི་སྐུ་ལ་རྒྱུད། ཅེས་གསུངས་པ་དུ་ཏྲི་སུ་ཡི་ནང་དོན་དང་སྙིང་པོ་དེ་གཙོ་བོ་ལྷ་དེ་བདེར་གཤེགས་གཙོ་བཞི་ཡིན་པ་དང་། སྔགས་ཕྱི་ནང་ཀུན་རྒྱུག་ཆེ་བ་ཡིན་མོད། ཕྱི་རྒྱུད་ཐམས་ཅད་སྤྲུལ་པའི་སྐུ་ལ་རྒྱུད། ཅེས་པས་མ་ཏྲིའི་ནང་དོན་དང་སྔགས་ཕྱི་པ་སོགས་ལ་རྒྱུག་ཆེ་བ་ནས། མདོར་ན་སྙིང་པོ་རྣམ་གསུམ་གྱི་འཕྲོ་འདུའམ་སྒོམ་རིམ་བྱེད་པའི་སྐབས་སུ་དང་སྙིང་པོ་རྣམས་ཀྱི་ནང་དོན་ལ་ལྟར་ནས་དེ་ལྟ་བུའི་ཟབ་དང་མི་ཟབ་ཀྱི་ཁྱད་པར་ཡོད་འདུག་སྙམ་པ་ཡིན།
ཞང་ཞུང་ཁྱུང་ལུང་དངུལ་མཁར་བས།
ཡང་ལན། ལགས་སོ་ལགས། ཕྱི་རྒྱུད་ཐམས་ཅད་སྤྲུལ་པའི་སྐུ་ལས་བརྒྱུད། སོགས་ཀྱི་ལུང་ཚིག་གིས་བསྟན་དོན་ནི། མདོ་སྔགས་སེམས་གསུམ་གྱི་རྒྱུད་ཁུངས་བསྟན་པ་ཙམ་ཡིན་གྱི། སྔགས་ཕྱི་ནང་གི་ཁྱད་པར་བསྟན་པ་མིན་པར་སེམས། འོན་ཀྱང་དེང་གི་དུས་སུ་སྙིང་པོ་རྣམ་གསུམ་འདི་སྐུ་གསུམ་ལ་བག་ལེབ་བགོས་ལེ་འདྲ་ཞིག་དགོས་འདུན་བྱེད་ཀྱི་འདུག་མོད་ཀྱི། འདི་དག་ནི་ཐ་སྙད་ལ་དོན་དུ་འཛིན་པའི་འདི་དུས་ཀྱི་ངེས་དོན་དུ་འཛིན་ན་ཆོག་མོད་ཀྱི། དོན་དུ་ནི་སྙིང་པོ་རེ་རེར་སྐུ་གསུམ་གང་ལ་སྦྱར་ཡང་ཆོག་པའི་གནད་ཡོད་པར་སྙམ། སོ་སོའི་བསམ་ཚུལ་ཙམ་ཡིན་ལགས།
གཏོ་སྒྲོམ་ནས།
ཡང་ལན། འོ་ལགས་སོ། རྣམ་པ་ཚོས་དཔེ་ཡག་པོ་གསུངས་འདུག དེ་ག་རང་རེད་སྙམ་གང་ཞེ་ན་ལུང་དང་རིག་པ་ཀུན་ལ་མཐུན་པར་སྣང་། ལུང་གང་དང་མཐུན་ཟེར་ན། ཤར་རྫ་རིན་པོ་ཆེའི་རྣམ་ཐར་ལས། “ བོན་གྱི་ལྷ་སྐལ་སྙིང་པོ་རྣམ་གསུམ་ནི། མ་ཏྲི་སྤྲུལ་སྐུ་ཨ་དཀར་ལོངས་སྐུ་དང་། ས་ལེ་འོད་ནི་བོན་སྐུའི་སྙིང་པོ་ཡིན། བརྒྱ་སྟོང་ཁྲི་འབུམ་བྱེ་བ་ས་ཡ་དུང་། གང་འགྲུབ་རང་བསྒྲུབ་གཞན་བཅོལ་ཡི་རངས་ཕུལ། དཀོན་མཆོག་སྐྱབས་སོང་བསླབ་བྱ་འགལ་མི་བྱ། ” ཞེས་དང་།
ཡང་དབྲ་སྟོན་པཎྜ་ཏའི་གསུང་འབུམ་ཕྱོགས་སྒྲིགས་ལས། “ བོན་སྐུའི་སྙིང་པོ་གསལ་བ་དགུ་འཛབ་ཀྱི་སྒོམ་བཟླས་འགྲོ་དོན་མཐར་ཕྱིན་ཞེས་བ་བཞུགས་སོ། །” ཞེས་དང། ཡང་དེ་ཉིད་ལས། “ ལོངས་སྐུའི་སྙིང་པོ་འཁོར་བ་དོང་སྤྲུག་གི་སྒོམ་བཟླས་འགྲོ་དོན་རབ་འབྱམས་ཞེས་བ་བཞིགས་སོ། །” ཞེས་དང་། །
ཡང་། “ སྤྲུལ་སྐུའི་སྙིང་པོ་རིན་ཆེན་སྒྲོན་མའི་བསྒོམ་བཟླས་འགྲོ་དོན་མཁའ་ཁྱབ་ཞེས་བྱ་བ་བཞུགས་སོ། །” ཞེས་སོགས་གསུངས་འདུག་གོ། །
ཡང་སྨན་རིའི་དགེ་བཤེས་སྨན་སྤྲུལ་བློ་གྲོས་ཉི་མ་དབང་རྒྱལ་གྱིས་བརྩམས་པའི། (བླ་མེད་རྫོགས་པ་ཆེན་པོ་རིག་པ་གཅེར་མཐོང་གི་ཐེམ་སྐས་གཡུང་དྲུང་བོན་གྱི་སྔོན་འགྲོ་བཞུགས་སོ།) ཞེས་པ་ལས། “ སྙིང་པོ་རྣམ་གསུམ་གྱི་གོང་རིམ་ལྟ་ཚུལ་འདྲ་མིན་ཡོད་ཀྱང་། ” ཞེས་སོགས་ནས། “ བོན་སྐུ་རྫོགས་སྐུ་སྤྲུལ་སྐུ་གསུམ་གྱི་རྩ་སྙིང་འཆད་པ་ལ། བླ་མེད་རྫོགས་པ་ཆེན་པོའི་ལྟ་བ་རིག་གཅེར་མཐོང་དུ་ངོ་འཕྲོད་པའི་གྲོགས་ཁྱད་པར་ཅན་བོན་སྐུའི་རྩ་སྙིང་འཆད་པ་ལ། དེ་ལའང་འཆད་ཚུལ་དུ་མ་ཡོད་པ་ལས། ད་ལན་འདི་ཡེ་ཉིད་ཀྱི་སྟོན་པ་ཀུན་ཏུ་བཟང་པོས་ལྷ་རྗེ་བར་སྒོམ་ལ་སྙན་དུ་བརྒྱུད་པའི་ཀུན་བཟང་ཨ་སྐོར་གཞིར་བཟུང་སྟེ་འཆད་པ་ལ། ” ཞེས་སོགས་རིམ་བཞིན་དུ། དུ་ཏྲི་སུ་རྫོགས་སྐུའི་སྙིང་པོ་ཡིན་ཚུལ་བདེར་གཤེགས་གཙོ་བཞིའི་སྐུ་ཐང་དང་སྦྲགས་ནས་གསུངས་འདུག མ་ཏྲི་སྤྲུལ་སྐུའི་སྙིང་པོ་ཡིན་ཚུལ་རྒྱལ་བ་གཤེན་བར་ཡབ་ཡུམ་གྱི་སྐུ་ཐང་དང་སྦྲགས་ནས་གསལ་པོ་གསུངས་འདུག ད་དུང་ལུངས་མང་པོ་ཡོད་སྲིད་ཀྱང་ད་ལན་དེ་ཙམ་ལས་བཙལ་མ་ནུས། རིག་པས་བརྟག་ན་ཀུན་བཟང་རྒྱལ་འདུས་ཞེས་པ་ཀུན་ཏུ་བཟང་པོ་ལ་གོ་དགོས་སྙམ། ཞི་བ་ཨ་གསལ་ལས་ཚིག་ལ་ཀུན་བཟང་དང་ཀུན་ཏུ་བཟང་པོ་རང་གསུངས་པ་མ་ཚད་དོན་ལ་སྐྱེ་འགག་གཉིས་མེད་སོགས་མང་པོ་གསུངས་པས་ན་རྟོགས་ཐུབ་སྙམ། དེ་བཞིན་དུ་ཞི་ཁྲོའི་ཐོས་གྲོལ་ནང་ལ་གོང་བཞིན་ཚིག་དོན་གཉིས་ཀ་གོ་བར་རྙེད་སོང་སྙམ་མོ། །
ཨར་ལྟ་བླ་མ་ནས།


text:
བོད་པ་རྩམ་ཟན་ཕྲེང་བཟུང་ཅན་ཞེས་ན་ང་ཚོའི་བློ་ངོར་རོ་སྟོད་གཅེར་བུར་བུད་ཅིང་སློག་པ་མཐུག་པོའི་ནང་ནས་གནག་ཅིང་སྣུམ་པའི་སྒལ་ཚིགས་མངོན་པའི་གནའ་མི་སྨུག་པོ་ཞིག་དྲན་སྲིད་ཀྱི་རེད། འོན་ཀྱང་གནའ་མི་དེ་དག་གིས་གསར་བཏོད་དང་ཐོན་སྐྱེད་བྱས་པའི་ཅ་ལག་མང་པོ་ཞིག་བློ་ཡུལ་ནས་བོར་ཞིང་། གནའ་མི་དེ་དག་གིས་སྤྱད་མྱོང་བའི་ཁ་ཟས་འཚོ་བཅུད་ཅན་ཚོ་བརྗེད་དག་མཁན་སུ་རེད། དུས་འདིར་རྩམ་ཟན་ཞེས་ན་གྲོང་ཁྱེར་དང་དེང་རབས་པའི་ཁྱད་ཆོས་དང་འགལ་བར་སྙམ་ཞིང་། སྤྱི་ཚོགས་འདིའི་ཁྲོད་ཀྱི་རྫས་བསླད་ཟས་རིགས་དག་ངོམ་ངོམ་བྱེད་མཁན་ཡང་སུ་རེད། དེས་ན་འདི་ནས་བོད་ཀྱི་འཚོ་བའི་ཉེར་མཁོ་འམ་ཁ་ཟས་བཟོ་བྱེད་མཆིག་གི་སྐོར་ནས་ངོ་སྤྲོད་ཅིག་བྱེད།
མཆིག་ནི་བོད་ཀྱི་སྤྱི་ཚོགས་ཙམ་མ་ཟད་འགྲོ་བ་མིའི་རིགས་ཀྱི་སྤྱི་ཚོགས་འཚོ་ བའི་ཁྲོད་བྱུང་སྔ་བའི་ལག་ཆ་ཞིག་ཡིན་མོད། འོན་ཀྱང་ལུང་བ་རེ་ལ་ཆུ་རེ་དང་། ས་ཆ་རེ་ལ་དཔེ་རེ་ཞེས་པ་ལྟར་བོད་རང་གི་མཆིག་ལ་གཞན་དང་མ་བསྟུན་པའི་ཁྱད་ཆོས་རེ་ལྡན་པ་རེད།
མཆིག་ལ་ལག་སྐོར་དང་ཆུ་ཤུགས་ཀྱི་བསྐོར་བའི་ཆུ་མཆིག་སྟེ་རིགས་གཉིས་ཡོད་པ་དང་། དེ་ནི་ཡ་མཆིག་དང་མ་མཆིག་ཞེས་རྡོ་ལེབ་གཉིས་ཀྱིས་གྲུབ་པ་རེད། དེར་ཡང་མཆིག་གི་གྲུབ་ཚུལ་ཐད་ནས་རྣམ་པ་མི་འདྲ་བ་གཉིས་ཡོད་པ་སྟེ།
གཅིག་ནི་ཡ་མཆིག་དང་མ་མཆིག་ལ་ཆེ་ཆུང་གི་ཁྱད་པར་ཡོད་པ་དང་། གཞན་པ་ནི་ཆེ་ཆུང་གི་ཁྱད་པར་མེད་པ་ཡིན། ཁྱད་པར་ཡོད་མེད་གང་ཡིན་ཡང་མཆིག་ལྟེ་ཞེས་ལྟེ་བ་ཞིག་དང་། མཆིག་ཡུ་དང་མཆིག་ཐག་ཞེས་ལག་པ་འཇུ་ས་ཞིག མཆིག་ཁུང་ཞེས་ཡོས་སོགས་འཐག་བྱ་བླགས་ས་ཞིག ཁོད་ར་ཞེས་ལག་བསྐོར་ཀྱི་གདན་དུ་འདིང་བྱའི་ཀོ་བ་ཞིག མཆིག་སྒྱེ་ཞེས་ཆུ་མཆིག་གི་ནང་དུ་ཡོས་སོགས་འཐག་བྱ་བླུགས་བྱེད་ཅིག སྤྱིར་བཏིང་མཆིག་བཀོལ་ནས་འབྲུ་རིགས་གྲོ་ནས་འཐག་པར་བྱ་ཞིང་། དེ་ལས་གཞན་ཆུ་ར་དང་གྲོ་མ་སོགས་ཀྱང་འཐག་པ་ཡིན་ལ། དེ་དག་སོ་སོའི་རགས་ཞིབ་མི་འདྲ་བར་འཐག་བྱེད་ཀྱི་མཆིག་ཀྱང་[(རྩེ་མཆིག་རྟེན་མཆིག་)སྒྲ་གདངས་ལྟར་བཀོད།]ཞེས་སོ་སོར་ཡོད་པ་རེད།
འཐག་སྐབས་གྲོ་ཞིབ་ཕྱོགས་སོ་སོ་ནས་འཐོར་བ་(ཡ་མཆིག་མ་མཆིག་ཆེ་ཆུང་མེད་པ)ནི་འབྲོག་ཁུལ་དུ་དར་ཆེ་ལ། ཝ་ཁ་ནས་འཐོར་བ་ཅན་(ཡ་མཆིག་མ་མཆིག་ཆེ་ཆུང་ཅན)ནི་རོང་ཁུལ་དུ་དར་ཆེ། སྤྱི་ཚོགས་སྔོན་མའི་ནང་དུ་གཙོ་བོ་ལག་མཆིག་དར་ཁྱབ་ཆེ་ལ། དུད་ཚང་རེ་ལ་ལག་མཆིག་རེ་ཡོད་ཅིང་། རང་ཉིད་ཀྱི་ཁ་ཟས་ལྟ་བུ་འཐག་དགོས་པ་ན་བུད་མེད་རྣམས་ཀྱི་དུས་བསྟུན་ལྟར་གཞོང་བ་གང་རེ་བཏགས་རྗེས་རྩམ་པ་ཟ་བ་ཡིན་ལ། དེ་མ་ཡིན་པའི་རྒྱགས་དང་ཚོང་ལ་དགོས་པ་དག་སྡེབ་འཐག་དང་ཆུ་འཐག་བྱེད་པ་ཡིན། ཆུ་འཐག་ནི་སྔོན་མ་ནས་ཡོད་ཀྱང་དེ་ཙམ་དར་ཁྱབ་བྱུང་མེད་པ་ཡིན། གཞན་མཆིག་གི་སྐོར་གྱི་ཤེས་བྱ་མང་པོ་ཞིག་བསྡུ་མ་ཐུབ་པ་དག་སོ་སོའི་རྩད་གཅོད་རེ་བྱེད་རོགས།
རྩོམ་སྒྲིག་པ། ཀླུ་མོ་མཚོ།


text:
རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ལ་ཞུ་རྒྱུར། ༢༠༡༢ ལོའི་ཟླ་༡༢་པའི་ཚེས་༢༨་ཉིན། སི་ཁྲོན་ཞིང་ཆེན་རྔ་བ་བོད་རིགས་ཆའང་རིགས་རང་སྐྱོང་ཁུལ་གྱི་སྐབས་བཅུ་གཅིག་པའི་མི་དམངས་འཐུས་མི་ཚོགས་ཆེན་གྱིས་རྔ་བ་བོད་རིགས་ཆའང་རིགས་རང་སྐྱོང་ཁུལ་གྱི་སློབ་གསོ་སྲོལ་ཡིག་གཏན་འབེབས་བྱས་ཤིང་། ཁྲིམས་བཟོ་ཡི་བརྒྱུད་རིམ་ལྟར་༢༠༡༣་ལོའི་ཟླ་༤་པའི་ཚེས་༢་ཉིན་སི་ཁྲོན་ཞིང་ཆེན་དམངས་ཆེན་རྒྱུན་ལས་ལྷན་ཁང་གིས་སྲོལ་ཡིག་དེ་ལ་ཆོག་མཆན་བཀོད་ཅིང་། ༢༠༡༣་ལོའི་ཟླ་༦་པའི་ཚེས་༡་ནས་བཟུང་སྟེ་ལག་བསྟར་བྱས་ཡོད་མོད། ང་ཚོའི་བསམ་ཚུལ་ལྟར་ན་རྔ་བ་བོད་རིགས་ཆའང་རིགས་རང་སྐྱོང་ཁུལ་གྱི་སློབ་གསོའི་སྲོལ་ཡིག་གི་དོན་ཚན་༥་པའི་གཏན་འཁེལ་དེ་རྩ་ཁྲིམས་དང་འོས་འགན་སློབ་གསོའི་ཁྲིམས་སོགས་དང་འགལ་ཟླ་ཆགས་ཡོད་པར་འདོད། དེའི་རྒྱུ་མཚན་གྱིས་ང་ཚོས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཁྲིམས་བཟོའི་ཁྲིམས་ཀྱི་དོན་ཚན་༩༧་གྱི་ཚན་པ་༢་པའི་ནང་དུ། རྒྱལ་ཡོངས་དམངས་ཆེན་རྒྱུན་ལས་ལྷན་ཁང་ལ་རྩ་ཁྲིམས་དང་ཁྲིམས་ལུགས་ལ་རྒྱབ་འགལ་གྱི་བཅས་པ་ཡོད་པའི་ས་གནས་ཁྲིམས་སྲོལ་དང་རང་སྐྱོང་སྲོལ་ཡིག་དང་དམིགས་བསལ་སྲོག་ཡིག་སོགས་ཕྱིར་འཐེན་ནུས་མེད་དུ་གཏོང་བའི་དབང་ཐང་ཡོད་པ་དང་། ཞིང་ཆེན་དང་རང་སྐྱོང་ལྗོངས་དང་ཐད་གཏོགས་གྲོང་ཁྱེར་གྱི་
ཉེ་ཆར་ཞིབ་འཇུག་པ་བཀྲ་ལོ་ཟེར་བས་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་གི་ལྷན་ཚོགས་ཀྱི་སྟེང་དུ་བོད་རང་སྐྱོང་ལྗོངས་ན་རོང་འབྲོག་མང་ཚོགས་ཀྱིས་བཀོལ་སྤྱོད་བྱེད་བཞིན་པའི་སྤྱི་སྤྱོད་སྐད་ཡིག་ནི་བོད་སྐད་ཡིག་ཡིན་ཞེས་བསྒྲགས་ནས་དེ་ནི་རྒྱལ་ཁབ་ཀྱི་བོད་སྐད་ཡིག་ལ་དོ་སྣང་དང་རྒྱབ་སྐྱོར་བྱས་པའི་མཚོན་རྟགས་སུ་དྲངས་ཡོད། གུང་ཁྲན་ཏང་གིས་དབང་བསྒྱུར་བའི་སྔོན་ལ་བོད་སྐད་ཡིག་ནི་རོང་འབྲོག་མང་ཚོགས་ཀྱི་སྤྱི་སྤྱོད་སྐད་ཡིག་མིན་ན་ཅི་རེད། དེ་འདྲའི་ཁུངས་ལུངས་མེད་པའི་ཁ་ཕོ་ལ་ངོ་མི་ཚ་བ་ནི་དེང་གི་ཞིབ་འཇུག་པར་ཁས་འཆའ་བའི་མི་མང་ཤོས་ཀྱི་
ཉེ་ཆར་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་ནག་གཤེད་སྟོབས་ཤུགས་(黑恶势力)གཙང་སེལ་གྱི་ཁྱབ་བསྒྲགས་ཞིག་སྤེལ་བའི་རྗེས་སུ། བོད་ལྗོངས་སྤྱི་བདེ་ལས་ཁུངས་ཀྱིས་ཁྲིམས་ལུགས་ཀྱི་རྒྱབ་རྩ་ཡོད་མེད་ལ་མ་ལྟོས་པར་དེ་འབྲེལ་གྱི་བརྡ་ཁྱབ་ཅིག་འཕྲལ་དུ་སྤེལ་ནས་བོད་ཀྱི་ཁོར་ཡུག་དང་སྐད་ཡིག་སྲུང་སྐྱོབ་སོགས་ཀྱི་དམངས་ཁྲོད་ལས་འགུལ་བ་དང་ཚོགས་པ་སོགས་ལའང་ནག་གཤེད་ལོག་སྤྱོད་ཀྱི་ཕྱོགས་སུ་བཞག་སྟེ་དེ་དག་ཐེར་འདོན་བྱེད་དགོས་ཞེས་འབོད་སྐུལ་བྱས། ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ནག་གཤེད་འབྲེལ་ཐོགས་་ཡིག་ཆ་ལྟར་ན། ནག་གཤེད་སྟོབས་ཤུགས་དེ་དམངས་ཁྲོད་དཀྱུས་མ་ན་མེད་པ་མ་ཟད། དེ་སྦས་ཡུལ་སྤྱི་བདེ་ལས་ཁུངས་དང་ཁྲིམས་འཛིན་ལས་ཁུངས་སོགས་ན་ཡོད་ཅེས་གཏན་འཁེལ་གསལ་བོ་བྱས་ཡོད་པ་ཤེས་ཐུབ། གང་ཟག་དང་ཚོགས་པ་སྐྱིད་སྡུག་དཀྱུས་མ་ཞིག་གིས་ནག་ཉེས་དང་ཁྲིམས་འགལ་གྱི་བྱ་བ་ལས་ན་དེ་
ཁྲིམས་རྩོད་པ་ལིན་ཆི་ལེ་ནས། རྣམ་པ་ལྷན་རྒྱས། བཀྲ་ཤིས་བདེ་ལེགས། དེ་རིང་། ཚོམས་འདིར་ཡོང་ནས་སྐད་ཆ་བཤད་རྒྱུར་ཧ་ཅང་དགའ་པོ་བྱུང་། ངས་བོད་སྐད་མི་ཤེས་པའི་རྒྱུ་མཚན་གྱིས་རྒྱ་སྐད་ཀྱི་སྟེང་ནས་བཤད་ཀྱི་ཡིན། གྲོགས་པོ་གཞན་གྱིས་སྐད་བསྒྱུར་གནང་རོགས། དེ་རིང་ཁྱེད་རྣམ་པ་དང་ལྷན་ཏུ་བགྲོ་གླེང་བྱ་འདོད་པ་ནི། ཉེས་དོན་གཏུག་བཤེར་གྱི་སྐབས་སུ་ཉེས་ཅན་དོགས་ཡོད་མི་སྣ་དང་གྱོད་ཡ། གནོད་འཚེ་ཐེབས་མཁན་བཅས་ཀྱི་ནང་མི་ལ་ཐོབ་ཐང་ཅི་ཡོད་ཀྱི་སྐོར་ཡིན། ནང་མི་ཟེར་བ་ནི་ཉེས་དོན་གཏུག་བཤེར་ཁྲིམས་ཀྱིས་གཏན་འཁེལ་བྱས་པའི་ཁྲིམས་ཀྱི་གཏད་གཉེར་བ་དང་གཉོར་མཁན་བཅས་ལ་གོ་དགོས། ནམ་རྒྱུན་ནང་མི་ཟེར་བ་གྱོད་ཡ་འདིའི་སྟེང་ལ་ཆ་བཞག་ནས་བཤད་ན། ཁོང་གི་ནང་མི་ཞེས་པ་ནི་ཁོང་གི་བཟའ་ཟླ་དང་ཕ་མ། བུ་ཕྲུག་དང་སྤུན་མཆེད་བཅས་པ་འདུས་ཡོད་པ་ཞིག་ཡིན།
1987ལོའི་ཟླ་7ཚེས་9ཉིན་བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཞི་པའི་ཚོགས་འདུ་ཐེངས་ལྔ་པའི་ཐོག་གྲོས་འཆམ་བྱུང་བ་དང་། 2002ལོའི་ཟླ་5ཚེས་22ཉིན་བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་གྱི་ >ལ་བཟོ་བཅོས་རྒྱག་རྒྱུའི་སྐོར་གྱི་གཏན་འབེབས་གཞིར་བཟུང་དག་བཅོས་བྱས་པ།
རང་རྫོང་གི་མཐོ་རིམ་ལས་ཁུངས་ཁག་དང་སྤྱི་སྟེགས་དོ་དམ་པ་རྣམ་པ། དེ་ཡང་རང་རྫོང་གི་སྤྱི་ཚོགས་འཕེལ་རྒྱས་དང་སྤྱི་ཚོགས་དོ་མཉམ། སྤྱི་ཚོགས་ཀྱི་སྒྲིག་གཞི་དང་སྤུས་ཚད་སྔར་ལས་འཐུས་ཚང་དང་ཆ་མཐུན་དུ་ཕྱོགས་བཞྀན་པའི་དུས་འདིར། ང་ཚོས་ཀྱང་དུས་མཚུངས་སུ་ཁྱེད་གོང་རིམ་གྱི་ལས་ཁུངས་ཁག་དང་འབྲེལ་ཡོད་སྤྱི་སྟེགས་དོ་དམ་པ་རྣམས་ལ། ལས་ཁུངས་ཀྱི་ཡིག་ཆ་གལ་ཆེན་དག་དང་སྤྱི་སྟེགས་སུ་བཀོད་པའི་བརྡ་འཕྲིན་གསར་བ་དེ་དག་རྒྱ་ཡིག་གིས་གསལ་ཞིང་རྒྱས་པར་བཀོད་པ་ནང་བཞིན། བོད་ཡིག་གི་ལམ་ནས་ཀྱང་དེ་མཚུངས་སུ་གསལ་ཞིང་རྒྱས་པར་བཀོད་པའི་རེ་བ་སྙིང་ནས་ཞུས་པ་ཡིན།
ལོ་འདི་དག་གི་རིང་ལ་འབྲོག་པ་རྣམས་ཀྱིས་ཁྲིམས་གླེང་ལ་དྲིས་པའི་དྲི་བ་མང་ཆེ་ཤོས་གྲས་ཀྱི་གཅིག་ནི་རྩྭ་སའི་གནད་དོན་རེད། ཉིན་ཤས་སྔོན་ལ་དྲ་གྲོགས་ཤིག་གིས་དྲི་བ་གནད་འགག་ཅན་ཞིག་དྲིས་བྱུང་། དེ་ནི་འདི་འདྲ་རེད། འབྲོག་པ་མང་ཚོགས་ཀྱིས་རང་གི་རྩྭ་ཐང་དང་འབྲེལ་བའི་ས་རྒོད་མུའུ་བརྒྱ་ལྷག་རེ་སློག་ནས་གྲོ་ནས་སྲན་གསུམ་གྱིས་མཚོན་པའི་འབྲུ་རིགས་བཏབས་པ་ཡིན་ན། དེ་ནག་ཉེས་སུ་བརྩིས་ནས་ཉེས་ཁྲིམས་ཀྱིས་སྤྱོས་ཤིང་བཙོན་ཏུ་འཇུག་པ་དེ་འདྲའི་གནས་ཚུལ་ཡོང་གི་ཡོད་པ་དང་། སྲིད་གཞུང་དང་འབྲེལ་བ་ཡོད་པའི་གཏེར་བསྔོག་ལས་གྲྭ་དག་གིས་རྩྭ་ས་མུའུ་སྟོང་ཕྲག་རེ་བསློགས་ཏེ་གཏེར་ཁ་བརྐོ་སྔོག་བྱེད་པ་དང་། ཡང་ན། འབྲོག་པའི་འཚོ་རྟེན་ཡིན་པའི་རྩྭ་ས་ལ་ཤིང་ནགས་འདེབས་འཛུགས་བྱེད་ཀྱིན་ཡོད་པ་རེད་དེ། མཐར་རྩྭ་སྐྱེས་ཀྱི་མེད་པ་དང་ཤིང་ནགས་ཀྱང་སྐྱེས་ཀྱི་མེད་པར་བརྟེན་རྩྭ་ཐང་འཕྲོ་བརླགས་སུ་སོང་བའི་གནས་ཚུལ་ཡང་མང་པོ་ཡོང་གིན་ཡོད། ཡིན་ནའང་། དེ་རིགས་ལ་ཉེས་ཁྲིམས་ཀྱིས་བདའ་འདེད་བྱེད་ཀྱིན་མི་འདུག དེ་ཅིའི་ཕྱིར་མ་བྱས་པ་རེད་ཅེས་དྲི་བ་ཞིག་དྲིས་བྱུང་། དྲི་བ་དེ་ནི་ཧ་ཅང་གནད་འགག་ཅན་དང་གནད་དོན་གང་ཞིག་ཐད་ཀར་་ཐེར་འདོན་དང་འབྲེལ་བའི་དྲི་བ་ཞིག་ཏུ་མཐོང་།
བོད་ཀྱི་གཞི་རིམ་ས་ཁུལ་གང་ས་ན། སྲིད་གཞུང་གིས་སྡེ་བའི་མང་ཚོགས་ཀྱི་ཆེད་དུ་འཛུགས་སྐྲུན་བྱས་ཡོད་པའི་ཁང་པ་དེ་འདྲ་ཡོད་པ་རེད། བོད་ཁུལ་གྱི་སྡེ་བ་ཞིག་ཏུ་རླུང་འཚུབ་དྲག་པོ་ཞིག་གཡུགས་ནས་དེ་འདྲའི་ཁང་པ་འགའ་ཡི་ཀླད་ཁེབས་བཀོག་ཅིང་སྤུར་བའི་གནས་ཚུལ་བྱུང་ཡོད། སྡེ་མི་ཞིག་གིས་གནས་ཚུལ་དེའི་སྐོར་དྲ་ལམ་དུ་སྤེལ་སྟབས། སྤྱི་བདེ་ལས་ཁུངས་ཡོང་ནས་སྡེ་མི་དེ་འཛིན་བཟུང་བྱས་པའི་གནས་ཚུལ་གསར་པ་ཞིག་ཐོས།དེས་ན། སྡེ་མི་དེ་ག་རེ་བྱས་ནས་འཛིན་བཟུང་བྱས་པ་དང་། ཇི་ལྟར་འཛིན་བཟུང་བྱས་པ་རེད་དམ། ཡང་ན། དེ་འཛིན་དགོས་དོན་དང་འཛིན་བཟུང་བྱས་པའི་བརྒྱུད་རིམ་དེ་ཁྲིམས་མཐུན་ཞིག་ཆགས་ཡོད་དམ། དྲི་བ་འདི་འདྲའི་རིགས་ལ་ལན་འདེབས་ཡང་དག་ཅིག་བྱེད་དགོས་ན། རྩ་ཁྲིམས་དང་འབྲེལ་ཡོད་ཁྲིམས་ལུགས་གཞན་གྱི་སྲུང་སྐྱོབ་ཆ་རྐྱེན་སྐོར་གླེང་ནས་ལན་འདེབས་བྱས་ན་ད་གཟོད་གསལ་པོ་ཆགས་ཐུབ་པ་ཡིན།
གནའ་བོའི་གྷེ་སེར་(希腊)བཙན་རྒྱལ་གྱི་སྐབས་སུ། རྒྱལ་ཁམས་ལ་དབང་བསྒྱུར་བའི་མི་རིགས་གྷེ་རིགས་ཀྱིས་རང་གི་ཁ་ཟས་རིགས་ཕྱིའི་རྒྱལ་ཁབ་བམ་མི་རིགས་གཞན་གྱི་ཡུལ་ནས་དབོར་འདྲེན་བྱས་ཏེ་ནང་གི་ཞིང་ཕྱུགས་ཀྱི་སོ་ནམ་ལ་དོ་སྣང་ཆེར་མ་བྱས་པའི་རྐྱེན་གྱིས་རིམ་པས་འཇིག་པ་རེད། མི་རིགས་ཤིག་ལ་མཚོན་ན། ལྷག་པར་ཏུ་མི་རིགས་ཉམས་ཆུང་ཞིག་ལ་མཚོན་ན། རང་གི་ཁ་ཟས་མི་རིགས་གཞན་ལ་བརྟེན་དགོས་བྱུང་ཚེ། དེ་ནི་ཤིན་ཏུ་ཉེན་ཁ་ཆེ་བའི་གནས་ཞིག་ཏུ་ལྷུང་བ་རེད། གལ་ཏེ། ཁ་ཟས་དབོར་འདྲེན་བྱེད་སའི་མི་རིགས་དང་ཡུལ་ལུང་དེ་དང་གཡུལ་འཐབ་སོགས་ཀྱི་
དེ་རིང་གི་གཏམ་བཤད་ཀྱི་མིང་ལ་ས་ཁྲིམས་རྣམ་བཤད་ཡུལ་ལྷ་དགྱེས་པའི་ཀུ་རེ་ཟེར། དེ་ཟེར་དོན་ཡང་ཚོགས་པ་འདིའི་ནང་གི་ཚོགས་མི་མང་ཆེ་བ་འབྲོག་པ་རེད། ཁོང་ཚོས་རྒྱལ་ཁབ་ཀྱི་ས་ཁྲིམས་སྐོར་ལ་སྐད་ཆ་ཞིག་བཤད་དགོས་ཞེས་སྐུལ་བའི་ངོ་མ་ཆོད་པར་ས་ཁྲིམས་ས་སྲིད་ཀྱི་སྐོར་ལ་སྐད་ཆ་མདོར་ཙམ་ཞིག་བཤད་དགོས་བྱུང་། རྒྱལ་ཁབ་འདིའི་ས་ཡི་ཁྲིམས་ལུགས་དང་ས་ཡི་སྲིད་ཇུས་དེ་དག་ང་ཚོ་བོད་ཡུལ་གྱི་བརྟན་མ་བཅུ་གཉིས་ལ་སོགས་པའི་ཡུལ་ལྷ་གཞི་བདག་གིས་ཀྱང་ཐོས་ན་ཀྱེ་མ་ཡ་མཚན་ཆེ། ཀུ་རེ་ཨེ་ཡིན་ནམ་ཞེས་བཞད་གད་ཤོར་སྲིད་པར་སྣང་བས་ཁ་བྱང་འདི་ལྟར་སྦྱར་བ་ཡིན། དེ་ལ་ཁྱེད་རྣམ་པས་འཆར་ཡན་དང་འགྲེལ་བརྗོད་གང་རུང་བྱས་ན་ཆོག
གང་ཟག་ཅིག་ལ་གཞུང་ངམ་སྒེར་གྱིས་ཉེས་འཛུགས་བྱས་ཚེ། ཁྲིམས་རའི་མདུན་ནས་གང་ཟག་དེ་ལ་ཉེས་པ་མེད་པའམ་ཉེས་པ་ན་སྨད་ཆེས་ན་སྨད་ཡིན་པ་སོགས་རྒྱུ་མཚན་དུ་བྱས་ཏེ་གང་ཟག་དེ་ཉེས་མེད་དམ་དཀར་འདོན་ནམ་གུ་ཡངས་སོགས་ཡོང་བར་དགག་སྒྲུབ་གནང་བཀག་བྱེད་མཁན་གྱི་ཁྲིམས་རྩོད་པ་ཞིག་ལ་དག་སེལ་ཁྲིམས་རྩོད་པ་ཟེར། དཔེར་ན་བཀྲ་ཤིས་ཀྱིས་མི་གཞན་ཞིག་རྨས་པས་རྨས་མའི་ཁྱིམ་བདག་གམ་གཞུང་གཏུག་པས་(ཞིབ་དཔྱོད་མི་སྣ)བཀྲ་ཤིས་ལ་བསམ་བཞིན་རྨས་ཉེས་ཀྱི་སྐྱོ་བསྔོགས་སམ་ཉེས་འཛུགས་བྱས་པའི་ཚེ། ཁྲིམས་རྩོད་པས་བཀྲ་ཤིས་ཀྱིས་བྱས་པ་མིན་པའམ་བཀྲ་ཤིས་ཀྱིས་རང་ཉིད་སྲུང་སྐྱོབ་ཀྱི་ཆེད་དུ་བྱས་པའམ། བཀྲ་ཤིས་ཀྱི་ཤེས་པ་རང་བཞིན་ཏུ་གནས་མེད་པའམ་ཐེ་ཚོམ་སོགས་རྒྱུ་མཚན་དུ་བྱས་ཏེ་བཀྲ་ཤིས་ཉེས་
མཚོ་སྔོན་ཞིང་ཆེན་གྱི་སྲིད་འཛིན་ས་རྒྱུས་སྟེང་ནས་བལྟས་ན། མཚོ་སྔོན་ཞིང་ཆེན་ལ་སྲིད་འཛིན་རང་བཞིན་ཅན་གྱི་ས་ཁུལ་བརྒྱད་ཡོད། རྨ་ལྷོ་བོད་རིགས་རང་སྐྱོང་ཁུལ། མཚོ་ལྷོ་བོད་རིགས་རང་སྐྱོང་ཁུལ། མཚོ་བྱང་བོད་རིགས་རང་སྐྱོང་ཁུལ། མགོ་ལོག་བོད་རིགས་རང་སྐྱོང་ཁུལ། ཡུལ་ཤུལ་བོད་རིགས་རང་སྐྱོང་ཁུལ། མཚོ་ནུབ་སོག་རིགས་བོད་རིགས་རང་སྐྱོང་ཁུལ་བཅས་པའི་རང་སྐྱོང་ཁུལ་དྲུག་དང་། མཚོ་ཤར་གྲོང་ཁྱེར་དང་ཟི་ལིང་གྲོང་ཁྱེར་བཅས་ཡིན། མཚོ་སྔོན་ཞིང་ཆེན་ལ་མི་སེར་ས་ཡ་ལྔ་དང་འབུམ་བརྒྱད་ལྷག་ཡོད་པ་ནང་། བོད་རིགས་ས་ཡ་གཅིག་དང་འབུམ་བཞི་ཡོད། རྒྱ་རིགས་ས་ཡ་གཉིས་དང་འབུམ་དགུ་ཡོད་པ་ནང་གི་ས་ཡ་གཉིས་དང་འབུམ་བཞི་ཟི་ལང་དང་མཚོ་ཤར་དུ་འདུས་བསྡོད་བྱེད་པ་དང་། མཚོ་སྔོན་ཞིང་ཆེན་གྱི་བོད་རིགས་ནི་མཚོ་སྔོན་གྱི་ཆེས་མང་བའི་གྲངས་ཉུང་མི་རིགས་ཡིན། མཚོ་ཤར་དང་ཟི་ལང་ཕུད་ན། མཚོ་སྔོན་བོད་རིགས་ཀྱི་མི་གྲངས་མཚོ་སྔོན་མི་
—- དབུས་གཙང་གི་སློབ་ཆེན་སློབ་མའི་ཚོགས་པ་ཞིག་ལ་བཤད་པའི་སྐད་ཆ། ཐོག་མར་ངས་འདི་ནས་ཁྱེད་རྣམ་པ་ལ་འཚམས་འདྲི་བཀྲ་ཤིས་བདེ་ལེགས་ཞུ་བ་དང་ཆབས་ཅིག་ཏུ་ཚོགས་གཙོ་ཡིས་མགྲོན་འབོད་བྱས་པ་ལ་སྙིང་ཐག་པས་བཀའ་དྲིན་ཆེ་ཞུས་པ་ཡིན། ངས་དབུས་སྐད་ཡག་པོ་ཞིག་བཤད་མི་ཤེས། དེའི་རྒྱུ་མཚན་གྱིས་ངས་སྐད་ཆ་བཤད་པ་ཧ་མ་གོ་མཁན་ཡང་མང་བོ་ཡོད་སྲིད་ཀྱི་རེད། ཡིན་ནའང་སེམས་ཁྲལ་མ་གནང་རོགས། ངས་བཤད་པའི་སྐད་ཆ་ཡིག་ཐོག་ཏུ་ཕབ་ནས་སང་ཉིན་གནིངས་ཉིན་དྲ་ཐོག་ཏུ་བཞག་གི་ཡིན། ཁྱེད་ཚོས་ཡིག་ཐོག་ནས་གོ་བ་ལེན་ཐུབ། ང་ནམ་རྒྱུན་ཁྲིམས་ལུགས་བཤད་སར་མགྲོན་འབོད་གནང་མཁན་བོད་པའི་རོང་འབྲོག་མང་ཚོགས་ཡིན་ལ་ངའི་དམིགས་ཡུལ་གཙོ་བོ་དེ་ཡང་རོང་འབྲོག་མང་ཚོགས་ལ་ཕན་འདོགས་པའི་ཆེད་དུ་ཁྲིམས་ལུགས་ག་ཚོད་ཐུབ་ཐུབ་ཀྱིས་བཤད་གིན་ཡོད། ད་ལན་ཁྱེད་སློབ་གྲྭ་ཆེན་མོའི་སློབ་མའི་ཚོགས་པ་ཞིག་གིས་ང་མགྲོན་འབོད་བྱས་པ་དེ་ལ་ང་སེམས་གཏིང་ནས་དགའ་བོ་བྱུང་། གང་ཡིན་ཞེ་ན། ཁྱེད་ཅག་ནི་བོད་མི་རིགས་ཀྱི་མ་འོངས་པ་ཡིན། ཁྱེད་ཅག་ནི་ང་ཚོའི་ལག་ནས་མི་རིགས་འདིའི་བདེ་སྡུག་གི་ཁུར་བོ་ཕྲག་ཏུ་ལེན་མཁན་དུ་གྱུར་ཡོད་པའི་རྒྱུ་མཚན་གྱིས་ཡིན། ཨ་ཧྥེ་རི་ཀའི་མི་རིགས་ལ་གཏམ་དཔེ་ཞིག་ཡོད། དེ་ནི་ཁྱེད་རང་མགྱོགས་པོར་འགྲོ་འདོད་ན་ཁེར་རྐྱང་ངང་སོང་། ཁྱེད་རང་རྒྱང་རིང་བར་འགྲོ་བསམ་ན་གྲོགས་དང་བཅས་པར་སོང་།“If you want to go fast, go alone. If you want to go far, go together” ཟེར། ང་ཚོའི་མི་རིགས་འདི་དར་རྒྱས་དང་དཔལ་ཡོན་ཅན་ཞིག་ཏུ་འགྱུར་བའི་བགྲོད་ལམ་ནི་ཤིན་ཏུ་རྒྱང་ཐག་རིང་བོ་ཞིག་ཡིན་པའི་ཆ་ནས་ང་ཁྱེད་ཅག་དང་མཉམ་དུ་འགྲོ་བར་འདོད། ང་ཚོས་ངེས་པར་དུ་མཉམ་དུ་འགྲོ་དགོས།
༄༅།། བཀུར་འོས་ཆེས་མཐོ་མི་དམངས་ཁྲིམས་ཁང་ལགས། ཆེད་ཞུ། ང་ཚོ་བོད་ཀྱི་ས་ཁུལ་གྱི་རང་སྐྱོང་ལྗོངས་དང་བོད་རིགས་རང་སྐྱོང་ཁུལ་དང་དེའི་ཁོངས་སུ་གཏོགས་པའི་རྫོང་དང་གྲོང་ཁྱེར་བཅས་ཀྱི་མི་དམངས་ཁྲིམས་ཁང་གི་དྲ་རྒྱའི་ནང་དུ་བོད་ཡིག་གཏན་ནས་བཀོལ་སྤྱོད་བྱེད་ཀྱིན་མེད་པས། རྒྱ་ཡིག་མི་ཤེས་པའི་བོད་རིགས་ཕལ་ཆེ་བས་དྲ་རྒྱ་དེ་དག་ལས་ཏང་དང་རྒྱལ་ཁབ་ཀྱི་སྲིད་ཇུས་དང་ཁྲིམས་ལུགས་ཤེས་བྱ་ཁག་ལ་སློབ་སྦྱོང་དང་ཤེས་ཚོར་གཏན་ནས་བྱེད་ཐུབ་གིན་མེད། བོད་རིགས་རང་སྐྱོང་བྱེད་པའི་རིམ་པ་སོ་སོའི་མི་དམངས་ཁྲིམས་ཁང་གིས་བོད་ཡིག་བཀོལ་སྤྱོད་མི་བྱེད་པ་དེ་རྒྱལ་ཁབ་ཀྱི་རྩ་ཁྲིམས་དང་། མི་རིགས་ས་གནས་རང་སྐྱོང་གི་ཁྲིམས། བོད་རང་སྐྱོང་ལྗོངས་ཀྱི་བོད་སྐད་ཡིག་སློབ་སྦྱོང་དང་བེད་སྤྱོད་དར་སྤེལ་བཅས་ཀྱི་གཏན་འབེབས། བོད་རིགས་རང་སྐྱོང་ཁུལ་བཅུའི་རང་སྐྱོང་སྲོལ་ཡིག་དང་བོད་སྐད་ཡིག་གི་ལས་དོན་སྲོལ་ཡིག་བཅས་ཀྱི་ནང་དུ་རང་སྐྱོང་ས་ཁུལ་གྱི་ཁྲིམས་འཛིན་ལས་ཁུངས་ཀྱིས་བོད་སྐད་ཡིག་ངེས་པར་དུ་
ཉེས་ཁྲིམས་ཀྱི་དོན་ཚན་༡༠༣་ཡི་ཚན་པ་༢་པ་ནི་རྒྱལ་ཁབ་ཁ་བྲལ་ལ་སྐུལ་སློང་བྱེད་པའི་བྱས་ཉེས་ཀྱི་མཚན་ཉིད་དང་དེ་ལ་དཔག་པའི་ཉེས་ཆད་གཏན་འབེབས་བྱས་ཡོད་པའི་ཉེས་ཁྲིམས་ཀྱི་དོན་ཚན་ཞིག་ཡིན། དེའི་མཚན་ཉིད་ནི་སྦྱོར་བ་བོ་གང་ཞིག་གིས་རྒྱལ་ཁབ་ཁ་ཕྲལ་བར་བྱ་ཆེད་དང་རྒྱལ་ཁབ་གཅིག་གྱུར་གཏོར་བརླག་བྱ་ཆེད། ས་གནས་སྲིད་དབང་སྒེར་གཅོད་བྱས་ཏེ་དབུས་གཞུང་ངམ་ཀྲུང་དབྱང་གི་བཀའ་ཁྲིམས་དང་འགོ་ཁྲིད་ལ་ངོ་ལོག་བྱེད་པའམ། ས་གནས་རང་བཙན་དང་མི་རིགས་དགྲར་ལངས་ཀྱི་འགལ་ཟླ་བཟོས་ནས་མི་རིགས་སྣ་མང་ཀྱི་རྒྱལ་ཁབ་ཞིག་ཁ་ཕྲལ་བར་སྐུལ་སློང་དང་སྐུལ་འདེད་བྱེད་པའི་ནག་ཉེས་ཀྱི་བྱ་སྤྱོད་བསགས་པ་ཞིག་ལ་རྒྱལ་ཁབ་ཁ་བྲལ་ལ་སྐུལ་སློང་བྱེད་པའི་བྱས་ཉེས་ཟེར། ནག་ཉེས་འདི་རིགས་ནི་རྩོལ་ཉེས་ཡིན་པས་སྐུལ་སློང་གི་བྱ་རྩོལ་ལམ་སྦྱོར་བའམ་སྤེལ་མ་ཐག་མཐར་ཐུག་གི་འབྲས་བུ་མངོན་གྱུར་མ་བྱུང་རུང་ནག་ཉེས་གྲུབ་ཟིན་པ་ཞིག་ལ་ཟེར་
དབྱར་རྩྭ་བརྐོ་བའི་སྐབས་སུ་འབྲེལ་ཡོད་ཀྱི་ཁྲིམས་ལུགས་ཁག་ལ་ཤེས་ཚོར་ཅུང་ཟད་ཡོད་ན། རང་ཉིད་ཀྱི་ཐོབ་ཐང་དང་རྒྱུ་ནོར་ལ་སྲུང་སྐྱོབ་བྱེད་པ་ལ་ཕན་པ་ཆེ། ལྷག་པར་དུ་དེང་སྐབས་ས་གནས་སྲིད་གཞུང་གི་སྤྱི་བདེ་དང་ཁོར་ཡུག་ལས་ཁུངས་སོགས་ཀྱིས་དབྱར་རྩྭ་བརྐོ་བའི་དུས་ཚུགས་དང་བསྟུན་ནས་ཁྲིམས་དང་མི་མཐུན་པའི་ཆད་པ་སྣ་ཚོགས་བཅད་དེ་རང་གི་ལས་ཁུངས་ལ་ཡོང་འབེབ་འཚལ་བའི་བྱ་སྤྱོད་ངན་པ་གང་མང་སྤེལ་གྱིན་ཡོད། རྒྱ་ཆེ་བའི་རོང་འབྲོག་པ་མང་ཚོགས་རྣམས་ཀྱིས་ཁྲིམས་ལུགས་ཀྱི་ཤེས་བྱ་ལ་རྒྱུས་ལོན་ཆེར་མེད་པས་རྐྱེན་གྱིས་འདི་འདྲའི་བྱ་སྤྱོད་ངན་པ་སུན་ཕྱུངས་ཐུབ་གིན་མེད། རྒྱུ་མཚན་དེ་དག་ལ་དམིགས་ནས་དབྱར་རྩྭ་དང་འབྲེལ་བ་ཡོད་པའི་ཁྲིམས་ཀྱི་དཔེ་ཐང་མདོར་བསྡུས་འདི་བྲིས་པ་ཡིན། འདིས་ཀྱང་རོང་འབྲོག་མང་ཚོགས་རྣམས་ལ་ཕན་པར་ཤོག Cat-Fungus pdf
© 2018 — Powered by WordPress
Theme by Anders Noren — Up ↑


text:
འཛམ་གླིང་ཁོར་ཡུག་ཉིན་མོ་སྲུང་བརྩི།
མཐའ་མའི་བསྐྱར་བཅོས། (༡༠༢༠༠༩༡༧༣༠) ༠༦༢༠༠༩༡༧༤༡
ཤམ་བྷ་ལའི་ཕོ་ཉ་དྲ་བས་ཟླ་༦ཚེས་༦ཉིན་སྤེལ། འཛམ་གླིང་ཁོར་ཡུག་ཉམས་རྒུད་ཀྱིས་འགྱུར་ལྡོག་རིམ་བཞིན་ཇེ་མྱུར་འགྲོ་བཞིན་པ་དང་བསྟུན། འགྲོ་བ་མི་རིགས་དང༌། སྲོག་ཆགས། སྐྱེས་དངོས་རྩི་ཤིང་སོགས་ཀྱི་འཚོ་ག་ནས་དང་བདེ་ཐང་ལ་ཉེན་ཁ་དང་འཇིགས་སྣང་འཕར་མ་སྤྲོད་ཀྱི་ཡོད། རང་བྱུང་ཁོར་ཡུག་སྲུང་སྐྱོབ་བྱེད་རྒྱུ་ནི་མི་རེ་ངོ་རེ་ལ་འཕྲད་པའི་འོས་འགན་གལ་ཆེའི་ཞིག་ཆགས་ཡོད་ཅིང༌། རྒྱལ་སྤྱིའི་ནང་རྒྱལ་ཚོགས་གཙོས་པའི་འགན་ཁུར་ལྡན་པའི་གཞུང་དང་ཚོགས་པ། དེ་བཞིན་སྐྱེས་འགྲོ་མང་པོས་ཁོར་ཡུག་སྲུང་སྐྱོབ་ཀྱི་ལས་དོན་ལ་འགན་ཁུར་གྱིས་འཛམ་གླིང་ཁོར་ཡུག་ཉིན་མོ་ཙམ་མ་ཡིན་པར་གོ་རྟོགས་ལས་འགུལ་རིགས་ཚ་ཚ་འུར་འུར་ངང་སྤེལ་བཞིན་པ་བསྟུན། དྷ་སར་རྟེན་གཞི་བྱས་པའི་ལྷ་སྤྱི་ཚོགས་ཞབས་ཞུ་ཚོགས་པའི་གོ་སྒྲིག་འོག་ཕྱི་ཟླ་༦ པའི་ཚེས་༥ ཉིན་དྷ་སའི་ཁོར་ཡུག་གཙང་བཟོའི་ལས་འགུལ་གྱིས་འཛམ་གླིང་ཁོར་ཡུག་ཉིན་མོ་སྲུང་བརྩི་ཞུས་ཡོད་ཅིང༌། ལས་འགུལ་ལ་མཉམ་ཞུགས་བྱེད་མཁན་ཚོགས་པའི་ཕྱི་རྒྱལ་དང་བླངས་བ་དང༌། སློབ་ཕྲུག ལས་བྱེད། དེ་བཞིན་ས་གནས་མི་མང་འགའ་ཤས་བྱུང་ཡོད་པ་རེད། དེ་དང་འབྲེལ་ཡོད་ལོ་སྔོན་མའི་འཛམ་གླིང་ཁོར་ཡུག་ཉིན་འདོན་སྤེལ་བྱས་པའི་ཁོར་ཡུག་སྲུང་སྐྱོབ་ཀྱི་དཔེ་དེབ་"སྐྱེ་ཁམས་ཁོར་ཡུག་སྲུང་སྐྱོབ་སྐོར་གྱི་གནའ་དེང་ཤེས་བྱ་དང༌། རྒྱལ་སྤྱི་སྟོངས་ལ་ཉེ་བའི་རི་སྐྱེས་སྲོག་ཆགས་སྲུང་སྐྱོབ་"ཞེས་པ་གྲངས་༢༠༠ ལྷག་རིན་མེད་འགྲེམས་སྤེལ་བྱས་ཡོད་པ་རེད། ལྷ་སྤྱི་ཚོགས་ཞབས་ཞུ་ཚོགས་པས།


text:
སའི་གོ་ལའི་ཚོགས་ཆེན་དུ་བོད་གཞུང་གི་སྐུ་ཚབ་མཉམ་ཞུགས་གནང་བ།
༢༠༡༧ལོའི་ཟླ་༡༡ཚེས་༩ཉིན་སྤེལ། འཛམ་གླིང་མཉམ་འབྲེལ་རྒྱལ་ཚོགས་ཀྱི་གོ་ལའི་ཁོར་ཡུག་ཚོགས་ཆེན་ཐེངས་ ༢༣ (COP23) ཐོག་བོད་མིའི་སྒྲིག་འཛུགས་ཀྱི་སྐུ་ཚབ་གཉིས་ཕེབས་པའི་སྐོར་གྱི་གནས་ཐོན་འདུག
དེ་ཡང་དབུས་བོད་མིའི་སྒྲིག་འཛུགས་དྲ་གནས་སུ་སྤེལ་བར་གཞིགས་ན། ཕྱི་ལོ་ ༢༠༡༧ ཟླ་ ༡༡ ཚེས་ ༦ ནས་ ༡༧ བར་འཛམ་གླིང་མཉམ་འབྲེལ་རྒྱལ་ཚོགས་ཀྱི་གོ་ལའི་ཁོར་ཡུག་ལྷན་ཚོགས་ཐེངས་ ༢༣ (COP23)དེ་བཞིན་འཇར་མན་ Germany རྒྱལ་ས་བྷོན་ Bonn ནང་ཚོགས་ཡོད།
གོ་ལའི་ཁོར་ཡུག་ལྷན་ཚོགས་འདི་ནི་འཛམ་གླིང་ནང་ཁོར་ཡུག་ཐོག་ལྷན་ཚོགས་ཆེ་ཤོས་ཡིན་ཞིང༌། ལྷན་ཚོགས་སྐབས་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཚོགས་མིའི་ཁོངས་ནས་རྒྱལ་ཁབ་ ༡༩༧ སྐུ་ཚབ་འཐུས་མི་དང༌། རྒྱལ་ཁབ་འདྲ་མིན་གྱི་དབུ་ཁྲིད་དང་སྲིད་གཞུང་ཁག་གི་སྐུ་ཚབ། ཁོར་ཡུག་ཚན་རིག་པ་དང་ཉམས་ཞིབ་པ། དེ་བཞིན་ཁོར་ཡུག་སྲུང་སྐྱོབ་ལས་འགུལ་བ་སོགས་མཉམ་ཞུགས་གནང་འདུག་པ་མ་ཟད། བོད་མིའི་སྒྲིག་འཛུགས་ཕྱི་དྲིལ་ལས་ཁུངས་ཁྱབ་ཁོངས་བོད་ཀྱི་སྲིད་བྱུས་ཉམས་ཞིབ་ཁང་གི་ཁོར་ཡུག་ཉམས་ཞིབ་པ་འཛམ་ལྷ་བསྟན་པ་རྒྱལ་མཚན་ལགས་དང་བདེ་ཆེན་དཔལ་མོ་ལགས་གཉིས་ཀྱང་ཕེབས་འདུག
ཁོང་གཉིས་ཀྱིས་ཐེངས་འདིར་ལྷན་ཚོགས་སྐབས་བོད་མཐོ་སྒང་གི་ཁོར་ཡུག་དེ་འཛམ་གླིང་སྤྱི་ཡོངས་ལ་གལ་གནད་ཆེན་པོ་ཇི་འདྲ་ཆགས་མིན་དང༌། གོ་ལའི་གནམ་གཤིས་འགྱུར་ལྡོག་མྱུར་བར་བརྟེན་བོད་མཐོ་སྒང་གི་ཁོར་ཡུག་ལ་ཤུགས་རྐྱེན་ངན་པ་ཇི་བྱུང་གསལ་འདོན་གནང་བཞིན་འདུག དེ་ཡང་ཉམས་ཞིབ་པ་ཁོང་གཉིས་ཀྱིས་བཏོན་པའི་བོད་མཐོ་སྒང་གི་ཁོར་ཡུག་གི་སྙན་ཐོ་ལྟར་ན། བོད་ནི་འཛམ་གླིང་ཡང་ཐོག ཅེས་གྲགས་ཤིང་ཁོར་ཡུག་ཐོག་ནས་བོད་མཐོ་སྒང་གི་ས་ཆ་འདི་ཧ་ཅང་གནད་འགག་ཆེན་པོ་ཞིག་དང་གོ་ལ་སྤྱིའི་ཁོར་ཡུག་གི་གནས་སྟངས་ཐོག་ལའང་ཧ་ཅང་འབྲེལ་བ་ཆེན་པོ་ཆགས་ཡོད། ལྷག་པར་འཛམ་གླིང་ལྷོ་བྱང་གི་སྣེ་གཉིས་ཕུད་འཁྱགས་རོམ་མང་ཤོས་དེ་བོད་མཐོ་སྒང་ནང་ཡོད་འདུག དེར་བརྟེན་འཁྱགས་རོམ་དེ་དག་ལས་བོད་ཀྱི་གཙང་ཆུ་ཆེ་ཁག་མང་པོ་ཞིག་ཨེ་ཤི་ཡའི་རྒྱལ་ཁབ་མང་པོའི་ནང་མི་འབོར་ཐེར་འབུམ་ཙམ་གྱི་འཚོ་བའི་རྟེན་གཞིར་གྱུར་ཡོད་པ་གསལ།
ཐེངས་འདིར་ཕི་ཇི་ Fiji ཡུལ་གྱིས་གཙོ་འགན་ཐོག་ཁོར་ཡུག་ཚོགས་ཆེན་གྱི་དགོས་དམིགས་གཙོ་བོ་ནི། དེ་སྔ་རྒྱལ་ས་པེ་རི་སིར་ལྷན་ཚོགས་ཐེངས་ ༢༢ སྐབས་རྒྱལ་ཁབ་ ༢༠༠ ཙམ་གྱིས་ཁོར་ཡུག་སྲུང་སྐྱོབ་ཀྱི་སྲིད་བྱུས་ལག་བསྟར་གནང་རྒྱུའི་ཁས་ལེན་གནང་བའི་འབྲུ་དོན་དེ་དག་ལག་བསྟར་དོན་འཁྱོལ་ཇི་ཙམ་ཡོང་ཐུབ་མིན་དང་མཇུག་སྐྱོང་ཇི་ལྟར་གནང་ཐབས་སོགས་ལ་དཔྱད་ཞིབ་གནང་ཆེད་ཡིན་འདུག ལྷན་ཚོགས་ཐེངས་ ༢༢ དེ་ཕྱི་ལོ་ ༢༠༡༥ ཟླ་ ༡༢ ནང་ཚོགས་འདུག སྐབས་དེར་གནད་དོན་གཙོ་བོ་ནག་རྫས་དུག་རླངས་ཉུང་དུ་གཏང་རྒྱུ་དང༌། འབྱོར་ལྡན་རྒྱལ་ཁབ་ཚོས་དབུལ་ཞིང་ཕོངས་པའི་ཡུལ་གྲུ་ཁག་ལ་ཁོར་ཡུག་འགྱུར་ལ་བརྟེན་ནས་འཕྲད་བཞིན་ཆུ་ལོག་དང་དྲག་ཆར་རླུང་ཚུབ་སོགས་ཀྱི་དཀའ་ངལ་དེ་དག་ལ་གདོང་ལེན་བྱེད་སྐབས་མཐུན་འགྱུར་རོགས་རམ་ཇི་འདྲ་གནང་དགོས་མིན་ཐད་དཔྱད་ཞིབ་གནང་འདུག
ཐེངས་འདིར་གོ་ལའི་ཁོར་ཡུག་ཚོགས་ཆེན་ཐེངས་ ༢༣ དབུ་འབྱེད་མཛད་སྒོའི་གཏམ་བཤད་སྐབས་འཛིན་སྐྱོང་དྲུང་ཆེ་ལྕམ་སྐུ་པེ་ཊི་ཤི་ཡ་ Patricia Espinosa མཆོག་གིས་པེ་རི་སི་ཁོར་ཡུག་སྲུང་སྐྱོབ་ཀྱི་ཡིག་ཆར་མཚན་རྟགས་འགོད་མཁན་རྒྱལ་ཁབ་ ༡༦༩ བྱུང་བར་བསྔགས་བརྗོད་རྒྱ་ཆེ་གནང༌།
གོ་སྒྲིག་ཞུ་མཁན་ཕི་ཇི་ཡུལ་ལྟར་བོད་མཐོ་སྒང་ལའང་ཕྱི་ལོ་ ༢༠༡༦ ལོ་ནས་བཟུང་གོ་ལའི་གནམ་གཤིས་འགྱུར་ལྡོག་གིས་རྐྱེན་པས་རང་འབྱུང་གོད་ཆག་ཧ་ཅང་མང་པོ་ཞིག་ཐོག་ནས་དཀའ་ངལ་ཧ་ཅང་འཕྲད་བཞིན་ཡོད་པ་དང༌། ལྷག་པར་འདས་པའི་ལོ་གཉིས་རིང་བོད་ཀྱི་ས་ཁུལ་མང་པོ་ཞིག་ནང་ཆུ་ལོག་དང་ས་རུད་ཀྱི་དཀའ་ངལ་ཧ་ཅང་འཕྲད་པ་དེ་དག་ལྷན་ཚོགས་ཐོག་གསལ་འདོན་གནང་རྒྱུ་བོད་མིའི་སྐུ་ཚབ་ཚོའི་དམིགས་ཡུལ་གཙོ་བོ་ཆགས་ཡོད་སྐོར་བསྟན་པ་རྒྱལ་མཚན་ལགས་ཀྱིས་གསུངས།
ཕྱོགས་མཚུངས་བདེ་ཆེན་དཔལ་མོ་ལགས་ཀྱིས། འཛམ་གླིང་ནང་གཙང་པོ་གལ་ཆེ་ཤོས་དང་རྒྱ་ཆེ་ཤོས་རྣམས་བོད་མཐོ་སྒང་ནས་བབ་བཞིན་ཡོད་པ་མ་ཟད། གཙང་ཆུ་དེ་དག་པ་ཀི་སི་ཐན་དང་རྒྱ་གར། བལ་ཡུལ། བྷང་ལ་དེ་ཤི། འབར་མ། ཐེ་ལེན་ཌི། ལའོ་སི། ཀེམ་བྷོ་ཌི་ཡ། ཝི་ཏི་ནམ། རྒྱ་ནག་བཅས་འཛམ་གླིང་ནང་མི་འབོར་མང་ཤོས་ཡོད་པའི་རྒྱལ་ཁབ་ཀྱི་ཡུལ་མིའི་འཚོ་བའི་རྟེན་གཞི་ཆགས་ཡོད། དེར་བརྟེན་མཐོ་སྒང་བོད་ཀྱི་ཁོར་ཡུག་ཐོག་འཛམ་གླིང་སྤྱི་ཚོགས་ཀྱིས་སྣང་ཆུང་བྱས་ནས་འཇོག་ཐབས་མེད། ཅེས་གསུངས།
དེ་ཡང་གཞི་རྩའི་ཁོང་གཉིས་ཀྱིས་བོད་མཐོ་སྒང་གི་ཁོར་ཡུག་སྲུང་སྐྱོབ་ཆེད་དོན་ཚན་ ༡༠ ཅན་གྱི་ཞུ་སྐུལ་ཡིག་ཆ་འགྲེམས་སྤེལ་གནང་བཞིན་འདུག དེའི་ཁོངས་ནས་གཙོ་བོ་རྒྱ་ནག་གཞུང་གིས་བོད་ཀྱི་ཁོར་ཡུག་སྲུང་སྐྱོབ་ཆེད་ཁ་ཞེ་གཉིས་མེད་ཐོག་ནས་སྲིད་བྱུས་ལག་བསྟར་གནང་དགོས་པ་དང༌། བོད་ཀྱི་གཙང་ཆུ་རྒྱུག་སའི་གཤམ་འོག་ཁྱིམ་མཚེས་རྒྱལ་ཁབ་ཁག་གིས་བོད་ཀྱི་གཙང་པོ་དེ་དག་སྲུང་སྐྱོབ་ཆེད་མཉམ་རུབ་ཐོག་ནས་ལས་འགུལ་སྤེལ་དགོས་པ། རྒྱལ་སྤྱིའི་སྤྱི་ཚོགས་དང་འཛམ་གླིང་མཉམ་འབྲེལ་རྒྱལ་ཚོགས་ཀྱིས་བོད་མཐོ་སྒང་གི་ཁོར་ཡུག་གནད་དོན་དེ་གཙོ་བོར་འཛིན་ནས་གོ་ལའི་ཁོར་ཡུག་སྲུང་སྐྱོབ་བྱེད་དགོས་པ་མ་ཟད། འབྱུང་འགྱུར་ཡང་མུ་མཐུད་གོ་ལའི་ཁོར་ཡུག་ལྷན་ཚོགས་སྐབས་ཚང་མར་བོད་ཀྱི་ཁོར་ཡུག་སྐོར་ངེས་པར་དུ་གླེང་སློང་དགོས་པ་སོགས་འཁོད་འདུག
དེ་བཞིན་ཁོང་རྣམ་གཉིས་ཀྱིས་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་གོ་ལའི་ཁོར་ཡུག་སྲུང་སྐྱོབ་ཐོག་ཐུགས་བརྩོན་ཇི་ཙམ་མཛད་བཞིན་ཡོད་པ་གསལ་འདོན་གནང་བ་དང་སྦྲགས་ཏཱ་ལའི་བླ་མས་ཁོར་ཡུག་ཐོག་སྩལ་བའི་བཀའ་སློབ། Dalai Lama on Environment ཅེས་པའི་ཕྱག་དེབ་ཚོགས་བཅར་བ་རྣམས་ལ་འགྲེམས་སྤེལ་གནང་འདུག
ལྷན་ཚོགས་སྐབས་དང་བསྟུན་འཇར་མན་རྒྱལ་ས་བྷོན་ས་གནས་བོད་རིགས་ཚོ་ལའང་ཉམས་ཞིབ་པ་གཉིས་པོས་ཕྱི་ཚེས་ ༡༢ ཉིན་ཁོར་ཡུག་སྐོར་གསུང་བཤད་གནང་རྒྱུ་ཡིན་འདུག་པ་བཅས།།


text:
Wednesday, June 20, 2012
ཨ་རི་ནས་ཡིན་པའི་མཐོ་རིམ་སློབ་མ་ཞིག་དང་མཉམ་དུ་སེམས་ཁམས་རིག་པའི་སྐོར་བགྲོ་གླེང་བྱས་པ།
ཞོགས་པ་ཆུ་ཚོད་ལྔ་པའི་སྐབས་སུ་ལངས་ནས་གཙུག་ལག་ཁང་ལ་སྐོར་བར་སོང་བས་སྐོར་ལམ་ནང་གི་གཡས་གཡོན་ལྗོན་ཤིང་གི་རྩེ་རུ་བྱེའུ་ཆུང་འཇོལ་མོའི་གསུངས་སྐད་རྣ་བ་རུ་སྙན་ཅིང་། དྲི་ཞིམ་བསང་གི་དུད་སྤྲིན་སྣ་རུ་ཞིམ་པ། ཞོགས་པའི་བསིལ་རླུང་དྲང་མོའི་གཟུགས་པོར་བདེ་བ་སྟེར་ཞིང་སྐོར་ལམ་ནང་དུ་རྒན་གོག་རྣམས་ཀྱིས་ཆལ་ཆོལ་ཁ་འདོན་ལ་བྲེལ་བ་རྣམས་ཀྱང་མི་ཉུང་བ་ཞིག་མཐོང་རྒྱུ་འདུག སྐོར་ལམ་ནང་ནས་ཕ་ཡུལ་གཅིག་པའི་ཨ་ནེ་མདོ་སྒྲོན་དང་འཕྲད་བྱུང་བས་མོ་རང་འདོད་པ་ལྟར་ངོས་ཀྱི་ཚ་མོ་གཉིས་དང་བཅས་ང་ཚོ་ཚང་མ་མོ་རང་ནང་དུ་ཞོགས་ཟས་ལ་སོང་། ཉིན་མོ་འདི་ནི་གོང་ས་སྐྱབས་མགོན་ཆེན་པོའི་སྐུ་ཡི་བླ་གཟའ་ལྷག་དཀར་གྱི་ཉིན་མོ་ཞིག་ཀྱང་ཡིན་པས་མེ་ལོག་སོགས་ལམ་བར་རྣམས་སུ་བོད་རིགས་ན་གཞོན་བོད་ཆས་སྤྲད་པ་མི་ཉུང་བ་ཞིག་མཐོང་རྒྱུ་འདུག
ཁ་སང་དུས་ཆད་བྱས་པ་ནང་བཞིན་ཕ་ཡུལ་གཅིག་པའི་ན་གཞོན་ཨ་རྦོ་དགའ་སྐྱེད་ཀྱི་འདོད་མོས་ལྟར་ཉིན་རྒྱབ་ཆུ་ཚོད་གཉིས་པའི་སྐབས་སུ་ཨ་རི་བ Columbia University Medical Center སློབ་མ་Sara Lewis སེམས་ཁམས་རིག་པའི་སྐོར་དང་མ་ཟད་མི་ལ་དཀའ་ངལ་འཕྲད་པའི་སྐབས་སུ་གདོང་ལེན་བྱེད་སྟངས་སྐོར་དྲི་བ་དྲིས་ལན་བྱས་པས་ཁོང་གཉིས་ཧ་ཅང་དགའ་བོ་བྱུང་སོང་། ཉིན་ཤས་ནང་ངོས་ཀྱི་བསྡད་ས་ནི་ཆོས་གྲོགས་ལྕམ་སྤྲུལ་བློ་བཟང་རྒྱ་མཚོ་རིན་པོ་ཆེའི་གཟིམས་ཆུང་ནང་དུ་ཡིན་སྟབས་རིན་པོ་ཆེའི་ཞབས་ཕྱི་བ་གྲྭ་པ་གཉིས་ཡོད་པས་ཁོང་གཉིས་ནས་ངོས་ལ་ཟས་གོས་གནས་མལ་སོགས་གང་ཐད་ནས་ཧ་ཅང་ཡག་པོ་གནང་གི་འདུག དེང་སང་གི་དུས་ཚོད་འདིར་རྡ་རམ་སའི་གནམ་གཤིས་ནི་ལོ་གཅིག་གི་ནང་ཚ་བ་ཆེ་ཆུང་སོགས་ཧ་ཅང་རན་པོ་དང་ཡག་ཤོས་རེད་ཅེས་བཤད་ཀྱི་འདུག
རྡ་སའི་རི་བསེབ་འདིའི་ནང་དུ་བོད་རིགས་གཙོར་བྱས་པའི་མི་རིགས་སྣ་མང་འདུས་སའི་ཚོང་འདུས་ཞིག་ཡིན་ལ། རྒྱ་གར་སོགས་འབྱོར་ལྡན་ཡུལ་སྐོར་བ་འཁྱམས་སའི་ལྟེ་གནས་ཞིག་ཀྱང་ཡིན། གསར་འབྱོར་སོགས་ཉམས་ཆུང་བོད་རིགས་འགའ་ཡིས་བག་ལེབ་དང་ལ་ཕུད་གཙོང་ནས་སྐྱོ་གདོང་བསྟན་ས་ཞིག་ཀྱང་ཡིན་ལ། སྐུ་དྲག་སོགས་མི་ཚང་འབྱོར་ལྡན་འགའ་ཡིས་ཕྱུགས་པོའི་ཕ་གཞིས་ཞིག་ཀྱང་ཡིན། ཕྱི་མ་དོན་དུ་གཉེར་ནས་འདོད་ཡོན་ལ་མངོན་ཞེན་ལྡོག་ཅིང་ཚེ་མཚམས་བྱས་པའི་ཆོས་ཀྱི་གྲོང་ཁྱེར་ཞིག་ཀྱང་ཡིན་ལ། ཚེ་འདི་དོན་དུ་གཉེར་ནས་ཆོལ་ཁ་དང་ཆོས་ལུགས་འཐེན་ཁྱེར་བྱེད་སའི་ཆགས་སྡང་གི་གྲོང་ཁྱེར་ཞིག་ཀྱང་ཡིན། གང་ལྟར་རྡ་ས་འདི་ནི་སྤྱན་རས་གཟིགས་དངོས་སུ་བཞུགས་སའི་རི་བོ་པོ་ཏཱ་ལ་ཡིན་པ་ནི་གུས་པའི་རྟོགས་འཆར་ཡིན།
Subscribe to: Post Comments (Atom)


text:
རྒྱ་རྒྱུག་པས་བརྡུང་ན། གསུང་བོད་སྐད་བྱོན།
གཞོན་སྐྱེས་ཡིན་ཟེར་བའི་སྤེན་ཚེས་བང་ཆེན་གསར་ཤོག་ཐོག་མངོན་གསལ་དོད་པོས་སྔ་ཚིག་ཕྱི་འགལ་དང་རང་མགོ་ཆུ་འདྲེན་གྱི་གཏམ་འགའ་གླེང་ཡོང་བ་མཐོང་དུས། ཤ་ཚ། བསམ་བློ་གཏོང་སྟངས་ནོར་འདུག་སྙམ་ནས་ལན་རྒྱག་རིན་མ་མཐོང་ཡང༌། ཁོ་པའི་རྩོམ་ཡིག་གི་མཇུག་ཙམ་དུ། “རྒྱ་གཞུང་གིས་ཁྱོད་ཀྱིས་བཤད་པའི་ཀྲང་ཅིང་ལི་ཡང་ཁོ་རང་གིས་རང་ཚོད་བྱས་ཏེ་བྱས་པ་རེད་ཟེར་ན། ཁྱོད་ལ་ལན་ཅི་ཞིག་ཡོད།” ཟེར་དྲི་བ་ཞིག་བསྐུལ་འདུག་པར་བརྟེན། གཏམ་ལ་གཏམ་ལན་མེད་ན་ལྐུག་པའི་ཚུལ་དང༌། ཟས་ལ་ཟ་ལན་མེད་ན་སྤྲང་པོ་ཚུལ་ཞེས་པའི་དཔེ་ལྟར་ལན་ཞིག་རྒྱག་དགོས་པ་མཐོང༌། དེ་ཡང༌།
སྤེན་ཚེའི་རྩོམ་ཡིག་འགོ་དེར་“ཏུའུ་ཞིན་ཡུས་ཀྱིས་༼ཏཱ་ལའི་རུ་ཚོགས་ཀྱི་མང་གཙོ་ནི་ཕྱི་མཛེས་ནང་སྟོང་ཙམ་རེད་༽རེད་ཟེར་བར་དགག་ལན་ཞིག་མཐོང༌། མགོ་ནས་མཇུག་བར་ཐེངས་གཅིག་བཀླགས་ཀྱང་གནད་ལ་འཁེལ་བའི་ལན་ཞིག་ཡོད་པ་ནི་མཐའ་མཇུག་༼༼དེ་ལས་གཞན་མ་མཐོང་”ཞེས་འཁོད་འདུག་པ་ལྟར། རྒྱ་རྡུང་ཁོ་བོས་འདི་ལོའི་ཕྱི་ཟླ་ ༦ པའི་ནང་རྒྱ་ནག་གཞུང་གི་བརྒྱུད་སྐུལ་དྲིལ་སྒྲགས་པ་རྒྱ་མི་ཏུའུ་ཤིན་ཡུས་ཟེར་བས་མི་བདེན་རྫུན་སྒྲིག་གིས་རྒྱ་ནག་མི་རིགས་གསར་ཤོག་དང་དྲ་རྒྱའི་ནང་༼བཙན་བྱོལ་བོད་མིའི་སྤྱི་ཚོགས་ཀྱི་མང་གཙོ་ནི་ཕྱིའི་རྣམ་པ་ཙམ་རེད་༽ཅེས་དམའ་འབེབས་འཁྱོག་བཤད་བྱས་པར་དེ་མ་ཐག་ཁོ་བོས་བོད་མི་ཞིག་ཡིན་པའི་འཁུར་བླངས་ཏེ་རྒྱལ་སྤྱིའི་ནང་རྒྱ་ཡིག་གི་དྲ་རྒྱ་ཆེ་ཤོས་ཡིན་པའི་བོ་ཞུན་དྲ་རྒྱ་བརྒྱུད། རྒྱ་ཡིག་ཐོག་དགག་ལན་རྩོམ་ཡིག་ཐེངས་གསུམ་སྤེལ་རེས་བྱས་རྗེས་སུ། ཏུའུ་ཅན་ཁོ་པས་དོན་འདིར་རྩོད་གླེང་བྱེད་རྒྱུའི་སྤྲོ་བ་ཡང་སླེབ་ཀྱི་མི་འདུག་ཟེར་སྡུག་སྐད་ཤོར་བཞིན་ཕམ་ཁ་འཁུར་སྟེ་དུས་དེ་ནས་བཟུང་ཁུ་སིམ་མེར་སྡོད་དགོས་བཟོས་ཡོད། འདིས་རྒྱ་ནག་གཞུང་དང་རྒྱ་ནག་གཞུང་གི་བརྒྱུད་སྐུལ་དྲིལ་བསྒྲགས་ཀྱི་བརྒྱུད་ལམ་དང་དྲིལ་བསྒྲགས་པ་རྣམས་ལ་རྒྱ་རྡུང་ཁོ་བོས་དངོས་དོན་བདེན་པའི་ལན་གྱིས་ཚར་བཅད་ཡོད་པ་གོང་གི་སྤེན་ཚེ་ཁྱོད་ཀྱི་རྩོམ་དོན་ལས་གསལ་པོར་ཁས་བླངས་པ་བསྟན་ཡོད་ཀྱང༌། ཁྱོད་ཀྱི་རྩོམ་ཡིག་གི་མཇུག་དེར་ཁོ་བོས་“ཕྱི་ཚུལ་གྱི་རྣམ་པ་ཞིག་རེད་དམ་”ཞེས་ཕར་ལྡོག་དྲི་བྱས་ཏེ་གསལ་སྟོན་བྱས་པའི་གོ་དོན་རྟོགས་མ་ཐུབ་པར། ད་དུང་“ཉམས་དམའ་བའི་དྲི་ཚིག་གཅིག་ལས་ཕྱི་མཛེས་ནང་སྟོང་ཙམ་མ་རེད་ཅེས་ཚིག་ཐག་བཅད་མ་ཐུབ་པ་”ཟེར་བ་ནི་སྔ་ཚིག་ཕྱི་འགལ་ཞིག་ཡིན་པ་སྤེན་ཚེ་ཁྱོད་གདན་ས་ཆེན་པོར་རིག་ལམ་སྦྱོང་བཞིན་པ་ཞིག་གིས་མི་ཤེས་པ་ཡ་རེ་ང༌། དེ་མིན་ན་“མདའ་མོ་འཕེན་མི་འདོད་པར། གཞུ་མོ་བཅག་འདོད་”ཡོད་པ་ཁྱེད་རང་ཡིན་པ་གསལ་པོ་རེད།
“ད་ལྟ་བཙན་བྱོལ་བོད་མིའི་མང་གཙོ་ནི་ཕྱི་མཛེས་ནང་སྟོང་ཙམ་མིན་པར་ཕྱི་གསལ་ནང་གསལ་གྱི་དྲང་པོའི་གཞུང་ཞིག་ཡིན།” པ་སྤེན་ཚེ་ཁྱོད་ཀྱིས་ཁས་བླངས་ཀྱི་ཡོད་ན། ཇི་ལྟར་“ཤ་ཞིམ་པོ་ལ་ཁའི་སྤྱང་ཀིས་ཟོས། ཁག་ངན་པ་ཨ་ཆེ་ཝ་མོར་བཀལ།” “ཁྱི་རྐུན་ཐམས་ཅད་འོ་ཟངས་ཁ་ནས་མཐུན།” ཟེར་བ་དང༌། “མགོ་བོ་གཏད་ས་ནས་ཀླད་པ་ཕུག་ཡོང་བའི་”གནད་དོན་རྣམས་ཁུངས་ལུང་རྒྱུ་མཚན་དྲངས་ཏེ་རྒྱ་ཆེའི་གསར་ཤོག་ཀློག་པོའི་སྤྱན་མངར་བསྟར་ཏེ་བདེན་བརྫུན་གྱི་རྣམ་དབྱེ་དང་དཀར་ནག་གི་དབྱེ་བ་གཅད་དེ་དྲང་པོའི་གཞུང་བསྲངས་མི་ཕོད་པར། སྦུག་སྦུག་གསང་གསང་དང༌། མུན་ནག་སྦར་མྱུལ་ཙམ་གྱིས་ལྐོག་ནས་སྐྱོན་འདོགས་བྱས་པ་ནི་ཁ་བཤད་གཏམ་དང་སེམས་ནང་བསམ་པ་གཉིས་ཁ་ཞེ་མི་མཚུངས་པ་ཞིག་རེད། དེ་ལས་རྒྱ་རྡུང་ཁོ་བོས་གསར་ཤོག་ཐོག་མངོན་གསལ་དོད་པོས་“རང་ཚོད་ཟིན་མ་ཐུབ་པའི་མི་ཁག་གཅིག་”ཅེས་བཤད་པར་ནུས་པ་ནི། ཁྱོད་དང་ཁྱོད་འདྲ་བའི་རྒྱབ་སྐྱོར་བ་རྣམས་ཀྱིས་སྔར་བོད་ནང་གདན་ས་ཁག་ཏུ་ཁ་དཔེ་ཡོད་པ་བཞིན་“ཟླ་གམ་འོག་གི་མུར་རྫོག་ཞུས་”པ་ལས་ཅུང་མི་ལེགས་སམ།
ཁྱོད་ཀྱི་བཤད་པ་ལྟར་རྒྱ་རྡུང་ཁྱེད་ཀྱིས་དྲང་མོ་མདའ་འདྲ་བའི་སྐད་ཆ་ཞིག་ནི། “མི་ཚེ་གང་བོར་དཀའ་སྡུག་མྱོང་བའི་རྒས་འཁོགས་གཅིག་གིས་སེམས་ནང་གི་བདེ་སྡུག་སྐད་ཆ་ཤོད་ས་མེད་པར་གྲོགས་མེད་གཅིག་པུར་ཁེར་རྐྱང་དུ་ལུས་”པ་དངོས་བདེན་ཡིན་ནའང༌། གནད་དགག་ཐུག་ས་ནི། ཨ་ལོ་ཆོས་མཛད་ཚེ་རིང་རྡོ་རྗེས་བོད་ནང་རྒྱ་དམར་གཞུང་གི་བཙན་གནོན་འོག་བཞག་པའི་གྲོས་མཐུན་དོན་ཚན་བཅུ་བདུན་ཞེས་པར་ངོ་རྒོལ་བྱེད་མཁན་གྱི་མི་མང་འཐུས་མི་ཡིན་པ་དང༌། རྒྱ་གར་ནང་འབྱོར་རྗེས་སྦེལ་ཀོབ་ལུགས་བསམ་གཞིས་སྒར་དུ་མཉམ་འབྲེལ་མཉམ་དུ་ཨ་ཞོམ་ལས་སྣོན་བཟོ་གྲྭ་བཙུགས་ཏེ་མི་མང་ལ་ཕན་ཐོགས་བྱུང་ཚུལ་ལ་རྩོད་གཞི་མེད་ཀྱང༌། མཐར་མཉམ་འབྲེལ་གྱི་འགན་འཛིན་དང་འགལ་ཟླ་བྱུང་སྟེ་དཀའ་ངལ་འཕྲད་སྐབས། མར་འགྱེལ་ས་ནས་ཡར་ལངས་ཐབས་མ་བྱས་པར། ལོ་བརྒྱ་སྨན་ཐུང༌། འཆི་ཁར་དུག་ཐུང་བའི་དཔེ་ལྟར་ཁོ་པས་དང་པོ་ངོ་རྒོལ་རྒྱག་སའི་རྒྱ་དམར་གཞུང་ལ་མགོ་བཏགས་པ་མ་ཟད། རྒྱ་དམར་གཞུང་གིས་དྲིལ་བསྒྲགས་བྱེད་པའི་བེད་སྤྱོད་འོག་ཕྱིན་པ་དེས་རང་མི་དགོས་ལྟོ་ཚང་ཕུང་པས་ལན་ཡོད་པ་དེ་གསལ་པོར་ཤེས་དགོས།
གནས་ཚུལ་དེ་དག་སྤེན་ཚེ་ཁྱོད་ཀྱི་བཤད་པ་ལྟར་“རྒྱ་ལ་སྦ་གསང་ཐུབ་ཀྱང་བོད་ལ་གསང་མི་ཐུབ་” ཅེས་མི་ཤེས་ཤེས་ཁུལ་དང་མི་འཇོན་འཇོན་མདོག་བྱེད་དབང་དུ་བཏང་ཡང༌། དེ་ནི་ཁྱོད་ཙམ་གྱིས་མི་ཤེས་ཀྱང་དོ་སྣང་ཅན་གྱི་མི་ཚང་མས་ཤེས་པའི་གནས་ཚུལ་གསར་པ་སྦ་གསང་བྱེད་དགོས་པ་ཞིག་མིན་པར་སྔ་ས་ནས་ཡོངས་གྲགས་སུ་ཡོད་པ་ཞིག་སྟེ། ཨ་ཆོས་ཚེ་རྡོར་རང་ཉིད་ནས་ཕྱོགས་བསྒྲིགས་བྱས་ཏེ་རྒྱ་ནག་མི་རིགས་དཔེ་བསྐྲུན་ཁང་ནས་པར་བསྐྲུན་བྱས་པའི་༵བོད་ཀྱི་གནས་ལུགས་བདེན་འཛིན་སྒོ་ཕྱེ་བའི་མདེ་མིག་ཀཀཟེར་བའི་དེབ་གཅིག་བཏོན་ཡོད་པ་དེའི་ནང་ཨ་ཆོས་རང་ཉིད་དང་འབྲེལ་བའི་བོད་ཕྱི་ནང་གཉིས་ཀྱི་གནས་ཚུལ་ཡོད་དོ་ཅོག་ཕྱི་ལོ་ ༡༩༨༦ ནས་རྒྱ་བསྒྲགས་བོད་བསྒྲགས་བྱས་ཟིན་ཞིང༌། ལོ་རབས་དགུ་བཅུའི་ནང་དུ་ཐོན་པའི་༼ཟླ་གསར་༽ཞེས་པའི་བོད་ཡིག་གི་དུས་དེབ་ནང་དུའང་བཀོད་ཡོད་ལ། ཉེ་བའི་ལོ་ཤས་ནང་བཙན་བྱོལ་བོད་མིའི་སྤྱི་ཚོགས་ནང་བྱས་པ་ཅན་གྱི་བཀའ་ཟུར་གཉིས་ནས་ཀྱང་རང་སོ་སོའི་ལོ་རྒྱུས་ཀྱི་དེབ་ཐེར་ནང་ཁྱོད་ཀྱིས་བཤད་པ་ལས་ལྷག་པའི་གནས་ཚུལ་མང་པོ་ཡོངས་གྲགས་སུ་ཡོད་པ་ཁྱོད་ཀྱི་མགོ་རུལ་བ་རྣ་བས་མ་འཚོར་རམ།
ལར་ནས་རྒྱ་དཔོན་ཀྲང་ཆིང་ལི་ནི་རྒྱ་དམར་གཞུང་ནང་གི་བོད་ལ་དབང་བསྒྱུར་བྱེད་མཁན་གྱི་བཀོད་ཇུས་པ་གཙོ་གྲས་དང་བོད་རང་སྐྱོང་ལྗོངས་ཏང་སྲིད་དམག་གསུམ་གྱི་དབང་ཆ་གཅིག་ཏུ་བསྡུས་པའི་རྒྱ་དམར་གཞུང་གི་ཚབ་བྱེད་མི་སྣ་དེ་དང༌། གཞན་ཟེར་རྗེས་འབྲངས་དང་རང་ཚོད་མ་ཟིན་པའི་རྡ་སའི་བེུད་ཕལ་པ་དེ་དག་དང་བསྡུར་བ་བྱས་ལུགས་ལ་བལྟས་ན། དངོས་གནས་ཁྱོད་ཀྱི་སྲིད་དོན་གྱི་ལྟ་ཚུལ་འདི། ཁྱོད་ཀྱིས་རྩོམ་དོན་ནང་བསྔགས་འོས་སུ་གྱུར་བའི་ཨ་ཆོས་ཚེ་རྡོར་དང་གཉིས་སུ་མེད་པ་ནི་ཡ་རེ་ངའོ།
དེས་ན། མི་རྒན་པོའི་ཁ་ལ་ཉོན། ཇ་ཞིམ་པོའི་བྲོ་ལ་ལྟོས།ཞེས་བོད་མིའི་ཁ་དཔེ་བཞིན། ཁྱོད་ཀྱིས་ངུར་སྨྲིག་འདུལ་བ་འཛིན་པའི་རབ་བྱུང་བ་རྣལ་མ་ཞིག་བྱེད་འདོད་ན་རང་འཁྲིའི་དཔེ་ཆ་ལྟས་ཏེ་བླང་དོར་སྤང་བླང་ཚུལ་བཞིན་ཉམས་སུ་བླངས་དགོས་པ་ལས། གཞན་ཟེར་རྗེས་འབྲངས་དང་དགྲ་གཉེན་དབྱེ་མི་ཤེས་པར་སྲིད་དོན་ལས་སུ་ཞུགས་ཆེ་ན། “སྟག་མཆོང་སར་ཝ་མཆོངས། ཝ་གྲོ་ལུ་མ་སྐེད་ཚིགས་ཆགས་ཡོང་”ཞེས་རང་ཁམས་པའི་དཔེ་ལྟར་ཡོང་མ་སྲིད་པ་མ་ཡིན་ནོ།། རྡ་ས་ནས་རྒྱ་རྡུང་ཚེ་དབང་གིས་༢༠༡༠།༡༡།༢༥ལ་བྲིས་པའོ།།


text:
སྤྱི་ལོ༢༠༡༦ལོའི་ཟླ་བ༥པའི་ཚེས༡༡རེས་གཟའ་ལྷག་པའི་ལྷ་ས་གྲོང་ཁྱེར་ཁུལ་གྱི་མཐོ་འབྲིང་བོད་ཡིག་སློབ་དཔྱོད་བྱེད་སྒོའི་དུས་གཏན་ཉིན།བོད་ལྗོངས་སློབ་གྲྭ་ཆེན་མོའི་རིག་གཞུང་སློབ་གླིང་གི་དགེ་རྒན་ཆེན་མོ་སྐུ་གཞོན། ཞིབ་འཇུག་སློབ་མའི་སློབ་དཔོན། ཚད་མ་རིག་པའི་དགེ་བའི་བཤེས་གཉེན་ཉི་མ་ལགས་ནས། ལྷ་ས་གྲོང་ཁྱེར་རྒྱུན་མཐུད་སློབ་གསོའི་སློབ་གྲྭའི་ནང་དུ་ལྷ་ས་གྲོང་ཁྱེར་གྱི་ཤར་ཁུལ་གྱི་བོད་ཡིག་དགེ་རྒན(ལྷ་ས་པེ་ཅིང་ཚོད་ལྟའི་སློབ་གྲྭ། ལྷ་ས་ཅང་སུའུ་ཚོད་ལྟའི་སློབ་གྲྭ།ལྷ་ས་གྲོང་ཁྱེར་མཐོ་འབྲིང་གཉིས་པ། ལྷ་སའི་མངའ་རིས་མཐོ་འབྲིང)དང་། ལྷ་ས་ནག་ཆུའི་མཐོ་འབྲིང་གཉིས་པའི་ཐོས་པ་གསོག་པར་སྤྲོ་ཞིང་། ཤེས་པ་རྒྱ་སྐྱེད་ལ་མཉེས་པའི་བོད་ཡིག་དགེ་རྒན་རྣམས་ལ་མཐོ་འབྲིང་བོད་སྐད་ཡིག་བསླབ་གཞིའི་ནང་དུ་འཆར་བཀོད་བྱས་ཡོད་པའི་རང་ལུགས་ཚད་མའི་ཤེས་བྱའི་སྐོར་གྱི་ནང་དོན་སློབ་ཁྲིད་བྱེད་སྐབས་འཕྲད་པའི་འགྲེལ་པ་བྱེད་དཀའ་བ་དང་། སློབ་ཕྲུག་གིས་རྒྱུས་མངའ་བྱེད་དཀའ་བ། དོགས་གནད་རང་བཞིན་གྱི་ཤེས་བྱའི་གནད་འགག་ལ་ལྷ་ས་ཁུལ་གྱི་མཐོ་འབྲིང་བོད་ཡིག་སློབ་གྲྭ་ཁག་གི་བོད་ཡིག་དགེ་རྒན་ནས་བཏོན་པའི་དྲི་བ་ཁག་ལ་དྲི་བའི་རིམ་པ་བཞིན། དམར་ཁྲིད་དངོས་ཀྱི་སྐབས་སུ་གང་དོགས་གནད་གང་ཐུབ་ཅི་ཐུབ་དང་། གང་མང་ཅི་མང་གིས་སེལ་ཐབས་གནང་བ་དང་། གསོ་སྦྱོང་དངོས་ཀྱི་ནང་དུ་སེལ་དཀྲོལ་མ་བྱུང་བའི་དོགས་གནད་དང་དཀའ་གནད་དྲི་གཞི་དང་བཅས་པ་རྣམས་ལ་དགེ་རྒན་ཕྱོགས་ནས་ལྷ་ས་གྲོང་ཁྱེར་སློབ་གསོ་ཞིབ་འཇུག་སོའོ་ཡི་མཐོ་འབྲིང་སློབ་དཔྱོད་ཁང་གི་བྱེད་སྒོ་གཙོ་གཉེར་མཁན་བརྒྱུད་དེ། རང་གྲོང་གི་དགེ་རྒན་ཡོངས་ཀྱི་སྐབས་འཕྲལ་གྱི་དགོངས་གཞི་བསྐང་རྒྱུའི་ཞལ་བཞེད་དང་བཅས་ནང་དོན་རྒྱས་བསྡུས་རན་པོས་དམར་ཁྲིད་ཀྱིས་དཀའ་གནད་དོགས་སེལ་གནང་ལ། ལྷག་པར་གནད་དོན་ཁག་གཅིག་ལ་གསོ་སྦྱོང་ལ་ཞུགས་མཁན་དགེ་རྒན་ཚོ་དང་དྲི་བ་དྲིས་པའི་ཚུལ་དང་། རང་རྒྱུན་ལ་འཇགས་པའི་ཚད་མའི་རིགས་གཞུང་གི་ནང་དོན་གསོ་བྱེད་ཁུལ། གསོ་སྦྱོང་ལ་ཞུགས་མཁན་དགེ་རྒན་རྣམས་ལ་སེལ་གོལ་གྱི་ཏོག་སྒྲ་དང་བཅས་རིག་པས་བརྡར་ཤ་གཅོད་རེས། རྙོག་འཛིང་དོགས་སེལ། རིག་པ་རྒྱ་བསྐྱེད། རང་ལུགས་བརྟེན་ཁུངས། ཕན་ཚུན་བསམ་ཚུལ་བརྗེ་ལེན་སོགས་ཀྱིས་སློབ་ཁྲིད་དངོས་ཀྱི་ནང་དགེ་རྒན་ཉི་མ་ལགས་ནས། གནད་ལ་འཁེལ་བའི་དཔེ་གཞི།ཁུངས་བཙུན་པའི་སྒྲུབ་བྱེད་ལུང་རིག་གིས་དོན་གནད་ཁག་གོ་རིམ་དང་ལྡན་པར་གསལ་འགྲེལ་འཚམ་པོས་དམར་འཁྲིད་ནང་དོན་རྣམས་གསོ་སྦྱོང་ལ་ཞུགས་མཁན་རྣམས་ཀྱིས་ཟིན་བྲིས་ལེགས་པར་གནང་བ་མ་ཟད། གསོ་སྦྱོང་ལ་ཞུགས་མཁན་དགེ་རྒན་ཡོངས་ནས་ཀྱང་རང་ཉིད་ཀྱི་སློབ་ཁྲིད་དངོས་དང་། མཐོ་འབྲིང་སློབ་མའི་བོད་སྐད་ཡིག་གི་རྨང་གཞི། རང་གྲོང་མཐོ་འབྲིང་སློབ་མར་ཚན་རིག་དང་མཐུན་ཞིང་གཏིང་ཟབ་ལ་རྒྱ་ཆེ་བའི་ཚད་མའི་རང་ལུགས་ཤེས་བྱ་ཁག་སྟབས་བདེ་པོས་རྒྱུས་མངའ་ཤེས་རྟོགས་དང་། དེར་སྦྱངས་པ་བྱས་ཏེ་ཤེས་བྱའི་གནས་ལུགས་རྒྱུད་ལ་འབྱམས་པར་བྱས་ཏེ། བློའི་རིག་པ་འཕེལ་བ། རིག་པས་བརྡར་གཅོད་ཀྱིས་རང་ནུས་ལེགས་པར་གསོ་བ་དང་བསྔོག་འདོན་བྱེད་པར་ཐུགས་དགོངས་ཟབ་མོའི་རྣམ་འགྱུར་གཏིང་ཟབ་ཀྱིས་གསོ་སྦྱོང་ལ་ནན་གྱིས་ཞུགས་པས་ཀྱང་། མཐོ་འབྲིང་བོད་ཡིག་དགེ་རྒན་ལ་སློབ་ཁྲིད་དངོས་དང་འབྲེལ་བའི་གསོ་སྦྱོང་བྱེད་སྒོ་འདིའི་རིན་ཐང་ཡང་མངོན་པར་གསལ་བ་ཞིག་ཐོན་པས་ལྷག་པར་དགེའོ། །
དེ་ཡང་། ཚད་མའི་དགེ་བའི་བཤེས་གཉེན་རྒན་ཉི་མ་ལགས་ནས་ཀྱང་མཐོ་འབྲིང་བོད་སྐད་ཡིག་བསླབ་གཞིའི་ནང་དོན་ལས་འཕྲོས་པའི་སློབ་གྲྭ་སོ་སོ་དང་། དགེ་རྒན་རང་ངོས་ལ་འཕྲད་ནས་བཏོན་པའི་དྲི་བའི་དོགས་གནད་ཕལ་ཆེ་བ་ཡང་། 《ཤེས་བྱའི་རྣམ་གྲངས་བློ་གསལ་རིག་སྒོ》ལས་བསྟན་པའི་རང་ལུགས་ཤེས་བྱའི་རྣམ་གྲངས་ཀྱི་ཤེས་བྱ་ཕལ་ཆེ་བ་ཡིན་པ་ཡང་། རང་ལུགས་ལྟ་ཚུལ་མི་འདྲ་བ་དང་། རིགས་གཞུང་ཁུངས་བརྟེན་གྱི་གཞི་མི་འདྲ་བའི་སྣང་ཚུལ་ལས་ཐོན་པ་ཞིག་ཡིན་ན། མཐོ་འབྲིང་སློབ་ཕྲུག་རྣམས་ལ་དེ་ལྟའི་རང་རིགས་ཚད་མའི་གཞུང་ལ་སྦྱངས་འདོད་ཀྱི་བློའི་མོས་པ་རབ་ཏུ་སྐྱེ་ཐུབ་ཕྱིར་མ་ཟད། འཚོ་བ་དངོས་ཀྱི་ནང་དུ་ཚན་རིག་དང་མཐུན་པའི་སྒོ་ནས་རིག་པས་བརྡར་གཅོད་བྱེད་ཐུབ་པ། བླང་དོར་སྤང་བླངས་བྱེད་མཁས་པོ་ཞིག་གི་སློབ་གསོ་རན་པོ་ཞིག་གི་ཕྱིར། སློབ་མའི་ཆུ་ཚད་དང་མཉམ་པར། ངེད་ཅག་གིས་ངོས་འཛིན་པའི་དོགས་གནད་རང་བཞིན་དང་། རྙོག་འཛིང་རང་བཞིན་དུ་མཐོང་བའི་རང་རིགས་ཀྱི་རྒྱ་ཆེ་ལ་གཏིང་ཟབ་པ། ཁུངས་བཙན་པ། སློབ་གསོ་འཕེལ་རྒྱས་ལ་ཆེས་ཕན་པའི་ཚད་མའི་གཞུང་ལུགས་ཀྱི་རང་ལུགས་ཤེས་བྱ་ཁག་སྟབས་བདེ་བའི་སློབ་ཁྲིད་ཐབས་ལམ་སྤྱད་དེ་སློབ་མས་ཤེས་རྟོགས་རྒྱུས་མངའ་བྱེད་དགོས་ཚུལ་ཡང་དོགས་གནད་དཀའ་སེལ་གྱི་རིག་པ་སྤེལ་བའི་ཤུགས་ལས་ཀྱང་མངོན་པར་གནང་། དེ་བཞིན། རྒན་ཉི་མ་ལགས་ནས་ཀྱང་རངཁུངས་བརྟེན་ས་གཙང་བཀྲ་ཤིས་ལྷུན་པོའི་དཀྱིལ་ཁང་གྲྭ་ཚང་གི་དགེ་བཤེས་ཆེན་པོ། ཚད་མའི་གཞུང་ལ་རྟོག་པ་ཉམས་སད་ཅིང་། ཐུགས་ཀྱི་དགོངས་པ་ཤིན་ཏུ་རྒྱ་ཆེ་བའི་རྒྱལ་ཁབ་ཕྱི་ནང་ཀུན་ཏུ་སྙན་པའི་གྲགས་པ་འབར་བའི་རང་ཅག་གི་རྩ་བའི་བླ་མ། 《སྡེ་བདུན་རྒྱ་མཚོར་འཇུག་པའི་གྲུ་གཟིངས》མཛད་པ་པོ། བོད་ལྗོངས་སློབ་ཆེན་གྱི་ཚད་མ་རིག་པ་དང་། ནང་དོན་རིག་པ་སོགས་རིག་གནས་སྒོ་ཀུན་ལ་མཁས་པའི་དགེ་བཤེས་ཆེན་པོ་མི་ཕམ་ཕྱོགས་གླང་མཆོག་གི་དགོངས་ཚུལ་ལུང་བརྟེན་གྱིས་གསལ་སྤྲོས་གནང་ངོ་། །
དཔེར་ན། ཡན་ལག་གི་ཁ་དོག་བཤད་སྐབས་དེར་གྱུར་པའི་ཡན་ལག་གི་ཁ་དོག་ཟེར་དོན་ལ། སྤྲིན་དང་དུ་བ། རྡུལ་དང་ཁུག་སྣ། སྣང་བ་དང་མུན་པ་གྲངས་བརྒྱད་ཙམ་དུ་བཞག་པ་རྣམས་ལ་ཟེར་བ་ཡིན་གྱི། ཡན་ལག་གི་ཁ་དོག་ལ་གྲངས་ངེས་པ་ཞིག་མ་ཡིན་ལ། གྲངས་བརྒྱད་ཙམ་དུ་བཞག་ཡོད་པ་དེ་ལྟ་བུར་ངེས་པར་དུ་དེར་གྱུར་པ་ཞེས་སྦྱར་དགོས་ཏེ། དེ་ལྟར་དུ་མ་བརྗོད་ཚེ་དེ་དག་ཡན་ལག་གི་ཁ་དོག་ཏུ་འགྲོ་སྐྱོན་ཡོད་པས། དེ་དག་ཡན་ལག་གི་ཁ་དོག་ཏུ་མི་འགྲོ་ལ་དེ་བས་ཁ་དོག་ཏུ་མི་ངེས་པའི་ཕྱིར་ན། དེར་གྱུར་པའི་སྤྲིན་གྱི་ཁ་དོག དེར་གྱུར་པའི་དུ་བའི་ཁ་དོག དེར་གྱུར་པའི་རྡུལ་གྱི་ཁ་དོག་བཞིན་རིམ་གྱིས་རྟོགས་དགོས་པ་ཡང་། དེ་དག་ནི་ཡན་ལག་གི་ཁ་དོག་ཏུ་གྱུར་པ་ཙམ་ཞིག་ལས་ཡན་ལག་གི་ཁ་དོག་དངོས་མིན་པ་རྟོགས་དགོས་པ་ཡང་རྩ་བའི་ཁ་དོག་གྱི་མཚན་ཉིད་ལས་རྟོགས་དགོས་པ་བསྟན་པ། ནམ་མཁའ་དོན་བྱེད་ནུས་པར་མི་འཇོག་པའི་རྒྱུ་མཚན་གང་ཡིན་ནམ། ནམ་མཁས་དོན་བྱེད་མི་ནུས་སམ། ཞེས་པར། ཚད་མའི་གཞུང་གི་དགོངས་པ་བཞིན། ནམ་མཁས་དོན་བྱེད་མི་ནུས་ཏེ། ནམ་མཁའི་མཚན་ཉིད་ཀྱང་ཐོག་རེག་གི་བཀག་ཙམ་གྱིས་མི་དགག་པ་དེ་ཡིན་ན། དེ་རྟག་པར་འདོད་དགོས་ཤིང་། དོན་བྱེད་ནུས་མི་ནུས་ནི་རྒྱུ་དང་རྐྱེན་ལས་སྐྱེས་མ་སྐྱེས་སམ་རྒྱུ་རྐྱེན་གྱིས་གྲུབ་མ་གྲུབ་ལས་རྟོགས་དགོས་པར་བལྟ་དགོས་ཀྱང་། གསོ་རིག་གཞུང་དུ་ནམ་མཁས་དོན་བྱེད་པ་ལྟར་སྣང་བ་ཡང་། འབྱུང་བ་ལྔར་བྱས་པའི་ཚུལ་གྱིས་ཡིན་ན། ཚད་མའི་གཞུང་དུ་འབྱུང་བ་བཞི་རང་དུ་དུ་འདོད་པ་དེ་ལྟར་གྱིས་ཡིན་པར་གསུངས་བ། ཡང་། དེང་སང་མཐོ་འབྲིང་སློབ་གྲྭ་ཁག་ཏུ་རྟགས་ཡང་དག་གི་མཚན་ཉིད་ཚུལ་གསུམ་སློབ་ཁྲིད་བྱ་སྐབས། ཚུལ་གསུམ་གྱི་མཚན་ཉིད་སློབ་མར་ངག་སྐྱོར་གཏོང་དུ་བཅུག་པ་ལས་ཚུལ་གསུམ་རྩིས་སྟངས་དང་། ཚུལ་གསུམ་ལ་འགྲེལ་པ་མི་རྒྱག་པའི་ཡོངས་ཁྱབ་ཀྱི་གནས་སྟངས་ཤིག་ཏུ་གྲུབ་ཟིན་འདུག་པས། རྟགས་ཡང་དག་གི་མཚན་ཉིད་དང་ཚུལ་གསུམ་རྩིས་སྟངས་ཀྱི་ཐད་ལ་དགེ་བའི་བཤེས་གཉེན་མཆོག་ནས་གསལ་འགྲེལ་ཞིག་གནང་རོགས། ཞེས་པར། རྟགས་ཡང་དག་གི་མཚན་ཉིད་ནི། ཚུལ་གསུམ་ཚང་བ་ཡིན་པར་འདོད་ཅིང་། ཚུལ་གསུམ་ཚང་བ་རྟགས་ཡང་དག་གི་མཚན་ཉིད་དུ་ཅུང་མི་བདེ་བའི་ཚུལ་ཡོད་པར་བསྟན་ཅིང་། ཚུལ་གསུམ་ནི། ཕྱོགས་ཆོས། རྗེས་ཁྱབ། ལྡོག་ཁྱབ་གསུམ་རང་ཡིན་ན། དེ་གསུམ་རྩིས་ཚུལ་ལ་ངེས་པར་བྱང་དགོས་ཤིང་། མཁས་དགོས་ཏེ། གཞི་ལམ་འབྲས་གསུམ་གྱི་རྣམ་གཞག་གཏན་ལ་འབེབས་བྱེད་ཀྱང་ཚུལ་གསུམ་དེ་ཁོ་ན་ཡིན་པས། དགེ་བའི་བཤེས་གཉེན་མཆོག་ནས་ཀྱང་མཚན་གཞི་ལ་སྦྱར་ཏེ་ཚུལ་གསུམ་རྩིས་སྟངས་ཁ་གསལ་པོས་སྩོལ་གནང་མཛད་ན། ངེད་ཅག་གིས་ཀྱང་དེའི་གལ་ཆེའི་རང་བཞིན་ངེས་པར་རྟོགས་དགོས་ཏེ། ཤེས་བྱའི་ཐ་སྙད་ཙམ་དང་དེའི་རྣམ་གྲངས་ཙམ་དུ་མ་སོང་བར་དོན་ངོ་མའི་སྟེང་ནས་གཞུང་ལུགས་ལ་ཉམས་ལེན་ཐུབ་པའི་དོན་དམ་པའི་སློབ་གསོར་ཞུགས་དགོས་གལ་ཡང་དེ་ནས་རྟོགས་ཐུབ་ངེས་ཏེ། ཚུལ་གསུམ་ལ་བརྟེན་ནས། གཞན་ལུགས་ཅི་འདྲ་བ་དེ་ཡང་དག་མིན་བརྡར་གཅོད་ཐུབ་ཀྱི་ཡོད་ན། ལམ་གྱི་རིམ་པ་ཡང་ཚུལ་གསུམ་དེ་རང་གིས་ཡང་དག་པར་བསྟན་ནོ། ། དེས་ན། ཁོ་བོས(ཕུར་བུ་སྲིད་ཐར)ཀྱང་རྒན་ཉི་མའི་དགོངས་ཚུལ་བཞིན། ཚུལ་གསུམ་རྩིས་སྟངས་གསལ་འགྲེལ་ཞུས་ན་འདི་ལྟར་ཏེ། རྩོད་གཞི་དེ་རྟགས་དེ་ཡིན་པ་དེ་ཕྱོགས་ཆོས་གྲུབ་པ། རྟགས་དེ་ཡིན་ན་གསལ་བ་དེ་ཡིན་པས་ཁྱབ་པ་དེ་རྗེས་ཁྱབ་གྲུབ་པ། གསལ་བ་དེ་མ་ཡིན་ན་རྟགས་དེ་མ་ཡིན་པས་ཁྱབ་པ་ལྡོག་ཁྱབ་གྲུབ་པ་ལྟར་དུ་རྩིས་ཚུལ་དེ་ལྟ་བུ་སློབ་མར་སྟབས་བདེས་བསྟན་དགོས་པ་ཡང་། ཚུལ་གསུམ་པོ་སོ་སོའི་མཚན་ཉིད་ཀྱི་སྟེང་དུ་གསལ་པོར་བསྟན་ཡོད་པ་རྟོགས་དགོས་པས། སློབ་ཁྲིད་ཀྱི་ཐབས་ལམ་ཞིག་གིས་སློབ་མའི་བློ་རིག་གསལ་ཞིང་རྒྱས་ལ། ནུས་པ་གསོ་བསྔོག་ཐུབ་པར་སྙམ་ཡང་། འདིར་རྒྱས་འགྲེལ་མ་བྱས་སོ། ། སྤྱི་ལ་སྒྲས་བརྗོད་རིགས་ཀྱི་སྒོ་ནས་དབྱེ་ན་ཞེས་པའི་དགོས་པ་ནི་རིགས་སྤྱི་དང་སྤྱི་གཉིས་དོན་གཅིག་ལྟ་བུ་རྒྱུ་མཚན་དུ་བརྗོད་པའི་ཤུགས་ལ། ཚོགས་སྤྱི་དང་དོན་སྤྱི་གཉིས་དེའི་དབྱེ་བ་དངོས་ཡིན་པ་ལྟ་བུའི་གོ་བ་ཞིག་ཆགས་ཀྱི་འདུག་པས་ ཚོགས་སྤྱི་དང་དོན་སྤྱི་གཉིས་སྤྱིའི་དབྱེ་བ་དངོས་ལ་བཞག་ན་འགྲིག་གམ། ཞེས་པ་འདི་ལྟ་བུ་ཡང་། སྤྱི་ལ་སྒྲས་བརྗོད་རིགས་ཀྱིས་དབྱེ་བ་དང་འགལ་བ་ལ་ལྡོག་པའི་སྒོ་ནས་དབྱེ་བ། ཡང་ན་འགལ་བ་ལ་དགོས་པའི་དབང་གིས་དབྱེ་བ་ཞེས་པ་ལྟ་བུའི་ཚེ་ན། དེ་དེའི་དབྱེ་བ་ཡིན་པས་མ་ཁྱབ་ལ། མ་ཡིན་པས་ཁྱབ་པ་སྟེ། སྤྱི་དང་རིགས་སྤྱི་གཉིས་དོན་གཅིག་ཡིན་པས་རིགས་སྤྱི་སྤྱིའི་དབྱེ་བ་མ་ཡིན་ལ། ཚོགས་སྤྱི་ཡིན་ན་སྤྱི་ཡིན་པས་མ་ཁྱབ་ལ། མ་ཡིན་པས་ཀྱང་མ་ཁྱབ་སྟེ། ཀ་བུམ་གཉིས་ལྟ་བུ་ཚོགས་སྤྱི་ཡིན་ཏེ་ཆ་ཤས་དུ་མ་འདུས་པའི་གཟུགས་རགས་པ་ཡིན་ཏེ་བེམ་པོ་ཡིན་པའི་ཕྱིར་ན་དེ་ཚོགས་སྤྱི་ཡིན་ཡང་། རིགས་སྤྱི་མ་ཡིན་ཏེ་ཁྱོད་ཀྱི་བྱེ་བྲག་མེད་པའི་ཕྱིར་ཏེ། ཁྱོད་ཡིན་པ་མི་སྲིད་པའི་ཤེས་བྱ་ཡིན་པའི་ཕྱིར་རོ། ། དེ་བཞིན། དོན་སྤྱི་ཡིན་ན་སྤྱི་ཡིན་པས་མ་ཁྱབ་སྟེ། མ་ཡིན་པས་ཁྱབ་པའི་ཕྱིར། དེ་ལྟར་ཡིན་ཏེ། དེ་རྟོག་པའི་སྣང་ངོ་ཙམ་དུ་གྲུབ་པའི་སྒྲོ་བཏགས་ཀྱི་ཆ་ཡིན་པའི་ཕྱིར་རོ། ། ཞེས་པ་ལྟ་བུ་དང་། ཡང་འགལ་བ་ལ་དགོས་པའི་དབང་གིས་དབྱེ་བའམ་ལྡོག་པའི་སྒོ་ནས་དབྱེ་བ་སོགས་ཀྱི་དཔྱད་ལན་ཡང་། ཁོ་བོས་རྩོམ་སྒྲིག་བྱས་པའི་མཐོ་འབྲིང་བོད་སྐད་ཡིག་ངེས་སྦྱོང་བསླབ་གཞིའི་དཀའ་གནད་དང་གཙོ་གནད་ཀུན་བཏུས་ཀྱི་དྲི་བ་དྲིས་ལན 《བློ་གསར་འཇུག་བདེའི་ལམ་བུ》ཡི་ནང་དུ་ཡང་དེ་ལྟར་དུ་དཔྱད་གཞིའི་ཚུལ་དུ་བཀོད་ཡོད་པ་ལ་དཔྱད་གཟིགས་བྱས་ན་ཡང་ཕན་པ་ཅུང་ཐོན་སྙམ།
མདོར་ན། རྒན་ཉི་མ་ལགས་ནས་བསླབ་གཞིའི་ནང་དུ་འཕྲད་པའི་དོགས་གནད་ཀྱི་དྲི་གཞི་སུམ་ཅུར་ཉེ་བ་ཙམ་ལ་དོགས་སེལ་བརྡར་གཅོད་གནང་ལ། ལྷག་འཕྲོ་ལུས་པ་དང་། དོགས་སེལ་མ་ཐུབ་པ་དག་ཀྱང་མུ་མཐུད་དེ། ཡང་ཞ་ལུ་བ་སྲིད་ཐར(夏鲁瓦斯达)གྱི་ཤིན་བླང་པོད་ཕྲན་དང་། སྐད་འཕྲིན། དྭངས་ཞུན་པོད་ཕྲན། qqབར་སྟོང་། ལྷ་སའི་སློབ་གསོའི་སྐད་འཕྲིན་སྟེགས་བུ་སོགས་ནས་སྤེལ་རྒྱུ་ཡིན་པས་དེ་ནས་ཕབ་ལེན་དཔྱད་པ་གནང་བར་ཞུའོ། །
རྩོམ་སྒྲིག་པ། རྡོ་རྗེ་བསམ་འགྲུབ།


text:
ཞུ་བཀྲ་ཤིས་བྱམས་མའི་ཉམས་མགུར།
[ཟླ་ཚེས། 2016-02-22 11:41:45][རྩོམ་པ་པོ། ཞུ་བཀྲ་ཤིས་བྱམས་མ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
ཞུ་བཀྲ་ཤིས་བྱམས་མའི་ཉམས་མགུར་ཞེས་བྱ་བ་བཞུགས་སོ།།
ཨེ་མ་ཧོ། སྐྱབས་བླ་མ་ཡི་དམ་མཁའ་འགྲོ་གསུམ།། མི་འབྲལ་སྤྱི་བོའི་གཙུག་ཏུ་བཞུགས།། འབྲལ་མེད་ཐུགས་རྗེས་རྒྱུན་དུ་བཟུང་།། ང་ཡི་དྲིན་ཅན་རྩ་བའི་བླ་མ་ནི།། ཞུ་སྟོན་རྒྱལ་མཚན་ཉི་མ་ཡིན།། མི་འབྲལ་རྟག་ཏུ་གསོལ་བ་འདེབས།། འབྲལ་མེད་ཐུགས་རྗེས་རྒྱུན་དུ་བཟུང་།། དས་རང་ངོ་རང་གིས་མ་ཤེས་དུས།། ཕ་བླ་མ་མེད་པའི་གོང་རོལ་དུ།། སངས་རྒྱས་བྱ་བའི་མིང་མ་གྲུབ།། དེ་ཕྱིར་བླ་མ་གཙོར་ཆེའོ།། ཚུར་གསོན་དང་འགྲོ་བ་སེམས་ཅན་རྣམས།། ང་རང་བཀྲ་ཤིས་བྱམས་མ་ཡིན།། ཕ་ཚན་གྱི་ཁེ་གྲགས་དེ་དང་གཅིག། མི་དམངས་ཀྱི་འཚོགས་དཔོན་དེ་དང་གཉིས།། གཉན་འདུས་ཀྱི་གཤོལ་འདེབས་དེ་དང་གསུམ།། འབང་གི་ག་དལ་དེ་དང་བཞི།། རྗེ་ཡི་ཆེ་ཆུས་དེ་དང་ལྔ།། རུས་ཀྱི་ཤགས་འདེབས་དེ་དང་དྲུག། དེ་རྣམས་མཉམ་པ་ཉིད་དུ་བཞག། དས་རོ་གཅིག་ངང་དུ་བསྡད་པ་ལ།། ཕོ་མ་ཚར་ཟེར་བའི་མིང་གཅིག་ཐོགས།། དས་སེར་སྣ་ཅན་གྱི་སྦྱིན་པ་དེ།། གཡོག་ཁུངས་ཚུད་པའི་གཡོག་པོ་འདྲ།། ང་རྒྱལ་ཅན་གྱི་སྙན་གྲགས་དེ།། གཅན་གཟན་གྲ་ལོ་རྒྱས་པ་འདྲ།། ཕ་ཞིང་ཡུལ་མཁར་གྱི་བདག་པོ་དེ།། བྱིས་པས་འཇའ་ཚོན་དེད་པ་འདྲ།། རྩ་བའི་བླ་མའི་ཐུགས་དཀྲུག་དང་།། དྲིན་ཅན་ཕ་མའི་སེམས་འགལ་གཉིས།། དེ་གཉིས་སྡིག་པ་དོ་མཉམ་ཡིན།། ངན་སྔགས་མཁན་གྱི་སྔགས་པ་དང་།། སྐྱེ་བརྒྱ་གཅོད་པའི་བཤན་པ་གཉིས།། དེ་གཉིས་སྡིག་པ་དོ་མཉམ་ཡིན།། དེ་མཚམས་ལེའུ་དང་པོའོ།།
དས་འབྲུག་དང་གློག་དང་སྤྲིན་དང་གསུམ།། བྱུང་ཡང་ནམ་མཁའི་ངང་ལས་བྱུང་།། ཐིམ་ཡང་ནམ་མཁའི་ངང་ལ་ཐིམ།། གནས་པ་འགྱུ་བ་རིག་པ་གསུམ།། བྱུང་ཡང་ཀུན་གཞིའི་ཀློང་ནས་བྱུང་།། ཐིམ་ཡང་ཀུན་གཞིའི་ཀློང་ན་ཐིམ།། རང་རིག་རང་རྩལ་རང་གྲོལ་གསུམ།། བྱུང་ཡང་རིག་པ་རང་ལས་བྱུང་།། ཐིམ་ཡང་རིག་པ་རང་ལ་ཐིམ།། དས་སྔོན་བསུ་རྗེས་སྤྱོད་མེད་པ་དེ།། སྔ་བསམ་ཕྱི་བློ་བྲལ་བ་ཡིན།། རྐྱེན་གྱི་ཚོར་བ་རྣམ་དྲུག་དེ།། མིག་གིས་གཟུགས་རྣམས་མཐོང་བ་དེ།། ཀུན་གཞིའི་རྩལ་ལས་བྱུང་བ་ཡིན།། རྣ་བས་སྒྲ་རྣམས་གོ་བ་དེ།། ཀུན་གཞིའི་རྩལ་ལས་བྱུང་བ་ཡིན།། སྣ་ཡིས་དྲི་རྣམས་ཚོར་བ་དེ།། ཀུན་གཞིའི་རྩལ་ལས་བྱུང་བ་ཡིན། ལྕེ་ཡིས་རོ་རྣམས་མྱོང་བ་དེ། ཀུན་གཞིའི་རྩལ་ལས་བྱུང་བ་ཡིན།། ལུས་ཀྱི་རེག་བྱ་འཇམ་རྩུབ་དེ།། ཀུན་གཞིའི་རྩལ་ལས་བྱུང་བ་ཡིན།། ཡིད་ཀྱི་དྲན་རྟོག་གང་ཤར་དེ།། ཕྱི་སྣོད་ནང་བཅུད་འདུས་བྱས་དང་།། ཡུལ་དང་སྣང་ས་བོན་དང་གསུམ།། ཀུན་གཞིའི་རྩལ་ལས་བྱུང་བ་ཡིན།། རྩལ་ཞེས་བྱ་བ་གསལ་བ་ཡིན།། གསལ་བའི་ངོ་བོ་སྟོང་པ་ཡིན།། དེ་བཞིན་མཚན་མ་ཀུན་ཀྱང་སྟོང་།། གསལ་སྟོང་དབྱེར་མེད་དོན་རྟོགས་ན།། ཐམས་ཅད་ཀུན་གཞིའི་ཀློང་རྫོགས་ཤིང་།། གཉིས་འཛིན་མཐའ་དང་བྲལ་བས་ན།། བོན་སྐུ་སྤྲོས་དང་བྲལ་བའོ།། སངས་རྒྱས་ལག་ཏུ་འོང་བའོ།། དེ་མཚམས་ལེའུ་གཉིས་པའོ།།
དས་འདྲེན་སྟོན་མཛད་པའི་བླ་མ་སོགས།། ཕྱི་འདུལ་བའི་སྡོམ་པ་སྲུང་མི་རྣམས།། སེམས་ངོ་བོ་མ་རྟོགས་ང་བོ་འཆང་།། རང་ཆེ་ས་དང་རུས་རིགས་ཀྱི་རུ་ཏྲ་འཛིན།། གཤིན་རྒྱུ་ཆས་མང་པོ་གྲམ་ལྟར་བཀྲམ།། གསུང་སྙན་མོའི་གླུ་དབྱངས་ཚངས་སེ་ཚང་།། གསོན་འདི་གཏད་ཀྱི་དོ་མ་གང་གྲགས་ཟ།། གཤིན་ཚེ་འདས་ཀྱི་རྣམ་ཤེས་བར་དོར་འཁྱམས།། སེམས་འཆར་མེད་ཀྱི་ཚུལ་ཁྲིམས་མ་སྲུང་ན།། མཚོ་སྔོན་མོ་ནང་གི་ངང་པ་དེ་དང་མཚུངས།། ནང་གསང་བ་སྔགས་ཀྱི་བླ་མ་རྣམས།། གཞི་སྙིང་རྗེ་ཆེན་པོ་མི་དྲན་ཞིང་།། སེམས་ཞེ་ངམ་གྱི་བསྒྲལ་སྲེག་འཕང་གསུམ་བྱེད།། ཡིད་མ་དག་པ་འཐུར་བུའི་སྲོག་ལ་འབགས།། སྤྱིར་མ་གྱུར་ཕ་མ་ཡིན་པ་ལ།། རང་བུ་རྒྱུད་བསད་དང་ཁྱད་ཅི་ཡོད།། ནང་གསང་སེམས་ཟུང་དུ་མ་འབྲེལ་ཞིང་།། གསང་སྔགས་པ་གསང་སེམས་མེད་པ་དེ།། མི་གསོད་ཀྱི་བཤན་པ་དེ་དང་མཚུངས།། གསང་གྲོལ་ལམ་གྱི་རང་འདྲའི་གྲུབ་ཐོབ་སོགས།། སེམས་ཡེ་ནས་དགག་སྒྲུབ་མེད་པ་ལ།། རྟག་པ་དང་ཆད་པའི་མཐར་མ་ལྷུང་།། མུ་བཞི་དང་མཐའ་བརྒྱད་མ་བྲལ་ན།། སེམས་གང་ཤར་གྱི་བྱ་སྤྱོད་ཅི་བྱས་ཀྱང་།། དོན་ཀུན་བཟང་དང་འབྲལ་མེད་ག་ལ་ཡོད།། མཐའ་མ་ཆོད་ན་དེ་དོན་ག་ལ་རྟོགས།། དོན་རོ་གཅིག་ངང་ལ་མ་ཞོག་ཅིང་།། གསང་གྲུབ་ཐོབ་ཡིན་ཟེར་རིག་པ་མ་ཟིན་ན།། གཞན་མགོ་སྐོར་གྱི་ལོག་བསླུ་མཁན་དང་འདྲ།། དེ་མཚམས་ལེའུ་གསུམ་པའོ།།
དས་ཡང་དག་དོན་དེ་མ་རྟོགས་ན།། ཞེ་སྡང་ཅན་དེ་དགྲ་ལ་ཆགས།། འདོད་ཆགས་ཅན་དེ་རྒྱུ་ལ་ཆགས།། བརྩེ་དུང་ཅན་དེ་གྲོགས་ལ་ཆགས།། བག་ཆགས་ཀུན་གཞི་ཟད་པ་ན།། མཚན་མའི་ཕོ་རྟགས་ལང་མི་སྲིད།། ཡང་ད་རེས་ལན་གཅིག་འཆི་བའི་དུས་བྱུང་ཚེ།། དཔའ་བོས་རལ་ཁ་སྐྱེ་ས་མེད།། འཛངས་མའི་ནོར་གྱིས་བསླུ་ས་མེད།། མཛེས་མས་ཆུ་ཁྲུས་བྱེད་ས་མེད།། མཁས་པས་ལྕེ་བདེ་བཤད་ས་མེད།། དས་ཤི་བའི་དུས་ལ་བབ་པའི་ཚེ།། མགྲོན་ཕྱི་མའི་བར་མ་སྡུག་བསྔལ་ཆེ།། བར་མའི་ནང་མ་སྡུག་བསྔལ་ཆེ།། མཚོན་ཆེན་དང་ཡུལ་ཆེན་འཕྲད་པ་བཞིན།། ཐར་ཐབས་མེད་པ་ཡིད་རེ་མུག། མཐོ་ཤར་ཆེན་གང་མ་མན་ཆད་དང་།། དམའ་སྤྲང་མོ་གཡོག་བཟུང་ཡན་ཆད་དུ།། འཆི་བ་མེད་པའི་མི་གཅིག་མེད།། མེད་བསམ་ན་རང་སེམས་ཀུན་བཟང་བསྒོམ།། བསྒོམ་དེ་ལ་འཆི་བ་ཡེ་ནས་མེད།། དེ་མ་རྟོགས་ལུས་སེམས་བྲལ་དུས་སུ།། ལུས་འབྱུང་གཞིའི་དབྱར་ལེན་བྱེད་པའི་དུས།། རྒྱུ་རང་གྲོལ་གྱི་སྤྱི་རྒྱ་མ་ཆོད་ན།། སེམས་འཁྲུལ་སྣང་གི་ངོ་བོ་དེ་བཟུང་ཚེ།། ལས་སྡུག་བསྔལ་ཚད་ལ་བཟུང་དུ་མེད།། དུས་དེ་དུས་རིགས་ལྔའི་ལྷ་ཚོགས་མཁྱེན།། དས་ཤི་ནས་ཞེ་དགུ་མ་རྫོགས་བར།། རྒྱུ་རིགས་དྲུག་ལ་ཉིན་རེ་ལན་དགུ་འགྲིམ།། སེམས་མ་བུ་རྩལ་གསུམ་མ་རྟོགས་ན།། ལས་སྡུག་བསྔལ་ཚད་ལ་བཟུང་དུ་མེད།། དུས་དེ་དུས་འདུལ་བ་གཤེན་དྲུག་མཁྱེན།། དས་དགུན་ཞག་ཞེ་དགུ་རྫོགས་པའི་དུས།། སྔོན་ལས་ཀྱི་རླུང་གིས་རྒྱབ་ནས་འདེད།། ཡིད་མ་རིག་མུན་པས་མདུན་ནས་བསུ།། སྟོང་སྲིད་པའི་མངའ་བདག་ཆེན་པོ་ཞེས།། ལས་དགེ་སྡིག་ཤན་འབྱེད་རྒྱལ་པོ་ཞེས།། ལས་མ་དག་གཤིན་རྗེ་ཆོས་རྒྱལ་མཐོང་།། ལས་དག་པས་གཙོ་མཆོག་མཁའ་འགྱིང་མཐོང་།། དེ་གནས་འགྱུར་ཀུན་སྣང་ཁྱབ་པ་འགྱུར།། དེ་དག་དང་མ་དག་དབྱེ་བ་ཡིན།། འཁོར་ཁྲག་འཐུང་ཁྲོ་བོ་འབུམ་གྱིས་བསྐོར།། ལྷ་དེ་མདུན་དབང་མེད་པུས་བཙུགས་དགོས།། ལས་དག་པ་ཞིག་པོ་ང་འདྲ་སོ།། ལྷ་གཙོ་མཆོག་དང་འབྲལ་བ་ཡེ་ནས་མེད།། དེ་མེད་ནས་ཆོས་རྒྱལ་ངང་མཉམ་ཡིན།། ལས་མ་དག་པ་ཡི་སེམས་ཅན་རྣམས། ལུས་ཤིང་ལོ་དཀྲུག་དཀྲུག་བྱེད་དགོས་འདུག། དུས་དེ་དུས་རག་ཤ་སྤྱི་འདུལ་མཁྱེན།། ལྷ་བདག་ཕྱོགས་མིན་ཏེ་རྣམ་སྤྲུལ་ཡིན།། འཁོར་ལས་མཁན་ཨ་བ་གླང་མགོ་དེ།། བདག་གྲོལ་བས་གསལ་བ་རང་བྱུང་ཡིན།། འགྲོ་མ་གྲོལ་ཨ་བ་གླང་མགོ་ཡིན།། འཁོར་ལས་མཁན་རག་ཤ་ཕག་མགོ་ཡིན།། བདག་གྲོལ་བ་དགེ་ལྷ་གར་ཕྱུག་ཡིན།། འགྲོ་མ་གྲོལ་རག་ཤ་ཕག་མགོ་ཡིན།། འཁོར་ལས་མཁན་དར་མ་སྤྲེལ་མགོ་དེ།། བདག་གྲོལ་བས་བྱེ་བྲག་དངོས་མེད་ཡིན།། འགྲོ་མ་གྲོལ་དར་མ་སྤྲེལ་མགོ་ཡིན།། འཁོར་ལས་མཁན་སེང་གེ་རབ་བརྟན་དེ།། བདག་གྲོལ་བས་དགའ་བ་དོན་འགྲུབ་ཡིན།། འགྲོ་མ་གྲོལ་སེང་གེ་རབ་བརྟན་ཡིན།། སེམས་སྐྱེ་ཤི་མེད་པ་མ་ཤེས་ན།། ལུས་སྲོག་སྙིང་དུམ་བུ་སྟོང་དུ་གཏུབ།། དུས་དེ་དུས་རང་སེམས་ཀུན་བཟང་མཁྱེན།། ལས་དགེ་སྡིག་གི་དབྱེ་ཤན་བྱེད་པའི་དུས།། མེ་ལོང་ཡིག་ཆུང་རྒྱ་མ་དང་།། ལས་ཀྱི་བུ་ཆུང་དཀར་ནག་གིས།། རྩིས་ཀྱི་རྡེའུ་བགྲང་པའི་དུས།། ཆོས་དཀར་པོའི་རྒྱལ་ཁ་མཐོ་བ་ནས།། ལམ་དཀར་པོའི་ལམ་ལ་ཞུགས་ནས་སུ།། ཐར་པའི་བདེ་གནས་ཐོབ་པའོ།། འགྲོ་དེ་འདྲ་མཐོང་ཚེ་དགའ་བ་ལ།། སྡིག་ནག་པོའི་ངོ་སོ་མཐོ་བ་རྣམས།། དམྱལ་ཁམས་བཅོ་བརྒྱད་ཀྱི་གནས་སུ་འཁྲིད།། ངན་སོང་གསུམ་གྱི་གནས་སུ་སྦྱང་།། འགྲོ་དེ་དག་མཐོང་ཚེ་སྐྱེ་ཤ་ཟིན།། ལས་མ་དག་གི་འགྲོ་རྣམས་སྙིང་རེ་རྗེ།། ཕ་དྲིན་ཆེན་རྩ་བའི་བླ་མ་མཁྱེན།། འགྲོ་དེ་རྣམས་བདག་གི་གདུལ་བྱར་ཤོག། དེ་མཚམས་ལེའུ་བཞི་བའོ།།
ཨེ་མ་སྐྱེ་བ་གྲངས་མེད་གོང་།། འགྲོ་འོང་མེད་པའི་ཞིང་ཁམས་སུ།། སྐྱེ་ཤི་མེད་པའི་གནས་མཆོག་ཏུ།། མ་འགའ་པ་ཡི་ལམ་དུ་གཤེགས།། གཤེགས་ཤུལ་མེ་ཏོག་འབུམ་ཆར་བབ།། གླིང་མཆོག་འོལ་མོ་ལུང་རིང་གི། ལྷོ་ཤར་བདུད་འདུལ་སྔགས་གླིང་དུ།། མིང་གཡུང་དྲུང་བདུད་འདུལ་ཞེས་པ་ཡིན།། སྤྲང་རང་ནི་དེ་ནས་ད་ལྟའི་བར།། མ་འགྲོ་བ་དྲུག་གི་དོན་ལ་བྱོན།། ཡང་གཅིག་ན་སྟག་གཟིག་འོལ་གླིང་དུ།། མིང་ཨ་ཐང་ཟེར་བའི་གྲུབ་སྨྱོན་ཡིན།། སྤྱིར་བླ་མ་དམ་པའི་བཀའ་གནང་བཞིན།། བོན་རིག་འཛིན་བརྒྱད་ཅུའི་ནང་ཚན་དུ།། དཔལ་ཁྱུང་པོ་གྱེར་ཆེན་ཟླ་མེད་ཡིན།། རྟགས་རྫུ་འཕྲུལ་མཁའ་ལ་བྱ་བཞིན་འཕུར།། ས་རི་བྲག་གང་ལ་ཐོགས་ཆགས་མེད།། ཡང་དུང་ཕྱུར་མང་པོ་བདེ་གནས་འཕང་།། ཡང་གཅིག་ན་ཞུ་སྒོམ་འཁྲུལ་ཞིག་ཡིན།། གནས་སྐྱེ་མཁར་བྲག་ཕུག་ཡང་དབེན་དུ།། ཟས་མཁར་སྒོང་དཀར་པོའི་བཅུད་ལེན་བྱས།། ཞལ་ཨ་དཀར་གསལ་བ་དགུ་འཛབ་བསྒྲངས།། ལྷ་གཤེན་ལྷའི་རང་ཞལ་ལན་གསུམ་མཇལ།། རྟགས་རྫུ་འཕྲུལ་དབང་ཆེན་ཁྲོ་རྒྱལ་གཙོ།། ལྷ་གཙོ་མཆོག་རང་སེམས་གཉིས་མེད་གྱུར།། ཡང་དུང་ཕྱུར་མང་པོའི་འགྲོ་དོན་བྱས།། ཡང་གཅིག་ན་གུ་རུ་རྣོན་རྩེ་ཡིན།། ལས་དག་པས་དབལ་མོས་མ་བཞིན་མགོན།། རྟགས་རྫུ་འཕྲུལ་སྟོང་རི་གཏེར་ནས་སྟོན།། ལས་དེ་དུས་མཐུན་གཏེར་མང་དུ་རྙེད།། ཡང་དུང་ཕྱུར་མང་པོའི་འགྲོ་དོན་བྱས།། དུས་དེ་ནས་བཟུང་ནས་ད་ལྟའི་བར།། རབ་རིབ་ཀྱི་འཁྲུལ་པ་མང་པོ་དྲན།། དེ་དྲན་རྡུང་མགོ་དཀར་ངས་མི་སྨྲ།། དུས་ད་ལྟ་ཧོར་ཡུལ་ས་ཆའི་ཞིང་།། ཡུལ་བྱིན་ཆེན་སོག་གི་གྲུ་ཁུག་ཏུ།། ལོ་ཤིང་ཕོ་ཁྱི་ཡི་ལོ་བདག་འཐོབ།། ང་ཆུང་ནས་དེང་སང་བར་དུ་ཡང་།། སེམས་དད་ལྡན་ཀྱི་སློབ་མ་གྲངས་མང་བྱུང་།། ལྷ་ཞི་ཁྲོའི་ཕྱི་ནང་ལྷ་ཚོགས་ཀུན།། མི་ང་གཉིས་སྐད་ཅིག་འབྲལ་མ་མྱོང་།། བོན་སྐྱོང་བའི་དམ་ཅན་སྲུང་མ་རྣམས།། ངས་བྲན་གཡོག་དང་འཁོར་འབང་འདྲ་སྣང་ཡོད།། དེ་ཡོད་པའི་ང་བོ་མ་ཡིན་ཏེ།། སེམས་རང་སྣང་དབང་དུ་འདུས་ཚུལ་ཡིན།། དས་ཕོ་ལོ་བདུན་ཅུ་དོན་བརྒྱད་བར།། སེམས་རོ་མྱོང་གི་འཁྲུལ་སྣང་ཆོད་ཕྱིར་རོ།། དས་མ་འགྱོད་ང་ཡི་བུ་སློབ་ཚོ།། སེམས་ཡེངས་མེད་ངང་ལ་གནས་པར་གྱིས།། དུས་རྒྱུན་དུ་གནའ་སྡིག་དམོད་གསུམ་དང་།། ངག་རྫུན་དང་འཕྲ་མ་དབྱེན་བཅུག་སོགས།། སེམས་གཡོ་རྒྱུ་གཞན་མགོ་བསྐོར་བ་སྤངས།། རབ་བྱུང་ནས་ནམ་ཞིག་མ་ཤི་བར།། འཁོར་ཁྱིམ་ཐབས་དོར་ལ་རི་ཁྲོད་ཟུངས།། ཚུལ་ནང་ཁྲིམས་རང་གི་ཁྲེལ་མེད་དགོས།། དེ་བྱས་ན་ང་གཉིས་འདུ་འབྲལ་མེད།། འབྲིང་རྒྱལ་བའི་བཀའ་ལུང་གོ་རྟོགས་སྒྲུབ།། ལུས་མ་འཇིག་བར་དུ་བྱམས་སེམས་བསྐྱེད།། ཕ་བླ་མ་མིག་སྙིང་སྲོག་བཞིན་བསྒོམ།། དེ་བྱས་ན་ང་གཉིས་འདུ་འབྲལ་མེད།། དས་དབང་པོ་ཐ་མའི་བུ་སློབ་ཚོ།། ནམ་ཡར་ལངས་སྐྱབས་གནས་གསོལ་འདེབས་བརྗོད།། ནུབ་ཕྱི་ཉལ་ཕྱག་དང་བརྩོན་འགྲུས་བསྐྱེད།། དུས་རྒྱུན་དུ་སྙིང་པོ་རྣམ་གསུམ་ཐོན།། གནའ་དམོད་མོ་དུག་བཞིན་འཛེམ་པར་གྱིས།། དེ་བྱས་ན་ང་ཡི་ཐུགས་རྗེས་སྐྱབས།། བདག་རང་ནི་བེམ་རིག་བྲལ་མ་ཐག། གནས་འོག་མིན་གསེར་སྟེང་གནས་མཆོག་ཏུ།། དཔལ་ཀུན་ཏུ་བཟང་དང་དབྱེར་མེད་ཡིན།། དུས་དེ་དུས་རང་རེའི་བུ་སློབ་སོ།། སེམས་ཡེངས་མེད་ངང་ནས་གསོལ་བ་ཐོབས།། ཡིད་ཐེ་ཚོམ་མེད་པར་ང་ཉིད་བསྒོམ།། དེ་བསྒོམ་ན་དེ་ཐོག་འཆི་ནུས་ན།། ཚེ་ཕྱི་མའི་འཇིགས་པ་ང་ཡིས་སྐྱབས།། སེམས་ཐེ་ཚོམ་མ་བྱེད་བུ་སློབ་ཚོ།། དེ་མཚམས་ལེའུ་ལྔ་བའོ།། སྐུ་ལྔའི་བརྡ་མཚོན་ལེའུ་ལྔ།། དུག་ལྔ་ཡེ་ལྔར་བྲལ[གྲོལ]བར་ཤོག།
2015ལོའི་«ཤེས་རིག་བདུད་རྩིའི་རྒྱ་མཚོ»སྤྱིའི་དེབ་གྲངས་དྲུག་པ་ལས་བཤུས།